Ингилиснал ва Фpaнциянал дянивсса ттуршшинал дяъви къуртал хъусса шиналва байбивхъусса, зувира шинай ялагу лахъи лавгсса ЯтIул тIутIул ва КIяла тIутIул цIанийсса ва цаймигу мукунма паччахIнал тажрал ялув буллай бивкIсса дяъвирду 1485 шинал къуртал хьуссар. ЯтIул тIутIи му Ланкастерхъал тухумрал, КIяла тIутIи Йоркхъал тухумрал лишанну диркIссар. Ми кIивагу тухум, паччахIнал таж тIалав буллай, куннащал кув дяъвилий бувккун бивкIccap. Вай дяъвирдаву я ЯтIул тIутIи ххув къархьуссар, я КIяла тIутIи. КIивагу тухумгу, гайннал чул бувгьумигу куннал кув къир бувну, ингилиснал тажгу цамур тухумрахьхьун биривссар.\nАмма му дяъвилул хIасил* так ца паччахI-тухум баххана шаву диркIссания, муниятусса гъалгъа шиккун багьлайвагу къабикIанссия. ЭцIа* цамургури бусса. Кьадарданул циллава чичрулийн бувну, гьаман* муна му чIумуя шиннайри дайдирхъусса ингилиснал литературалул дюхъаву.\nМи дяъвирду байбишин ца ттуршра шинал хьхъичIгума Ингилиснаву шанма мазрайсса литература диркIссар. Укунмасса агъалинал поэзия ляхъан байсса бивкIссар бух ингилис мазрай. Баронтурал (багтурал), мулкидартурал*, цумусса* тухумирттал, паччахIнал ичIувачалтрал ихтилат, литература, аьдлудиван баву ва кьанунну цIакь даву диркIссар анжагъ паранг* мазрай (1).\nДинийсса литература – шеърият* бикIу, насру* бикIу – дузал дайсса диркIссар латIин мазрай. Му бакъассагу, учкъуларттай, университетирттаву дарс дишаву, щаллава Яврупанавугу кунна, так латIин мазрайри диркIсса.\nАьщуйн щун бувну ихтилат булларча, Ингилиснавусса литература шанмазрайсса литература хъанай къадиркIссарча, шанна личIисса литература хъанай диркIссар, цанчирча миннул тапават мазраву дакъа, вивбумунивугури диркIсса. Ттуршра шин ххишалагу ларгун дур ми шаннагу ца мазрайн накьлу* хьуну, ингилис мазрайсса литературалийн дукканнин. ХVI ттуршкулий, тIурча, ингилиснал сайки щалла литература ингилис мазрай дуклан диркIссар. КIай кIицI лавгсса дяъвирдаву мулкидартурал* класс цIубувкссар. ЧIявуми баронтал ливтIуну(2), ливчIмигу ингилиснайн кIура бавну, паранг* мазрай гъалгъа тIутIими къаливчIун, паранг маз цуппагу тамну бухлавгссар ва му мазрайсса литературагу анжагъ таварихрал чIапIайри лирчIсса.\nДакьаву хъуну махъ, ингилиснал жяматраву диндалух личIину буруглагисса, цин цIагу Реформация дусса, ишру байбивхьуссар. Мартин Лютердул Германнаву ва Жан Калвиннул Женевалий сукку бувсса ми ишру хъунмурчIинмур Яврупанавух ппив хьуссар, чIяруми Ухссавнил Яврупанавусса паччахIлугъирттай ххувгу хьуссар. Англиянавусса Реформация, бигьа бувну учин, дунияллий буцири инсантуранна цIакуну дурсса ххачпараснал* диндалуву ингилиснал цала халкьуннан хасъсса хасият дишавур, учин бучIиссар.\nБух Аманатравун* (Ветхий Завет) бухлахисса Таврат*, Забур* ва цаймигу луттирду, мукунма ЦIу Аманатну* (Новый Завет) хъанахъисса Инжил* ва чIявусса цаймигу ххачпараснал диндалул луттирду латIин мазрая ингилис мазрайн таржума бувну бивкIссар Реформация дайдишиннинна. Реформация ххув хьуну мукьахрив, ингилиснал дин католикийсса Румуллая* яла дагьссар ва ингилиснал цIусса литературалул латIин мазращалсса дахIаву духларгшиврун ккалли дан бучIиссар. Шанмазрайсса литературалул кIану бувгьусса, паранг* ва латIин мукъурттил ва каламирттал* авадан бувсса ингилиснал мазрайсса литературагу шанххарххурдай лядуклай дарчуссар.\nИнгилиснал литературалувусса му революция щаллу дан кумаг хьусса кIива иш цаймигу буссар. 1476 шинал Яврупанаву буккан бувссар басмалул* дазга* (типографиялул станок). Мунил луттирду итабакьаврил даву анавар дуккан дурссар, багьа кьюкьин бувссар ва муницIун дархIусса инсантал чантI учин баврил, дуккин баврил масъалартту куртI ва гужлан бувссар (3).\nМува ппурттуву Ингилиснавун бивссар ХIII-XIV аьсрулий* Италиянаву хIасул хьусса Ренессансрал азгъунсса щатIив. Ренессанс хьуннин рувхIанийшиврул* (дидалуцIун бавхIуми иширттал), аькьлу-кIулшилуву цан къадикIави, багьу-бизулувугума дуниявийшиврун* (диндалуцIун къабавхIуми иширттал) цукунчIавсса кIану къабивтун, гьарзат цила кIунттихьхьун ларсун диркIссар. Ренессансрал, тIурча, аькьлу-кIулшилул дунияллух мякьсса цила жавгьар инсаннал чулухунмай буруган бувссар. Ренессансрал щаллава занакьулу Яврупанавусса гьарца университетраву заллушиву дуллалисса схоластикалийн (4) къарщиссар бивкIсса.\nСхоластикалул яла агьаммур бигар бивкIссар, гьарца хъанахъимур диндалул элмулийхчIин бувчIин бан ва мунияту рувхIанийшиврул* далиллу*, хIуччарду бан. Схоластикалийнусса пикри-зикрилул хьхьичI так ца масъала бивкIссар – ци пикри, ци асар, ци тIабиаьтрал загьиршин* дунугу, ганинсса мисал мубараксса* луттирдаву лякъин. Схоластикалийн бувну, гьарца иш багьаврин ва му щаллу шаврин хьхьичIара дирхьусса дарс диркIссар. Бусурманнал хIадисру кунма, тайнналгу цала мубарактурая* бивсса лувлякъурду бивкIссар, так гай дакIний битанни аьркинну бивкIсса. Му кьяйдалий пикри-хиял буллалаврин сававрттал ва хIасиллал* дянивсса дахIаву ляхълан аьркиншиву къадиркIссар, цанчирча гьарца идеялул кици мубараксса луттирдаву бивкIссар, анжагъ тIитIа, ххуйну ххилтIу бува ва винма аьркинмур лякъи. "Зат"- рая "т" экьи бувтукун, "за" шайсса кунма, зат цурда дукьан дурну, ганил идея (за) личIан дайсса диркIссар ва ми зарирттая (идеярттая), Й.Гьоьйзингал къатIурчагу, мюрщи оьрчIал кубикирттая кунма, чIюй баврийну тIабиаьт ахттар дуллалаву къуртал дайсса диркIссар. (Й.Хейзинга. Осень средневековья, Изд-во "Наука, М., 1988, л.251)\nРенессансрал му чIюй цуппава лекьан бансса аьщуйн ишан ларсъссар, хIарачатгу бивкIссар инсаннал пикри хьхьичIва-хьхьичI дуниявийсса* чулухунмай бачин бан. Муниятур утти заманнул элмурдал гьану Ренессансрал бивзшиврун ккаллисса. КIава Гьоьйзингал махъру чансса баххана бувну, учин бучIир, Ренессансрал, "оьрму лирданану инкар буллалаврил мугьали гужрацIа хьун бувну, махъунмай бачин бувссар", "гьарзат цIудай щавщи бищун бувссар ва АьнтIикI дунияллул (Античный мир) щалларагу эмаратшивугу шадсса кIулшилул цихьхьунна ларсъссар". (КIава лу, л.368)\nРенессансрал хьхьичIу-хьхьичIунми вакилтал хъинну мякьну АьнтIикI цивилизация ххал дигьлан бивкIссар. Гьаман* муна му цивилизациялул цивппа чантI учин бувшиврун ккалли буллай, га журалийн оьрму бучIан бан ччисса кьаст цалла хьхьичI миннал дирхьуну диркIун тIийри, му заманнуйн Ренессанс кусса цIагу дирзсса (Ренессанс тIисса паранк* мазрай утта буккаву, мукъучIа махъ бивхьуну учин, цIубуккаву, цIуницIа баву тIиссар). АьнтIикI Грециянал луттирду ккалай, магьирлугърал ассарду* ва гьайкаллу* ххал дигьлай, Ренессансрал ва Гьуманизмалул(5) аьлимтал, аькьилтал, магьирлугърал* касмукартал инсаннаха зун байбивхьуссар. Мунияту миннал ассардаву* чIяруну ишла хъанай диркIссар Грециянал ва Румуллал* путпараст* диндалувасса сипатру. Бюхълай бур учин, цивппа бухлавгун, азаруннияcса шинну ларгун махъ, яризаманнул* грекнал Яврупа чантI учин бувссар, куну. Грекнал маданиятрал*, тIурча, "щаллава гуж буруган бувну бивкIссар так ца мурадрах – инсан тIабиаьтраву кутакрай итан, цала инсансса мяъна гужлан дан, цIакь дан, – тIар шивиццарнал аьлимчу Андре Боннардул. Гьамин* муниятур чIявуну учайсса грекнал маданиятрайн* гьуманизм куну, ва мукун учин ссихI дакъасса ихтияргу дур". (А.Боннар. "Греческая цивилизация". Москва, издательство "Искусство", 1992, л.26)\nМу культуралуву цуксса лавайсса кIану магьирлугьрал бугьлай бурив бувчIиншиврул, учинна так ца за: ттунна кIулсса диннаву цурда цаннил Грекнал ва Румуллалмунил личIаннин, магьирлугъ, хIарпирай хIарп дирхъуну учин, илагъийсса даражалийн диян дурну дакъар. Дунияллий дуцири динналгу бур ахIрамругу*, мизитругу, килисардугу, магъаннугу* (мажусинал* цIаракъатри), хIаврардугу* (синагогарду), буддистурал пагодарттугу. На я ми динну, ягу миннул гьайкаллу* яларай дуллай акъара! Авай! Амма ми диннаву магьирлугъ так диндалул къуллугъчири. Магьирлугъ цурдара илагьийссар, куну, хIатта магьирлугърал гьарца журалул цила-цила зал уссар, куну, миннайн иман дирхьусса ца Юнаннал (Грекнал) ва АьнтIикIийсса Румулал (АьнтIикIийсса тIий аьщуйн щун буллай ура, цанчирча Византиянайнгу жувагу, цайми-цайми миллатиртталгу Рум ва миккусса халкьуннайн – чIявучин грекнайн – румул учавай, тIий) динну дакъа диркIшиву къакIулли. УрчIва Муза (ягу Муса), Зевслул, хъунама заннал, душру, урчIва илагьат* (залдушру) литературалулсса, поэзиялулсса, музыкалулсса, къавтIавуртталсса, тIиаьтIирдалсса, таварихралсса ва цайми элмурдалсса ва магьирлугъиртталсса буллай бивкIссар. Миннай каялув дуллай ивкIссар яла хIурмат буми залтураясса ца илагъ (зал) Аполлон. Мигу, миннал кумагчитал – гунимфарду, сиренарду ва м.ц. – ялапар хъанайсса мина цIа дурксса Парнас зунттуй диркIссар. ХIасил*, грекнал мифологиялуву щаллусса институт бивкIссар магьирлугъиртталсса буллалисса. Мунийн бувнува чIалай бур, цуксса агьамсса кIану буллай бивкIун бурив грекнал магьирлугърахьхьун, цуксса диркIун дурив грекнал тIул-тIабиаьт, дин, оьрму инсантурах дуруглагисса.\nРенессанс дучIаннин хьхьичIарасса Ухдянивмур Ттуршкуллиятрал (Постсредневековье, яъни Дянивми ттуршукурдал заманнул ахирданийсса) литературалувугу инсаннаями пикрирду лавай буллалисса кIанттурду хьунабакьайсса. Амма ми пикрирдал нижатра* личIисса дур. Нигьал ва хьуллил дянив инсантал личIан бувсса оьрму ккаккан буллалисса замана жуйнмагу ливккун махъ, та заманнайсса Яврупанал оьрму цайминнаннияр балжину – кIа Заннайн! – жунма бувчIинссар. Дянивми ттуршукуллал заманнул хасият аьлтту даншиврул та чIумал хъанай бивкIсса кунниха кув къалавхьхьусса ишру цачIу бишинну. Та заманнай ца чулух буссар ттуршра шинаяргу лахъи лаглагисса дяъвирду, Англиянаву шанма бутIул ца бутIа, Франциянаву сайки бачIи агьлу къир бувсса тIаоьндалул* ва вабаъирттал* мугьалтту ва миннуцIун бавхIусса ккаши, вамур чулух – кьинилул заллухъруннал буллалисса кайпру, загълунсса мажлисру, хъатIив. Та заманнай ца чулух буссар "къирият, намус ва ччаву" оьрмулул бакIдайдихьулун ккалли дуллай бивкIсса багьадурахъул (рыцартал), вамур чулух – паччахIнал тах цайхва букканшиврул уссил оьрчIру кIаралу ялув бивхьуну бугъ байсса лавмарттал. Та заманнай ца чулух буссар цивппа зяр-бухарарал авалуву, мусил бавкьу минбарданийн* лавхъун, лякьа маитадакьларди, чIюлушиннардал хъирив мабагьларди, тIий, загьиднал* къабуккинсса вяъзарду* буклакисса кашиштал, вамур чулух ми вяъзакартурал* мунапикьшиврул* гьалак ча бави, миннай махIатталвагу къахъанай, пахъ багьну вичIи дирхьусса пакьир-пукьаратал. Та заманнай ца чулух буссар оьрчIния тийнай тур щяв къадирхьусса багьадура, мулкидар*, хъус-кьинилул заллу, цала бунагьру шюшинна, тIий, марххалттанул, микIирал бавкьусса ххуллийх, укунасса давриш* куна, бачIва ччаннащал ацIния хъайсса гьантрай занай мубаракнал* гьаттайн лагайссагу агьлу, вамур чулух "пиръаьн къарихъулли", купричиталли (еретикталли) тIий, иквизициялул цана салахI къаивзма ччучлачисса къавтIив. Та заманнай ца чулух буссар бюхттулсса, дакI марцIсса, шагьват* буккаву къакIулсса (Платоннул зумунусса) эшкьи-ччаврил ялув жан харж дан хIадурсса чиваркI, вамур чулух чIаравра АьнтIикI Румуллал* императортурал заманнай къабансса зунарду буллали лирданахъул. Ми кунниха кув къалавхьхьусса ишру сайки цачIувар цивппагу бусса. Гьай-гьай, та заманнул хасият Ренессансрал заманнулмуния личIисса дур.\nСхоластикалул заманнул шаэртурал ва аьлимтурал луттирдайгурхха Юнаннал мифирдал сипатру чIяруну хьуна дакьайсса. Амма гай сипатру дур "чарийн дурксса тIутIив" (Гьоьйзинга) куннасса, гайннуву дакъар я тIабиаьтрал ххуйшиврия тIин-тIааьн ласласаву, я оьрмулухсса гъира. СсалчIав хъяврин къаишайсса Франсуа Вийоннул шеърирдаву кунма, га замана аьямну ябивхьуну бушиву къакIулли. Мунияту жула ихтилат ингилиснал поэзиялия бунугу, парангналма* шаэрнал шеърирдайну му замана ккаккан бан ччай бур. Вай шеърирду жунма ялагу Ухренессансрал (Постренессансрал, Ренессансрал ахирданийсса) заманнул поэзия ххал бигьлагьийнигу чIарав бишин хъинну лякъинтIиссар.\n(Ламмамтурал* мазру цукун шашан аьркинссарив буслалисса баллада)\nАькьравирал магъралусса агъулув;\nШуралув*, киражрав хансса, къуркъайсса;\nЭкьи наннинцIа дарцIан дурсса чIутIув;\nБарулийх бутIай къирданув щарайсса;\nМурдал щинав, оьт-кIущалу шюшайсса;\nЛахъай азар хьусса чурх биссулущал;\nШатлул оьттув, загьрумансса дарманнав;\nБурцIил, цулкIлул, чакъалданул сситтущал\nЛаммамтурал лавмарт мазру дагъ баннав.\nГьагълил ва кьюнурал бувцIу кунцIуллув,\nСинттай ххутIив къаливчI ччиту аьллайсса;\nХьурхь нанисса напас хьу ттуккул зумув;\nЦа асбакъул, ссайчIав рахIму къабайсса,\nЧчюркканнарав, кьункьу-кьацIлива найсса;\nЧулий шатри, папа оьрватIив, кьюрщалт,\nКъулчча кIуллул мицI бивкI щунщуматIущал\nЦаймигу дакIоьзаннурду ду щинав;\nНякIултращал, оь хIачIай залилущал*\nСагъсса, загьру бутIай гюрзалул цIумув,\nЦув ккаккангу нясив къабаннав, чайсса;\nДаллакнал* оь бищай тясравсса оьттув,\nЛухIишиврийх щюллисса сси бакьлайсса\nДусси кунма, зурул чаннай кьакьлайсса;\nЗуна цал къабай, чин къашайсса ттуща\nХхуй душварал хьхьувай тяс буцIулущал;\nИчIуращарнил шюшай оьттал аццав;\nДахьра пIякь кусса агъиялданущал\nПринц, ва шеъри, цамур зат дакъахьурча,\nВила кIибакIалу марцI бан бикIувча.\nАмма цал ва ттул дуаьгу дацIаннав:\nМурдалсса дунгъузрал цциххилданущал\n"Я заманай! Я адабият! Я оьрмулул шадлугь!" – тIий, Ренессанс хьунадакьлай ур гьуманист Улрих фон Гуттен. Оьрму цуппагу буллугъ хьусса ххай бикIан бюхъай къакIулманан. Юх! Оьрмулул ахIвалдануву личIисса тапават хьун дурассар. Амма Ренессансрал циламур лукьма* лавсун бувкIссар – му оьрмулухсса мякьри, му оьрмулухсса мякь, хьхьичIава кунма, бунагьран ккалли къабуллалавур.\nГьалбатта, Ренессансрал яла гьунар буми, итххявхми инсантал гаксса бунияласса къанчпараснал* дин хъярч-махсара куннасса, хIазсса магьа куннасса Юнаннал диндалух (6) (ургу сонетирттах №№ 153, 154) даххана данну, тIисса кьасттирай къабивкIссар – Ренессансрал ишккаккултгур хъинну Заннайн дакI тIайласса къанчпараст* бивкIсса. Анжагъ инсаннал авадансса тIабиаьт ххал дигьлай, ганаха аякьа ххишала дуллай, ганал аьркинлугъру щаллу дуллансса ххуллурдах луглагаву гьарза дуллалаврихаригур цив зун бивкIсса.\nИдавсил Марияннул РухIуллагь Эса МасихI* увсса хавар хьхьилул лавсун бувкIссия, тIар. Яврупанаву Ренессансрал замана байбивхьушиврул хавар бусласисса хьхьилун ккалли дан бучIир сонетгу. Ва журалул назмурдал къалип жунма хъинну ишлассагу бакъахьукун (Дагъусттаннал адабиятраву мунияту М-З.Аминовлул "Тенденции развития дагестанского стихосложения" – Махачкала, 1974 – тIисса луттирай бакъа цичIав чивчуну бакъануккар), ца-кIива махъ бусанна цурда сонетрая.\nЦавайннал, сонетру хьхьичIра-хьхьичI Провансуллал трубадуртурал ляхъан дурссар, тIар. Амма мяълумну цIа учин бюхъайсса цалчинсса сонетист ур Сицилиянавасса (Италия) ХIII ттуршшинай ялапар хъанай ивкIсса шаэр Джакомо да Лентини. Сонетру чичлай ивкIссар "Илагьийсса къямадия" чивчусса азгьунсса Алигьери Данте. Амма эбратран бишай, математикалухун, нужум* элмулухун агьсса ивкIсса Оьмар Хайям ваца цува аьлахъан рубаиртту чичлай ивкIсса куна, флорентиричу Франческо Петраркал цалами элмурдая ливчIсса мажал дакIнин тIааьнну гьан баншиврул ляхъан дурми сонетру. Ххаллилсса сонетру чирчуссар магьирсса хавардучи Джованни Бокаччол, адабиятрал* ва магьирлугърал хъунасса кабакьу, Флоренция шагьрулул кьатIлил хъуниссану* ивкIсса Лоренцо Медичил, жинийсса (генийсса) гьайкаллучи Микеланджело Буонороттил, загьирсса* таварихчи Николо Макиавеллил. "ПаччахIтурайх рищай нурша" тIисса чулий цIа цайн ларчIсса вирисса публицист Аретино Пьетрол, тIурча, чирчуну дур вяйлив сонетирттал щаллусса дастта.\nПортугалиянаву ххишала акъа ххаллилсса сонетист ивкIссар гьалаксса дакIнил заллу Луис де Камоэнс. Испаниянавусса сонетирттаву жунма ляличIи дизанссар Лопе де Вегалми. Сонетирттал мяйжаннугусса кIилчинсса ватан дур Франциян. Лап исвагьисса сонетру дуссар Пьер Ронсардул. Щинни къакIулсса аьсийсса* (бунтчисса) Шарль Бодлердул, "Оьбалдарал тIутIал" авторнал, сонетру? Цури хъювсул къаантIисса чIава Артюр Рембол, Поль Верленнул, Стефан Малармел сонетирттал?\nАьрасатнаву гьунар бусса сонетистал бивкIссар А.А.Фет, К.Д.Бальмонт, В.Я.Брюсов, М.Л.Волошин.\nАнглиянавун сонетру ларсун бувкIун бур Т.Вайет ва Гь.Сарри. Амма ингилис бур цанналусса хасият дусса агьлу(7). Вайннал ларсун дуркIмур сонет вайннан цанма ккаркмунияр личIисса дур. Къицци бусса ва цIана на бусантIимунивур.\nКлассикийсса дагьми сонетру дуссар кIира журалул: италиян сонет – ца-ца ххуттаву ацIния ца-цава мукъул ник (слог) дусса ва паранг сонет – александрийсса (цанний 6+6, гамуний 6+7 мукъул ник дусса ххару лагал* хъанахъисса) шеърилий чирчусса.\nСонетрал лагру 14 ххари: кIира катрен (катрен мукьва ххуттая бувсса шеърири) ва кIира терцет (терцет шанма ххуттая бувсса шеърири). Цалчинмур катрендалуву бусайссар тезис ягу пикри бахIаву, пикри щащаву, кIилчинмуниву буссар тезисрал лябукку (ягу укунма лябукку учайссар), цалчинмур терцетраву – антитезис, тезисрайн дандибацIу ягу кульминация (бакIпикри), кIилчимнуниву – синтез ягу пикри ябишаву, ттирихIаву. Классикийсса сонет рифма дакъасса къабикIайссар. Рифмарду укунсса дуссар: италиян сонетрал катреннаву АВАВ АВАВ ягу АВВА АВВА ва терцетирттаву СДС ДСД ягу СДЕ СДЕ; паранк сонетрал катреннаву – АВВА АВВА ва терцетирттаву ССД ЕЕД ягу ССД ЕДЕ.\nИнгилис гьарца иширттаву ляличIисса ххуллу ласайсса халкь бур. Ингилиснал литературалувугу цанналусса тура* дургьуну дур. Масалдаран, сонетругу бигьа дурну дур. Ингилис сонет шанма мукьххуттаягу, ца кIиххуттаягу щаллу хьуну дур. Цалчинмур мукьххуттаву пикри бахIаву (щащаву) дикIай, кIилчинмунивугу, шамулчинмунивугу бикIай пикрилул лябукку, кIиххуттаву – пикри ттирихIаву. Ингилис сонетрал къалип бур 11-10 мукъул никирая хьусса ва ва кьяйдалийсса рифмардугу дусса: АВАВ СДСД ЕЖЕЖ ЗЗ. Гьаман* муна му пурмалийсса сонетрури чичлай ивкIсса Вильям Шекспиргу. Укунсса сонетрайн ингилис сонет бакъа Шекспирдул зумунусса сонетгу учай. (На шикку бигьашиврун сонетраву чIурчIаврду дикIайсса кьяйда аьч къадав, му жула лакрал шеърирдаву яла агьаммур кIану бугьайсса загу бакъахьукун.)\nВай кIицI ларгсса сонетирттал хахру бакъа утти заманнай сонетру цанна ччикун рифма дирхьунугу чичай, хIатта "кIяла шеърирдай" (рифма дакъанма) чирчумигума дур.\nДагъусттаннал поэзиялувун сонет хъинну махъ дагьну дур. Ттунма кIулссаксса, Дагъусттаннай цалчин сонет чирчума Чаринхъал МухIуттин ур. Ганал чивчуну дур 1917 шинал "Зунттал чявхъа" ва 1921 шинал "МакI" тIисса сонетру (М.Чаринов. "Оьрмулул кIюрх", Дагкнигиздат, Махачкала, 1984). Мадарасса сонетру чирчунни Р.ХIамзатовлул кIяла шеърирдай. Учин мукьун, сонетру чичавриву дагъусттаннал шаэртураву яла хьхьичIун бувкми лакралми бунуккар. Ххаллилсса классикийсса сонетру чичайва МахIаммад-Загьид Аминовлул. Гьарица лакрал щархъурдая ца-цанния ца-ца сонет чирчусса жуж хIадур буллай ур Руслан Башаев. Махъ ппурттуву тамансса сонетру чирчунни "кIяла шеърирдай" Мирза Давыдовлул.\nУтти лахъи бакъасса ссапар бахIинну Вильям Шекспирдул сонетирттавун. ЧIявуминнан Шекспир, драматург хIисаврай акъа, шаэр хIисаврай чанну кIулну унугу, гьарцаннан балжисса за бур ганал драматургиялуву бюхттулсса, гьаваслансса поэзия бушиву. Му бакъассагу, элмийну ххал бигьлагьисса асардаву* сонетирттаяминнул ккалданул "Гьамлетлуяминнул" хъиривмур кIану бугьлай дур.\nШекспирдул сонетирттаву яла агьамма герой ур "на", лирикийсса герой. Га цува Шекспирди ягу цамари, тIисса бусрав чансса ихтилат жува къабулланну. Бур цаймигу геройтал: жагьилсса дус, ччисса (ягу, критиктурал къатIурчагу, "лухIипурщисса дама") ва шаэр-ччалличув. Вай шамагу цалагу сахIналийн (сценалийн) цивппа буклай бакъассар. Цалагу ихтилат буллай ча бикIави, зу укун укунни, тIий, гайннал махъру цалла зумувухчIин ягу хаварбусул цанма ччан бивкIсса куйливагу буслай бакъассар. Мукун бунугу щаллагу драмалий миннаяссар лирикийсса геройнал гъалгъа, жагьилсса дуснащалсса ва ччиссаннущалсса ихтилатрая, миннал дурсса къеллансса жавабирттая, миннунсса реакциялия щаллу хьуну буссар щалла драма. Мунийн бувну, ми шамагу жуна кIулли так ца чулуха – хьхьичIунма геройнал яруннивухчIин. Жунна гайннал къеллу даврил сававртту чIалай дакъар. Мунияту учин бюхълай бур, щаращувун буруглагийни, щаращул чIандалуцIун жулла лажингу ххал шайсса кунна, гайннал сипатирттащал лирикийсса геройнал цалламур сипатгу хIала дизлай дур, куну. Мукун бунувагу, шаэр муксса виххьунну гайннал тIуллу аьч дуллай урхха, гай мяйжаннугу дурсса тIуллу дакъахьунссарча, ххан диркIсса духьунссар, тIисса щак буккул бакIравун бухлайвагу бакъар.\nЦа биявав вай геройтал? Мяйжаннугусса инсантурая чичлай иявав Шекспир, ягу вай жям дурсса ягу ляхъан дурсса сипатрурив? Вай суаллан жавабру дуллай, хъирив къалалланну, му хъинну ялув бавцIусса специалистуращагума бан къабюхълахъисса за, на кунасса, дачIрасса дагьанттул цIалцIилущал Шекспирдух уруглагисса дилмажнаща му масъала ахттар бан шайссарив?\nМи геройтал, цума цу уссарив, кIул бан хъиннува захIмат буллай бур, сонетру цумур та чирчуссарив, хъирив лаян къабюхълахъаврил. Сонетирттал номерду, тIурча, личIисса хъирив лаявурагу къадурну, бивхьуну бунуккар. Ми номерду хронологиялул чулуха тIайлану чичин кьаст лахIаву, Гь.Роллинслул къатIурчагу, "аьдадасса хиялну бивкIун бур, личIан тIийгу бур". Мунияту, ми "хияллугу" кьабивтун, занахьунну сонетирттачIан.\nЖагьилсса дуснал нясав* лирикийсса геройналмурнияр ххаллилсса бур, бюхъай хIатта цумуссагума* (принц-герцогтураяссагума) бикIан. Аьлттуну чIалачIисса за бур, ва иш бавчусса, бакIралгу ххуйсса жагьил ушиву. БакIрай ва шаэрнал гьайбатрал, дакI марцIшиврул чулуха, ца эбрат куна, чIалачIи уллай ур (сонет №20). Амма жагьилсса дус геройнах, ва цува дуснах куна, уруглай акъар. Га ссувайсса*, щарсса-оьрчI бакъасса чIаважагьил ччиччинащал дусшиву дуллай, ччиччимунищал ччаву кIидачIлачIисса инсан ур. ХIатта ваксса цайна иман дирхьусса лирикийсса геройнащал ччалли уклайсса муттаэ-шаэр ванаяр хьхьичIун уллай, ххишалдаран, ванаща ччиссагума зехлай ур (сонетру №40, 41). "Ина хъяврин унни дус, бунни зуна, рухIирай хьуссар инава ивчIануксса щаву, инарив хъис пашман хъанай акъара, ина муксса шадну урахха, ваца винма мюнпат, хайр бивсса хханссар". Вай Роттердамуллал Эразмлул махъру ва жагьилсса дуснаясса махъру хханссар. Амма Шекспир вай махъру цаягу геройнал зумув бихьлай акъар. Лирикийсса геройма, кьурчIишиву кьюлтI куну, цала чIавасса дуснал дурсса лавмартшиву багъишла дитлай ур. Ва цири? Вакссара алвагьссарив ванал дакI, юхссагу мукссава захIматсса ахIвалданухьхьун иривну тIирив ванал, му лавмартшивугу дурхIуну, "аьзизсса цурку хIалал итлатисса" (сонет № 35)? Гьай-гьай, бюхъай цалчинмур суалданухьхьун "ди" тIисса жавабгу тIайласса дикIан. Амма кIилчинмур тагьар тасттикь дуллаймургу тIайласса дикIан бюхъай. Лакралгу бурхха ххаллилсса байтру, мунийнма бувну чивчусса:\nЦими бидав буривав\nВа лакрал билаятрай,\nГьивулул бархIру аьвну,\nГьунар кIул бан къавхьусса?\nЦиксса вирттал буривав\nЧувшиву дан къавхьусса?\nШаэр-ччалличувная сонетирттаву хIурматрайсса, ганал магьиршиврий мяшну гъалгъа тIаву дакъа, га зия уллалаву цукунчIавсса дакъар (сонет № 80). Ганал магьиршивруя хIучI бухьурчагу, бястлий уккан нигьа услай акъар, цанчирча му ччалданувусса увин чил магьиршиврувунияр цалла дакI марцIшивруву душиву ванан мяълумну бур (сонет № 86). Ци бяст-ччал дянив бунугу, ччалличувнал чулухуннайсса ара щак бакъасса алвагьшиврул даражалий дуручлачаврил лирикийсса геройнал кьимат хъинну гьаз буллай бур. Амма ва пикрилийгу дакI дарцIуну бикIан бюхълай бакъар. Ччалли увксса шаэрнал хIакъиравусса цала мяйжаннугусса пикри бусангу, ай-балики, му цала жагьилсса дуснан салахI къабизан, му сававну танал цала дя зия къадан, хатир къаличIан, тIий, хIучI тIий икIангу бюхъай лирикийсса герой – муксса дур ванал цала дуснайн дакIнийхтунусса ягу мажвур* увну дирхьусса иман.\nАьжаивсса ара дур геройнал лухIипурщисса ччиссаннущал. Ва ара багьайкун дурчIиншиврул, жунна кIулну дикIан аьркинни, цукунсса бакIрал ххуйшиву эбратну чIалай диркIссарив ингилисчувнан. Жуллагу бурхха, мукунма эбратрансса ххуйшиву цирив, кIанийн дутлатисса учаларттугу, балайрдугу. Масалдаран, учай: "Аллагьнал буруччиннав кусасса чувнаягу, урисса хъанниягу". Яла жучIава чIявуну бикIайми яру шархь ницIал рангиралми ва щюллими бунува (хIатта някI яругума жучIава лухIиминнуяр чIявур), "лухIи тIутIул ярунния" балайрду тIий бикIару. Гьай-гьай, ва баргъбуккаваллил шеъриятрая* бивсса асар бухьунссар. Лажин-чурх кIялашиву бакIрал ххуйшиврул лишан дур жучIара: "КIяла чинилул чурх", – тIий бикIай фольклордануву. Тти ва суратрай "кьалантрал иттацIанттугу", "бяълилул мурччивгу", "лухIи хIаллурдугу" барча, жулла хьхьичI дацIантIиссар эбратрансса ххуйшиву.\nАгарда му суратрай "лухIи хIаллурдан" кIанай "мусил пар бусса" чаннасса – ттурусса ягу чIяйсса – чIарагу (ингилис мазрай хIатта чаннасса учингу, ххаллилсса-ххуйчча учингу цава ца махъ ишла бай), някIсса яругу бухьурча, му ххуйшиву та заманнайсса ухссавнил агьулданул эталонну ккалли дан бучIиссар (8).\nШекспирдул геройнан, тIурча, эшкьи хьуну дур лухIипурщисса хъамитайпалух. Вагу цанма ххуй бивзсса хъамитайпалуя, анжагъ цанма ххуй бивзмуния куна, гъалгъа тIий акъарча, цанна ччан хьусса ххуйшиву эталондалул даражалий дацIан дурну, га цала заманнул цинянналлагу иман дирхьусса эбратрансса ххуйшиврийн данди дацIан дан нигьа услай акъар. Шаэрнащагу бюхълай бур лякъин му бюхханну бувчIин бансса, оьрчIи бакъасса, амма вих хьунсса махъру (сонет № 130 ва цаймигу). Вай сонетру ккалаккисса чIумал, дакIнийн багьай Бух Аманатравусса* махъру: "ЛухIинугу ххуйссара на, Кьидардал чятирду кунма, Сулайманнул пардавртту кунма" (Библия. Книга песни песней Соломона. Гл. 1.4).\nАмма аьч хъанай бур цамургу за: ччисса ванайн тIайлану бакъар, ванил магъру ванал цала дуснащал дур. Мукунсса тIулданул дакI дуккан данссар ягу сситтувун утанссар. Амма герой цала дус "ясирдануща ххассал анмур" буллай ур, яла цува ххира а, тIий, ягу ххира мишан да, тIий. Ялагу цIуцIаву оьнийн дурккун, лагьу-лахъунттахун агьай. Ва куццуй кьачIа хъанахъаврилла гьартанну, аваданну, чIюлу къадурну, сайки баябур дурну, хьхьичI дихьлай ур Шекспир цала геройнал хасият.\nУкун ххараххуппасса драма буллай ур Шекспир сонетирттая. Ва драма драманува къурталгу хъанай бур. Трагедиялул ахирданувугу, кьурчIисса дунугу, рахIатшиву дучIай. "Лир-паччахIлуву" ва "Гьамлетлуву" ххуй-ххуйсса вирттал литIурчагу, оьбалагу бух шай. Къямадиялуву му рахIатшиву талихI бусса дикIай. Шекспирдул сонетирттай чивчусса драма оьрмулува буцан бувсса парча бур, мунил ахир, мяйжаннугусса оьрмулувугу кунна, ччанарккунура личIлай дур. Сонетирттал аьлтту буллай бур ххияллу ва аьдлу бакъасса оьрмулул хIакьикьат* цалийн къадукIлакIисса куртIсса къумашиву, миннул дянивсса хъяклу дазин къабюхълахъисса дардисан.\nЧув дур Гуттеннул бакIрайн ларсъсса "оьрмулул шадлугъ"? Чув дур Эразмлул, хъунма хIал къавхьуну бучIантIиссар, тIисса "мусил замана"? Юхссагу, лагмагу бувккун, Оьмар Хайямлул тIимуниннув жува зана хьусса:\nАькьлулул, адаврал хьхьирирду хьуми,\nАьламрал*, элмулул цIурттину хьуми,\nВа хьхьунил цIаннава буккан къавхьуну,\nЛавгунни, магьригу бувсун, аьрххилий.\nМура щялушиврия гъалгъа тIий ур Шекспир сонет №123-ний.\nДуккияра сонет №66. Ва сонет ккалаккийни, кIа нукIува кIицI лавгсса Вийоннул баллада дакIнийн багьай. Вийон мура аькьувалия кьурчIисса махсарттай, рихшантирттай чичлай ур, ваца цува кьякьлухун ишай оьрму кьякьлухун бишин ччисса куна. Шекспир, тIурча, дунияллул аьдлу* тти бучIан хьуви, яла биян хьуви, тIий, кьадармур къачIалачIи мишан дуллайгу ивкIун, цакуну, пицIу пIякь кусса куна хьуну, виуцIин увну диркIмур, вах учин дурну, рутIлай ур. Вийоннул ххуй оьрмулийн умудвагу бивкIун бакъар, Шекспирдул гьарца ххуттаву, тIурча, пIякь бивкIун чIалай бур гъюжу бувксса, оьттул нанисса ният. Огь, хьул кьувкьусса алвагьшивуй!\n"НицIал махъру нани" Шекспирдун цири ливксса, къумасса иттахбищурду буллан? Жува байбивхьуру Ренессансрая, Гьуманизмалия, бувкIру къурчIисса ахирданийн. Вар, укунсса ахир я РенессансрацIун, я ГьуманизмалуцIун дархIусса дакъархха? ТIайлассар. Му эпохалулла ахирди дуркIсса. Мура ахирданийн букIлай бур Шекспирдул цаймигу ассарду*. Мура му дакъарив Микеланджелол Медичил гьаттай дурсса гьайкаллал мяънагу? "Ва кьадар заманнай ца бюкь хьун хьурдай", – тIий ивкIссар та цала гьайкалдануясса сонетраву. Миннал кIинналлагу – цаннал Ингилиснаву, мунаяр хьхьичI ваманал Италиянаву – Ренессансрал замана къуртал хьушиву чIалачIи буллай бур.\nВай захIматсса суаллансса жавабгу дур сонетирттаву. Мунийн бувну кIицI лаганну сонетирттаву пIякь ивкIун къачIалайнугу, щак бакъа усса "герой". Му ЧIунни. Цирда сонетру, вайннувусса персонажру, ххалуйх кюршант кунма, ЧIумуйх лавххун бур. Сангарду* дуклай, дуснал жагьилшиврул лагма дургьусса ЧIумул (сон.№15), рухI думур тIутIайх дичингу дурну, яла дугу-дюкьайсса Ханакьар ЧIумул (сон. №19), дурагу цIа кIицI къаларгнагу, ялагьан дан къашай ххют кунна, Кьадар кунна, ялув дарцIусса ЧIумул, цIуссар, тIий, бух агьрамру* (пирамидартту) хьхьичI бацIан буллалисса, таварихри, тIий, анавархъиндарай ляхъан бувсса щялмахъ бусайсса ЧIумул (сон.№123) хьхьичI шаэрнал цала бух бан къашайсса поэзия бацIан буллай ур.\nУкун, къадучIарчагу Гуттеннул тIисса "оьрмулул шадлугъ", ганала увкусса адабият, га адабиятрацIун ххаллилсса магьирлугъ: Рафаэллул суратру, Микеланджелол гьайкаллу, Брамантел чIалъаьрду, Раблел хаварду, Монтеньннул философия, Дантел шеърият*, Шекспирдул пьесарду ва сонетру ва чIявусса цаймигу ассарду* кьабивтссар Ренессансрал.\nНа дакI дарцIуну учин бюхълай ура, Вильям Шекспирдул сонетру, Кьуръандалул аятругу кунна, ккалаккиссаксса ялу-ялун ххуй бизайсса шеърирдур, куну.\nШекспир жуятува арх уллалисса ялун чIалачIисса тапаватшивуртту вана вайри: замана, манзил ва дин. Амма хъирив лалларча, ми тапаватшивурттаща жува Шекспирдул шеърирдацIа бан къахьунтIишиву загьир хъанай бур. Манзилданул ва заманалул ялтту Шекспирдул ассардул* ххарххи ларсшиву исватсса зат бур. Диннал дянивсса тапават, цамур за хIала къабувну, анжагъ сонетирттаву бумур ххал бигьлагьийни, мукссара хъуннасса дакъашиву аьлтту хъанай дур. Сонетирттал мадарасса дастталуву супийсса шеъриятрал* макьанну чIалай дур. Супийсса шеърият* цала бянив бивхьусса нахардавасса мукьва Шекспирдул поэзиялул хьхьирива чIявуну ялун личай.\nЦачинмур – кIиккугу, шиккугу тикрал хъанай дур тIабиаьт мукьра бакIдайдихьулия – аьрщарая, щиная, гьавалуя ва цIарая – хIасул хьуну дуссар, тIисса аьнтIикий заманнул юнанчув Эмпидокллуя шиннай нанисса философия (сон.№№44,45). (Гьай-гьай, му философиялул мархри бикIан бюхъайссар Эмпидокллуяр ччянивасса ва машрикьрая бувкIсса. Амма мурихха юнаннал миллатрал кутак – миннал цала маданиятрал ккаккияртту луттирдайн лахъан дурну ва ирс хIисаврай махъсса наслулучIан диян дурну дур.)\nКIилчинмур – сайки гайва супийсса шаэртурал кунмасса ярагъ ишла буллай ур Шекспир дусная личIи шаврил цанна дуллалисса къумашиву ккаккан дан (сон.№№27,50,51 ва ц.).\nШамилчин – гара цалла аьрщи (яъни панасса чурх) аьрщарайн бувккун насувча, рухIмур дуснал рухIираву дяххан дан щала гуж бишин ччисса лирикийсса геройнал нижатрая* чивчуну бур сонетирттаву №№45,74.\nМукьилчинмур. Шекспир сонетирттаву, Жамалуттин Руми цала дус Шамсуттиннун хас бувсса гъазаллаву* кунма, ччаву бюхттул дуллай ур. Му бюхттул дан кIива чуртту бивхьуну бикIай, ца – дус лахънийн лахъан ансса (сон. №№38,39) гамур – цала дянивсса манзил хъунма баншиврул цала цува ссанчIав къаихьлахьаву, дуснал хьхьичI цала цува кьюкьин уллалаву, агьан уллалаву, тIурча, супийсса шеъриятраву* дуснал кьимат лавай баврил яла агьамминнувасса ца ххуллури. Му поэзиялуву дусшиву, ччаву муксса камилшиврул* бакIрай дацIан дуллай дурхха, хIатта кIания кIихуннай жунна анжагъ дачIрашиву, хавшиву дакъа дакъа чIалачIи дай. Му камилшиву* дур ваца зумув маз бивхьусса накьичирттарисса чарил ахIрам.\nАмма Шекспир ва рувхIанийсса* поэзиялийну гьашиву дуллай акъар. Цуксса лавайсса даражалий дусшиву (ягу ччаву) шаэрнал дацIан дулларчагу, ванал поэзия супийсса шеъриятну личIлай бакъар, цанчирча ванал дусналгу, ччиссаннулгу ччима инсанналгу оьрмулуву вакссара чIявуну хьунадакьайсса "дуниявийсса*" лавмартшиврул ва, гьаваллавух занай къаивтун, аьрщарайн зана уллай ур. Ва "занашаврил" Шекспирдул шеъриятравун* хъинну гужсса мяйжаннушиврул ццихь бутлай бур.\nИнгилиснал мазрая таржума буллалийни, мадара захIмат шайсса за бур вайннал мазраву махъру хъинну кутIасса бушиву. ТалихIран жула мазраву лахъи-хъунишиврул занакьулу бан къашайсса мукъурттищал бур хъинну кутIасса, куртIсса махъругу, чансса мукъурттийну чIивисса ляппачIрай хъинну ккуртта диркIсса пикрилул дулама ласун бюхъайсса калимарттал никругу.\nШекспирдул сонетирттал хасият вагу дур. Шаэрнал цава ца махъ чIявуну ишла байсса тура* дунугу (классикийсса сонетраву вив мяъна дирхьусса махъру тикрал буллалаву къакьамулсса зари), цара ца мяъналун чIявусса синонимругу ишла бувну бикIай. Жула мазраву цаппара мукъурттил биялсса синонимру бур, гайминнул, тIурча, луглай лякъин жапа шай.\nШекспирдул сонетирттаву, гьарцагу цала ассардаву* кунма, личIи-личIисса оьрмулул ххуллурдавасса: диндалувасса, экономикалувасса, юриспруденциялувасса, этикалувасса ва м.ц. – терминология гьартану ишла дурну дур. Ва мунияту, чанну ишла буллай бурчала, тIий, лакку мазраву бусса махъру ца-ца бакъа буккан къабувну, мазгу мискин бувну, Шекспир таржума ав, учин къабюхъайссар.\nХъинну хъунмасса кумаг хьунни лакку мазрал тамансса пурмарду ингилис мазралминнуха лархьхьусса душиврул. Масалдаран учин, сказуемое дузал баншиврул кумаграл глагол ишла буллалаву цара ца дур кIивагу мазраву. Лакку мазраву, ингилис мазраву кунна, дур глаголданул "Балжи дакъа ЧIун". Масала: "На изара", "На изаварда". Аьмал хъанахъисса куц ккаккан байсса цамургу дур пурма: "На даву дан най ура." Ва пурма мукъуй махъ бивхьуну, ингилис мазрая накьлу дурсса хханссар. Вай ялттутурасса кунна чIалачIисса лащиннал аьтту буллай бур аьмал дузал баву лаккучунангу, ингилисчунангу ца куцну бувчIлай бушиву. Му бакъассагу, ми тагьардал авторнал позиялувусса бущи, темп ябан хъуннасса хIаллихшин шай. Му, тIурча, таржумалуву агьаммур зари. Мукунсса ва цайми-цайми сант дагьавуртту душиврул чIярусса сонетру хъинну кIанийн дагьан дан бювхъунни, тIиссара.\nБиялсса жапа бан багьсса кIанттурдугу хьунни. Критиктурал мяънарду ххал дигьлагьаврийн бувну, хьхьичIми 126 сонет дуснаятур, тIар. "Ур-бур" бакъасса ингилис мазрай ми дуснаятуссарив, ччиссаннуятуссарив балжи буллалаву цуксса щак бивчIанну дан бюхъайсса даву дуссарив, аьлттусса за бур.\nОьруснал таржумачитурал, му жапашиврува буккан къабювхъуну, чIярусса сонетру хъаннил адресрайн дурцуну дур. Ттун, вай сонетру чувная дакъарча, хъамитайпалуясса дур, тIисса бусрав чансса бястливух хIала ухлан ччай бакъая, мунияту на кьаст лахIав "ур-бур" бакъанма дузал хьун, му кьяйдалий дусшиврул ва ччаврил дянивсса хъяклу дазин ва, авторнал кунма, дусшиву ва ччаву ца шачIанттуй дишин. Шаттирахун кумаг бай глаголлу ишла бувну сказуемое дузал байсса ниттил мазрай хъинну жапасса ишгу бия, бунугу, ва му масъала бакIрайн ласав, щаллу бангу бювхъунни, цуксса усттарну хьуну бурив, ци кьимат бищун бурив, тIурча, буккун цанма чIаланссар.\nШекспир таржума уллалийни, яла хъунмур захIмат ванал пикрилул цинма бакъа хас бакъасса бущи ябан аьркиншиву дур. Шекспирдул пикри мудан иминну, лугъатну*, ца тагьарну (гидравликалул терминология ишла дурну учин, ламинарну, яъни къявхъ къаувкуну) экьи нанисса бакъар. Ва бур, щирипIай хьуну, бишлашисса марч кунмасса, азгъунсса кIургулттив* хьуну, нанисса мугьали кунмасса. Цава ца за бувчIин бан Шекспирдул пикрилул му кIургулттуву ца-ца чIумал цаппара ккюрнитIайртту дай. Ми пикрирду бигьа бувну бувчIин бан бигьар, ванал цала кунма, гьанагьи баннияр. Амма муния Шекспир къашайссарча, Шекспирдуясса бусала шайссар. Шикку ттун тикрал бан ччай бур ххаллилсса шекспировед А.А.Аникстлул махъру: "Поэзия Шекспирдун хIаз, меххитIуллисса дялахъру бакъарча, инсаннал ляхъан дурсса зарирттаву яла хьхьичIунминнувусса цаннин ккаллину бур." Ванал сонетру таржума дуллалийни, чIявуми дилмажтурал ми пикрирду рахIат бувну, лялиян дан бигьа дукралийн кIура баен бувну бикIай. Нагу цаппара кIанттурду бигьа бав, цалчин, лакку шеъриятрал* хасият хIисавравун ларсун, кIилчингу, пикри бувчIин захIмат машарача, тIий. Амма ванияр куклу барча, Шекспирдул азгъунсса, буца-буцарисса мурчая иминсса чIаракIлу хьун най дия.\nМува му пикрилий авцIуну уссия, таржума буллалийни, ттун ххишала бакъа хъунмасса кабакьу бувсса Ккурклиятусса ХIусайнхъал МахIаммадлул арс Башир. Башир хъинсса Шекспир кIулчу ур. Ванал цалагу ингилис мазрая оьруснайн ххаллилсса таржумартту бай ва ингилис мазрайва тIааьнсса шеърирду, балайрду чичай. ХIасил*, магьирсса гьунарданул заллу ур. Цувагу Дагъусттаннал пачахIлугърал университетрал роман-герман мазурдил кафедралул доцентри. Дуцири сонетру, цурда ца лях гьан къадурну, хъирив лаллай, Баширдул кьимат бищун къашайсса захIмат бивхьунни. Жан цIуллу даннав цал! Лакку мазрал текст бувккуну, цала чIа тIутIимур бувсуссар лакрал шаэр Руслан Башаевлул. Чан къааннав цув!\nДаннал принцнал, кьурчIисса хавар\nХхюра пардавлийсса трагедия\nКлавдий, Даннал паччахI\nГьамлет, ивкIума паччахIнал арс ва Клавдийл уссил арс\nФортинбрас, Норвегнал принц\nГьораций, Гьамлетлул дус\nПолоний, паччахIнал маслихIатчи\nЛаэрт, Полонийл арс\nРейналдо, Полонийл къазахъ\nГертруда, Даннал паччахIбика* (паччахIщар), Гьамлетлул нину\nОфелия, Полонийл душ\nГьамлетлул буттал Къаралти\nЛордтал, агъатал, бикатал, хIаписартал, аьскар, хьхьиричитал, чапартал ва цаймигу къазахътал\nИшру хъанахъиссар Элсинордай(1).\nЭлсинор(1). Къалалул хьхьичIсса майдан.\nБернардо гузатрай ур.\nОьттувун дияннин гьис тIий дур дяркъу.\nБуххай Гьораций ва Марсел.\nВа даннал агьлу.\nВагь, Гьораций урхха!\nМуна му цува.\nЧа увкра, Гьораций. Ча увкра, Марсел.\nАцIу, гьархьхьунугу дуркIунав му зат (2)?\nТтун зат ххал къархьунни.\nМу зун ххан бивкIссар, тIий, уссар Гьораций.\nВа цукунчIав вих хьун пикрилий акъар\nКIийла-кIийла жунна ккарккун дунура!\nМунияту ванахь тавакъюв бав на,\nАгар га къаралти ттигу дуккарча,\nЦала янин ккаккан ва сурагъгу бан\nЖущала гьархьхьуну гузат ба, куну.\nРухсат була ттухьхьун ттигу гьужум бан\nВила вичIайн, кIийлла ккаркмуниясса\nЖул хавардануя муксса цIакь дурсса.\nЩябикIаннуча, зун ччай 6унияхьур.\nУхссавнилмуния тинмаймур цIукул\nСсавнил кIава кIа чул, цIанагу кунма,\nЧанна буллалийни, Марселгу, нагу,\nДурусну ссят цанний...\nСус! АцIу! Пахъ агьу! КIана кIа ттигу!\nКкакки-бити, ивкIу паччахIнал чурх бур.\nДурккучув урахха, цIухха, Гьораций.\nПаччахI къахханссарив? Ургу, Гьораций.\nМашаллагь! Базурду нигьал бувгьунни.\nТа, махъ буси, тIий дур.\nИна цура мукун хьхьунил лякьлуву,\nМуксса ххуйсса, цIакьсса хIурнигу ларххун,\nЖул Даннал ивкIума паччахI укуна,\nЗанайсса? Заннаху, леххавур, буси.\nТанин му кьувтIунни.\nАцIу! Буси, ттул вийн леххавур, буси!\nЛаргунни, ссихI къадурккун.\nГьа, Гьораций, ина кIялавххуннахха,\nДахьра дарс дизаву дурив туну ва?\nВанийн ци учара?\nКIа Заннайн хъарашав, вих къахьувияв,\nВай ттула яруннин къаккаркссания.\nЛащаву ккаккайвав га паччахIнаха!\nВихава инава куна.\nКъудур Норвегчунайн (3) къарщи увк чIумал\nКIанал ларххун диркIсса кIайра хIурнирду,\nПоляк (3) щях ивщусса чIумал куннасса\nКIара бец икIаву иттацIанттал лях.\nКьуннугу укунна вара ссятраву\nЧIарах ларгуна кIа кIава бущилий.\nБалжисса ца цичIав учин къахьунссар.\nТак, бувчIлачIиссаксса, цирив ца балагь\nБиян най бунуккар ва паччахIлугърайн.\nГьура, щябикIича, бусияра ттухь:\nЦанни, гьарца хьхьуну къарал цIакь буллай,\nВаксса инжит буллан билаятрай халкь?\nЦанни гьарца кьини тай ттупру бутIлан,\nМашан ласлан вайксса сурсат* кьатIату?\nЦанни, буккан буллай вай жамибувулт,\nАлхIатрагу дакъа зузи буллайсса?\nВа ци хIадуршинни, чунсса хъап-шапри,\nКьинилул уртакьну хьхьу зузи дурсса?\nЩил бувчIин банну?\nНа. Буслан 6икIайва\nКъащи-къудуршиврул гьуз тIутIи увсса\nНорвегнал Фортинбрас ва жула хьхьичIух\nЦIанакул, дарс хьуну, лавгсса паччахIнахь\nЧарххичину* иян оьвтIий ивкIссар, тIий.\nАмма виричусса жула Гьамлетлул —\nДа ия дунъяллий кьувватрал заллу! —\nИвкIуссар Фортинбрас. Уххьунал тIурча,\nНамусрал цIакь дурсса кьутIилийн бувну,\nЦала жандалуцIун цува заллусса\nЦинярда аьрщив ва циняв цала халкь\nХхувхьуманан булун икьрал диркIссар, тIар.\nЖула паччахIналгу мура кьяйдалий,\nФортинбрас ххув хьуну, цува ух хьурча,\nМукссава хIакь булун хъа бувссия, тIар.\nГьаннайсса, къутIилул шартIирал тIийкун,\nКIанал щала давлат Гьамлетлуйх бувкссар.\nТтиватти усса ур чIава Фортинбрас,\nКъудур къучишиврул щаращи увну,\nНорвегнал аьрщарайх къача-къучшиву\nДуллай заназисса хасмуштал бугьлай\nДуки-хIачIиялух, кьюкьригу дартIун (4) —\nЖуламур аьдатгу мура му дурхха —\nХьхьичI буттал кIунттища дурксса кIай аьрщив\nТурлих зеххинна, тIий, хIадуршин дуллай.\nЖула паччахIлугърай тти дуллалисса\nВай хIадуршиннардал, вай хъап-шапирттал\nСавав му духьунссар, ттунма кIулссаксса.\nИш мунивур бусса, ттул пикрилийгу.\nНахIакьрив паччахIнал ххют заназисса\nУкун жула хьхьичIух, оьсса илчину:\nТаяхха питналул хIакьсса тахсикар.\nКIа ттул дакIнил иттав дагьсса цIинцI хханссар.\nРумуллал бюхттулсса паччахIлугърайгу\nЮлий Цезар (5) ивчIан хьхьичI гьантрай диркIссар\nГьаврду ядирхьуну, жаназарттугу\nДуклай кIичIирттавух, угь-къакругу тIий;\nМагъдуцIуртти* оьттул хьхьемал бавкьуссар;\nБаргъ цIаннал бувгьуссар ва Нептуннухьхьун (6),\nХьхьирил паччахIнахьхьун, зур* буллу Барзгу (7),\nАхирзаман бивзний кунма, гъав лавгссар.\nЛухIисса кьинилул хьхьичIун цив дурккун,\nХьунмур бусласисса илчитал кунна,\nУтти жучIаннагу гьан дуллалиссар\nАьрщарал ва ссавнил мира лишанну.\nКъаралти зана шай.\nЯва! Сус! Ккаккайрив? КIана кIа ттигу!\nГьанна, хьунмур хьунссар! ДацIу, Къаралтий!\nЧIу бан я гъалгъа бан винма кIулхьурча,\nСсихI дукки ттухь!\nАгар цадакьа бан багьлай бухьурча,\nЖунмагу чирилун, вингу аьпалун,\nАгар ватандалийн ликканмур чIалай,\nКьадарданун бансса чаран кIулхьурча,\nАгарда инава сагъсса чIумалла\nХIаранну ляркъусса хъус кьадиртхьурча —\nРухIру аьзиятрай дикIайссар чайхха! —\n(Ажарттул эоь учай.)\nСсихI дукки ттухь! ДацIу! СсихI дукки! Марсел!\nЯва, дацIан да му!\nВа рикI рищувив?\nРища, му лихъарча!\nЖува ххяхлахаву нахIакьсса къелъя.\nКъаччан бикIан барду паччахIнал ххютлин,\nАьдада гуж буллай. Дарс му гьавари —\nСсихIирайх рищаву хъун хъяхъаву дур.\nАжари бахчунни, махъ бусанссия.\nКIанал зурзу куна, эоь увкукун,\nЦа аьйб хьусса кунна. Ттул маслихIат бур:\nЖагьилма Гьамлетлухь ккавкмур бусанну.\nВа ттула жандалийн, жухьва къакумур\nКIа рухIрал цуппа ца за кьюлтI къубувну,\nТанахь бусантIиссар. Рязирув зугу\nЧчаврил ва яхIирал тIалав баймур бан?\nТтул пикрилий, хъиини. Мунийнма кунма,\nТтун кIулли му икIан бюхъайсса кIану. (Лагай.)\nГиккува. Къалалувусса хъункъатта.\nБуххай паччахI, паччахIбика, вакилтал,\nПолоний, Лаэрт, Волтиманд, Корнелий, Гьамлет ва цаймигу.\nЖул аьзизсса уссу Гьамлет ивкIусса\nЦIуцIаву цIунура ттигу дунугу,\nЖуннагу лайкьнугу дакI аьсив даву,\nЩалла паччахIлугъгу ца кьурчIишиврул\nИттацIани дурну, къума лагаву,\nКIулши ялтту дуркссар тIабиаьтраяр.\nЖувагу аькьлулий дард дулланну тти,\nХъама къабитанну жунма жувагу.\nМунийн бувну кьурчIи тяхъашиврущал\nЦа я пиш тIи бувну, ца аьтIи бувну,\nСсукIурай шад уклай, хъатIий яс бихьлай,\nЦалийн дучIан дуллай дард ва дялахъру,\nТани ссу , уттирив паччахIбикагу —\nВа паччахIлугъралгу варис* хьуссархха —\nЩар буцлациссару. Жу, му къел дайни,\nХIисавравун лавсъссар зул маслихIатгу —\nЗу жуцIун бавхIунни, мунийн барчаллагь.\nТти цамур загу бур. ЧIава Фортинбрас,\nЖува ккалли буллай лап хьхьараминнан\nЯгу, ивкIунавхьур аьзизсса уссу,\nПаччахIлугъ лирхьунссар, тIисса пикрилий,\nКъудур хияллащал бакьугу бувну,\nЖул къучагъсса уссил цала буттаща\nБагьай ххуллий ларсъсса аьрщив ттиратти,\nГьай-гьайгу, дай-дайгу зана дара, тIий,\nЖухун къюллай уссар. Утти, шамилчин,\nВа жува батIаврил сававраяту.\nНорвегнал паччахIнайн, кIа Фортинбраслул\nБуттауссийн, жу ва чагъар чичарду.\nЦи кIулли ва хавар бавшивувагу\nМушакъатсса, шанул увгьусса къужлун.\nЧагъарду, ми тIуллан къадагъа да, тIий,\nЖу гьан буллайссару ва ссаламращал\nИна, Волтиманд, ва ина, Корнелий.\nПаччахIнащал байсса машварарттаву\nЖу кIицI дурссаннуяр зула ихтияр\nХъунна мадулларди. Ххуллухъин баннав.\nХIарачат бувара бурж биттур буван.\nМудан хIадурссару бурж биттур буван.\nЖул хъисгу щак бакъар. Ххуллухъин баннав.\n(Волтиманд ва Корнелий лагай.)\nУтти, Лаэрт. Ци бур вичIа цIу бансса?\nЦи мюхтажшивуя, Лаэрт, вил дусса?\nАьдадасса чIунийн вил махъ Данчунал (3)\nБуккан къабитайссар. Ци бур вил, Лаэрт,\nМиннат баннин бивтун, нава къабувсса?\nКъабантIиссар къуллугъ кьацIлиха канил,\nУлу къаххирассар дакIнин бакIгума,\nДаниянал тахлин ва вил ппу куна.\nЦи буссия, Лаэрт, буси?\nНа Франциянавун зана хьун ити.\nНа хушрай увкIссияв Даниянавун\nТтула бигар лахъан, вий таж бишайни.\nТтирив, на мукIрура, бигар лавхъукун,\nТтул пикри ва мурад тихун хъит тIий бур.\nИкран буллай ура, рухсат була тIий.\nПпу кьаитлай урав? Ци тIар Полонийл?\nНа, ттул паччахI, ванал бизар увунна!\nЯлув ливккун, лергъ тIий, ахирданийгу,\nКъачча-къаччайннасса рязишин дулав.\nГьан ихтияр дула, ттул тавакъюври.\nХъинни, Лаэрт, ссят хайр, чIун виха зуннав,\nМюнпатну ишла дан хъинсса кьувватрал.\nУтти тIурча, Гьамлет, гъанчу ва ттул арс.\nГъаннаяр маччасса, ччинаяр ятсса.\nТтуруллал авкьуна урав уттигу?\nЮх, ттул паччахI, авай, бургъилу ура.\nХъинсса Гьамлет, ликки лухIи ялату.\nДуснах куна, ургу Даннал паччахIнах.\nКъабучIирхха мудан щяв уруглайна,\nЛуххаву ххал уллай вила цIасса ппу?\nАьдат ва дур: сагъмур аьркинссар дирчIан,\nТIабиаьт наниссар абадлугърачIан.\nДур, аьдатра му дур.\nТуну цан ура\nВийнма ливкмур ина ляличIисса ххай?\nХхай акъара, бика, мяйжаннугу бур.\nТтун "хханну" къакIулссар, ттул хъинсса нину.\nЯ лухIи лаххаврил, я угь тIутIаврил,\nЯ кIюла уккаврил, кIяла лагаврил,\nЯ дягъулул цайми циняв лишаннал\nТтул дакIнил аькьува аьч къадантIиссар.\nМи "ххан" бизавурттур: ми аьмаллури,\nТIуркIу кунма байсса ччима инсаннал.\nТтул дакIниву бумур дакъар чIалачIин,\nКIай кунна дягъу дан дурсса чIюлушин.\nГьаксса лайкьри, Гьамлет, гьакссагу ххуйри,\nАрснал кьурчIисса бурж ина лахъаву.\nАмма вил буттагур буттацIа хьусса,\nМува куццуй гагу буттацIа хьуссар.\nЧIивисса мутталий къуману бикIан\nГъан-маччанал бурж бур. Амма ссукIурай\nДард-хажалат ккухIлай, ттяв бугьлагьаву\nБунагьсса тарсшивур, чувнан къалайкьсса.\nМу вихакъашивур диндалийн, ссавнийн,\nДакIнил хьхьарашивур, яхI бакъашивур,\nАькьлу мискиншивур ва хIудушивур.\nГьарнал бакIрачIангу му лахъанбакъу*\nБукIлай буния махъ, дакI аьсив дуллай,\nГьалак уклакаврил мяъна дуссарив?\nПуй! Варч, му аьйрихха ссавруннал хьхьичIгу,\nТIабиаьтрал хьхьичIгу, ивкIунал хьхьичIгу.\nМу аьйри къарщисса аькьлу-кIулшилийн,\nЦалчин ивкIуная байбихьу бувну,\nХIакьину ивкIусса буттайн бияннин:\n«Му мукунни бикIан аьркинсса», — тIисса\nАькьлу-кIулшилийнгу къарщисса аьйри.\nВила пикрирдаву ттуйн ппу улуча,\nЩалла дунияллун кIулну бикIувча:\nЖул тахличIан яла гъанма инара.\nТтуву ччаву дуссар вил чулухуннай\nБуттал дакIнин лавсъсса арснах куннасса.\nВиттенберглив (8) ина вилла дуккаву\nЦIулаган дан гьаврил хIакъирав тIурча,\nМу за бакьлай бакъар жул пикрирдацIун.\nВа ттул тавакъюври, ацIу шиккува,\nТтул бусравсса гъанчув, арс куна, шава\nАякьалийсса жул янилу икIу.\nНахIакь вила нину лергътIи мадара.\nКьабити Виттенберг, ацIу шиккува.\nБика, мютIиссара ина тIимунийн.\nВана ххари хьунсса ва лайкьсса жаваб.\nЖулма куна икIу Даниянаву.\nБачу, бика, Гьамлет тарс къаацIаврил\nДакI пиштIи дуннича. Му савлугърая\nЖу гьаз буллалисса циняв кьурттая\nХъун ттуплил бусийча циняв ттуруллахь\nВа ссавнил гургугу, щявсса къув-аьсгу\nХIала хьийча кьурттал зяврдащал. Бачи.\n(Дюдурдал чIурду. Гьамлет личIаннин, циняв лагай.)\nАгь, ваксса бучшиврул тавтсса базурду\nБаллай, баслай, багьлай, хьхьемайн бувкния!\nЯгу Заннал хIарам къабувссания\nЦанма цала баву! Я бюхттулсса Зал!\nЦа хавсса, чалухъсса*, дучIи дакъасса\nЗатну чIалан дикIай ттун ва дуниял.\nПуй, нажас! Ва дур багъ цIинцIалун лавгсса.\nЦиву так оьшиву, чалухъшиву* дур.\nЦукун багьссар ва иш ва даражалийн?\nКIива барз ивкIуну — юх, миксса бакъар! —\nГукун гьайбат дусса, ххаллилсса паччахI.\nГа ия Аполлон (9) ва СатирначIа (10).\nМуксса ххирассия ганан ттул нину —\nГьавалул хIахIгума цил симандалийн\nЩун къаацIайссия. Я ссав ва лухччий!\nДакIнийн бутлан бурив? Ва ца кIункIу тIун\nБикIайва ганачIан, канакиссаксса\nИштахI хъунма хъанан бикIайсса кунма.\nПикри къабуллайва бигьар. Агь, хъамий,\nЗун цIа лавмартшивур! Барзри так хьусса.\nДух хьун дурар ттигу ттул буттал нуркIлул\nХъирив аьгу-аьтIий, Ниоба (11) кунма,\nНайни лархсса усру. Утти ва — я Зал!\nУлу, хIайвангума аькьлу бакъасса,\nВанияр кьурчIину цув бикIанссия! —\nВа тIурча щар хъунни ттул буттауссин!\nТтул Гьеркулеслуха (12) лащин дуссаксса\nЛащин дакъанугу цал ттул буттаха.\nТак ца барзри лавгсса! Щялусса мукьал\nЯтIуххан був яру цIийцIа хьуннинва\nЩар хьуну лавгунни. Агь, хIая дакъа чув,\nХIарамийсса шанийх цув бишин байсса!\nХъинмунийн дуккайхрав укунсса тIуллу.\nКьаикIан багьлай бур. Гъюжу дукку дакI!\nБуххай Гьораций, Марсел ва Бернардо.\nСсалам, ттул принц!\nНагу ина ккавккун хъинну ххарира,\nГьораций, яруннийн вих хьун бучIирвав?\nМуна му цувара, вилгу къазахъра.\nЦи къазахъ? Ттул дус, ттун вил кIанай ччива.\nВиттенберг (8) кьабивтун, ссал ялув увкIра?\nУра, ттул ххаллилсса принц.\nВиягу ххарира. (Бернардохь.) Ча уккара, сэр.\nВар, ссал ялув увкIра, Виттенберглия?\nКурчIил хьуну ура, ттул аьзизсса принц.\nМу махъ душманналгу вийн къаучинссар.\nВийва бакъу бихьлай, ттул вичIив цIуцIи\nМадуллардача, ттухь тIайламур буси.\nТаммал акъашиву ина ттун кIулла.\nБуси, Элсинордайн (1) циван увкIссарав.\nВар, жу вия шикку хIачIу аннухха.\nТтул хъинсса принц, вил ппу уччин увкIссияв.\nАрхIал дуклаки дус, ярч, ттуй хъяй урав?\nИна увкIхьунссара ттул ниттил хъатIийн.\nМяйжаннугу, ттул принц, хъатIи бан ччяя.\nХъуслил кьадру буллай, рухIирал бакъухъ\nХIатталлия лавсун, хъатIий бувкуссар.\nАлжануву душман ккавккун ччиссия,\nВа кьини, Гьораций, ттунна ккаккаяр.\nХьхьичI авцIуну уссар ттигу ттула ппу.\nЧув ур, ттул принц?\nДакIнил ярунниву ур.\nХIакьсса паччахI ия, цал ккавкссар ттун га.\nАслийсса инсанъя гьарца чулуха.\nХхал къахьунссар тти ттун гукунсса цучIав.\nТтул принц, ттун га кьунну ккавксса ххай ура.\nПаччахI, вил ппу.\nЦу? ПаччахI, ттул ппу?\nСсавур дува, ттул принц, ца чансса хIаллай.\nМахIаттал къахъанай, ттух вичIи диша.\nВана кIия бара. На ттунма ккавкмур\nЗаннаху, айихьу буслай.\nКIира хьхьуну ярглий вай кIиягу чув,\nБернардо ва Марсел, гузатрай буна,\nХьхьудяриэал чIумал цурив ца инсан,\nГа вил ппу кунасса, ярагъуннилгу\nАлгуну бакIрая ччаннайн ияннин,\nУхьттансса бущилий вайнначIан укIлай,\nШамила лавгун ур вайннал хьхьичIух га,\nЦаххандарал буллай вайннал яругу,\nНигьал маз бувхIуну, микIирайн бувккун,\nВайннал му бувсунни ттухь хъинну кьюлтIну.\nШамилчинмур хьхьуну на нава лавгра.\nВайннал кусса куццуй тара ссятраву\nГара лаххиялув га ххют дурххуна.\nТтун вил ппу кIулссия. Вай кIирагу ка\nКунниха кув муксса лархьхьусса дакъар.\nЖу къарал байсса майданнив.\nГанахь ссихI дуркссияв?\nДуркссия, ттул принц.\nВа ттула жандалийн тIайлассар, ттул принц.\nВа жунма ккавксса за вихь бусавугу\nЦа жуйвасса буржну ккалли барду жу.\nГьай-гьай. Так на ура ласу бувхIуну.\nХIакьину гузатрай цу уссар?\nНа зущал учIанна. КъаучIанххурав.\nГа учIан аьркинссар. Сайки щак бакъар.\nБуттал сипат дусса га ххют дучIарча,\nНа ихтилат банна, щалава дуржагь\nКъарши бувккун, ттула кьацI бугьларчагу.\nЗухьгу ттул миннатри, ссихI мадуккари\nТтиния тиннайгу, ттининту кунна.\nГьархьхьунусса хьхьуну, ци къел хьурчагу,\nМяъна лаласира, мазрал къакIукIлай.\nЗул ччаврин багьайсса кьимат бищунна.\nТти цалсса. АцIния кIиннийх ссят зийни,\nНа зучIа уссара.\nБурж биттур банну.\nДустал, зул ччаву ттун, ттулмур зун. Цалсса.\n(Гьораций, Марсел ва Бернардо лагай.)\nБуттал рухI хIурнилув! Бала биянссар.\nЦа макру бур шикку. Хьхьу дучIайния.\nГьаттав буччирчагу, оьбала мудан\nЯлун личайссарча, ссавур да, ттул жан. (Лагай.)\nБуххай Лаэрт ва Офелия.\nТтул матахI* хIадурссар, на авчуссара.\nАгар жул чулийнмай марч бищурча, ссу,\nЯгу сант дагьарча, шанай къабивкIун,\nХавар гьан булува.\nВил щакгу бурив?\nГьамлет лагма-ялтту уклакавурив,\nМу сийлунсса ишри, му оьттул тIуркIур,\nИнтнил жагьилшиврул ччясса банавшар,\nНацIусса, заэвсса, ччяни лияйсса.\nБигьанна леххайсса аьтрир му анжагъ.\nБургу: оьрмулул аргъ дукIлакIаву\nДакъассар дахьва ца гуж бучIавриву.\nКилисалув кунма, жула чурххавгу\nХъун хъанахъаврищал чIяву хъанайссар\nАькьлу-кIулшилул ва рухIрал къуллугъру.\nБити ганан цIана ина ччай, бити\nМарцIссия, тIар, ганал дакI, аьмал, ният.\nАмма га паччахIнал арсри, ччимур бан\nГанаща къашайссар; ниттил аннина\nЦала ихтиярдал заллу акъар га.\nГанаща къашайссар, ца укунасса\nИнсаннаща кунма, дакIнийн багьмур бан.\nГанал гьарца тIулул асар бияйссар\nЩалла паччахIлугърайн — му мунал чурхри,\nЦува бакI унугу, бангу къашайссар\nГанаща чурххиран бакьаймур бакъа.\n«Ттун ина ччай бура», — ганал тIийнигу,\nКIулну бикIу, ява, цаща бан шайсса\nЩалва Даниянан ччимурди анжагъ.\nТти пикри ба, цуксса кьюкьин най бурав,\nМи ччаврил нагъмардах вичIи диширча.\nВил марцIсса ххазина мурдал бантIиссар\nХIаясизсса тIуллал. Ттул аьзизсса ссу\nОфелияй, нигьай, нигьай бикIу, гьа.\nВила гьавасирттал хъирив манарда.\nМугъаят хьу ччаврил чIатIаракIрая.\nЦинма цуппа кIулсса душнил ххуйшиву\nЗурул чаннаннагу ккаккан къадайссар.\nБухьттан бишин цирар барачатнайгу!\nШатри хьхьичI багьайсса интту тIутIайнни,\nГайннул ччясса къупру хъя-хъя чиннинма.\nБигьанна дияйссар лахъай азаргу\nЖагьилшиврул хьхьемайн, ккур чин хIадурсса.\nЛичIлулну бикIу, ссу, личIлулну анжагъ,\nЛичIлулакъун тачIав къачанссар къачагъ.\nВил насихIатрая анна къаралчи\nТтулла дакI ядансса. Амма, ттул уссу,\nИнагу, щялусса вяъзакар куна,\nАьркра ххуллийх нагу ссавнийн гьан бувну,\nМашара лирдана хIая дакъасса,\nБунагьирттал шагьраххуллийх нанисса,\nХIачIлай, кайпру буллай.\nМу дард мадара.\nНа чIал хъанай ура. Вана ппугу най.\nКIилийнуйсса аршир кIила дур дуаь.\nЦал ттигу барчаллагь чинсса сант хьунни.\nШиккува ураввар? Нач шича, насу.\nВил пардаврттайн марч бур нукIува хьхьачлай,\nВихь, дири укку, тIий. Ххуллухъин баннав.\n(Лаэртлул бакIрай кагу дирхьуну.)\nХхуйну дакIний бити вай ца-кIива за.\nЯ мазрахьхьун пикри, я иширахьхьун\nШахьан къабув хIукму мабулаванна.\nХIалимсса илукIу, аммарив кIусса.\nВихшаласса дустал, иширай ккавксса,\nДакIницIун цIакь бува муххал шалккардай.\nТак ка мадугьларда гьарца кIул хьунал\nВила витIянхъирай кьуртти хьуннинцIа.\nРагьан мадаванна, иш багьукуннив,\nВийна ххяхлахима оьну муркIа а.\nГьарнах вичIи диша, виламур кьюлтI ба.\nЛаххия лалуси кислух урувгун —\nАваданну, амма къежа машара.\nЯнналулли чувнал кьимат гьаз байсса.\nПарангначIа* хъуни къатрал агьлугу\nЛаххиялух ххуйну бургайсса буссар.\nАрцу мадачIларда, буржгу мабара:\nБуржирал арцугу, дусгу бат айссар.\nЦIан хьхьуния кьини батIулсса кунна,\nГъан къархьуну ччарча хиянатшиву*\nВичIаннагу, вилла дакI дацIан дува.\nБарчаллагь, дуаьлул яаннав ина.\nЛавгссара, ттул заллу, ва икрамрацал.\nКъазахъ ялугьлай бур, нукIура чIунни.\nЦалсса, Офелияй, на вихьва кумур\nДакIний кьункьула дишав,\nКIула вихьхьун дулав.\nТти цIуллу баннав. (Лагай.)\nЗу ссая гъалгъа тIий буссияв, ттул душ?\nБувсун ччай бунавхьур, принц Гьамлетлуя.\nХъина. Аькьлу бувссар. Ттунгу бавунни\nАйли хьуну усса вичIан му оьну.\nАгар иш бухьурча, ттун бавсса куццуй,\nТтула душ хIисаврай ттул бурж бур бусан\nВил хIая-адавран му къалайкьшиву.\nЗул дянив ци буссар? ТIайлану буси.\nГанал ттун залукIран* хъарду бувунни\nДакIнийхтунушиврий цала асарду.\nАсарду! Пуй! Щюлли душнил хаварду,\nГьарца бувс-бувсмунийн вих хьун хIадурсса.\nТуну, вихгу шарав ина залукIрайн?\nКъакIулли, ттул заллу, ци учинссарив?\nНа лахьхьин баннахха. Агана ина,\nЗалукI хъусри, тIурча, чIиви душрахха.\nТтиний багьлул лахъмур залукI тIалав да.\nАкъа — залукI тIи махъ ссуссинма бавхха! —\nВилла хIудушиву залукIран личIай.\nЦа хIалимну икIай ихтилат буллай\nЩалла хIалимшиву мурив? Ява тти.\nГай цала мукъурттил барашин да, тIий,\nЛеххаву тIун икIай ялувсса ссавнийн.\nДалулт бугьай къатIри. Ттунмагу кIулли\nЖагьил заманнайва, оь щаращийни,\nМаз чумартссар хъа бан. Му пперхри, ттул душ,\nЯргну пар тIурчагу, гъели бакъасса,\nЛевщунгу лагайссар парх учиннинма.\nИна му лама ххай мабикIаванна.\nЯлун кIулну бикIу винма инава.\nАмру бан къаитлай, лергъа тIутIи а.\nГьамлетлул хIакъирав на укун чинна,\nИна вих хьу анжагъ цув жагьилшиврийн.\nЦукссагу лахъиссар цув авхIу алхъан\nВилмур хIинчураяр. Мунал хъардайнгу,\nЯва, вих машара. Ми даллалталли*,\nХъус кьадарсса дуна, чивуссар*, тIисса,\nБюхъайссаксса, ччяни хъяврин бишаван\nИлагьийну буслай, бунагь буцайсса.\nГьаннайсса, учинна: вана вихь буллай\nКутIасса ихталат — вания тинмай\nМу тIул дакъашиврун къадагъа дува,\nПринц Гьамлетлущалсса гъалгъарду бити.\nБургу, ва амрур, гьа! Тти вила насу.\nНа мютIиссара. (Лагай.)\nМайдан. Буххай Гьамлет, Гьораций ва Марсел.\nАяз чIалай дурив? КьутIлай бур гьава.\nОьну кьацIа тIисса хханссар ва марчва.\nЦIана ссят цими дур?\nХьхьу дяризлай дур.\nСсятрал занг рирщунни.\nВагь, ттун къабавссар.\nКъаралти дучIай чIун хъанай дур, туну.\n(СахIналуха дюдурдал ва ттуплил чIурду баллай бур.)\nВай ци чIурдур, ттул принц?\nЦIана паччахI уссар аьлахълай, кайпрай!\nСавлагъру гьаз дуллай ва къавтIун излай.\nПаччахIнал гьарица нахIала байхту,\nБищайссар дюдурду, накьартту гассят,\nБуслай ганал бувсса гьунардания.\nМу аьдат дуссарив?\nДуссар му аьдат.\nАмма ттухь цIуххирча, мукунсса аьдат\nДукьан даву лайкьри ядавунияр.\nВахIшину хIан хIачIай оькки аьдатрал\nМурдалсса ттангъа дур жула миллатрай,\nКьюкьин буллалисса гьар билаятрай.\nЖуйнма хIачIулт учай, дунгъузру учай.\nМяйжаннугу, жула щала хIарачат,\nЯла ххалли-ххуйми, яргми давурттив\nВирдакIрацIа хьун дай му хасиятрал.\nЦа-цассагу инсан бакIрайн агьайхха,\nНиттил лякьлувара ца ттангъа дусса,\nКъуркъа буллалисса аькьлулул кьуват, —\nГанай тахсирсса за бакъархха микку,\nЯзи къабугьару жува нину-ппу, —\nЦа-цассагу икIай, ххуйма хьунна, тIий,\nХIарачатрай, лапва биэар буллайсса —\nУкун тти инсаннай духьурча ца тIал,\nДиялдакъашиву, кьадарданул аьш,\nЦув, ци камилшиврул заллу унугу,\nАгьссар оьрмулухун зума-ккарччулун.\nГьаннайсса, оьшиврул ца кIунтIгума гьар,\nОьцIанил бан ччарча хъиншиврул жавгьар.\nКьюкьала дурхха му...\nПринц, ургу, тана!\nБуруччиннав Заннал малаиктурал!\nБарачатрал рухIрав, нааьнараллав!\nХъинссарив, оьссарив вил пикри-хиял?\nВил сипатрал мукун цув ссигъарисса\nЛеххаву тIи унна: Гьамлет, ттул заллуй,\nБуттай, Даннал паччахI, дува ттухь жуав!\nКIулбакъулул ччуччин на маитара,\nБуси, циванни вил гьаттавсса ттаркIру,\nСурувгу кьабивтун, кьатIух занайсса\nБуси, цанни ваксса хIаллай иминну\nЖун чIалай диркIсса гьав тти ядирхьуну,\nБуркIунттал ххяли-кьацI абахъан бувсса;\nЦанна ина, нурчIий, хIурнигу ларххун,\nЖучIан дукIлакIисса зурул чанналу,\nДаччан дуллай хьхьугу, ва жу кунмасса\nДуниял хъяхъи дан бувксса ахIмакьтал\nБукъавчIай ссигъарду бувчIлачIи бувну,\nЖаннугу къуркъулул дугьан буллайсса?\nБуси, цанни? Чунни? Жу ци дуллаву?\n(Къаралти Гьамлетлуйн ка галай дуллай дур.)\nТа вийн ка дуллай дур, хъирив нану, тIий,\nБусан ччисса кунна цирив вихьвалу.\nУргу, вийн хIалимну ка дуллалисса,\nНану тIисса хханссар цила хъирив вихь.\nТак ина магьара.\nЮх, гьич магьара.\nЖаваб дуллай акъар, на авчуссара.\nНигь ссаяр, лажин?\nХхалаххуяр ххира бакъар ттун оьрму.\nЦи бантIиссар танал ва ттул рухIиран?\nТтул вагу, та кунна, уттараннассар.\nТа ттигу оьвтIий ур, на авчуссара.\nБалики, щатIавун ина кIункIу ан\nЯгу вайварттачIан хьхьирил ялувсса,\nЯла ца жиндалийн кIурагу дарну,\nИнагу щяйтIантрал увну кьаивтун,\nАькьлулуцIа хьун ан? Ва пикри бува.\nУкуна хъархъаллайн лавхъун унува,\nХъунмасса хIал барча кIия уруглай,\nЧчиманал няравгу хIасул хъананссар\nТа оьвтIийна ур.\nКкаккайрив ка дуллай? На авчуссара.\nКару дукьан да.\nТтул принц, бакIрай ацIу, къабучIиссар гьич.\nИти на — кьадарди та, ттуйн оьвтIисса.\nТтул базу-базулул гьарца хьхьуттавун\nЦа ляличIиссава кьуват бувххунни\nАслан-къапландалул ххяппуй кунмасса.\n(Къаралти оьвтIий дур.)\nОьвтIийна ур, букьи. Ххув Заннайн, цува\nКъаралтилийн уккан уваннахха на\nАцIан уллалима! Бат хьи ттул хьхьичIа!\nНасу, на вил хъирив авчуссарача!\n(Гьамлет ва Къаралти лагай.)\nКъакру тIий чIалай ур, ня гьалак дурккун.\nАчу, хъирив гьаннну, къакьаитанну.\nАчу. Ссайн буккайвав, аман, тти ва иш?\nЗаннан кIулссар гьарзат. Ачу, гьаннуча. (Лагай.)\nБуххай Гьамлет ва Къаралти.\nЧун бияннин гьанну? Тти на къананна.\nТуну, вичIи диша.\nТти ттун чIун шавай дур махъунай ачин\nАьзав-аькьувалул някI ламаравун.\nАгь, мискин, Къаралтий.\nЦIими къачча ттун.\nАмма дакIнийхтуну ттух вичIи диша.\nМу ттул буржри, буси.\nВил бурж кьисасри.\nНа вил буттал рухIра,\nСагъни був бунагьру ччувччуну гьаннин,\nДяхтта бухIлай оьсса дуржагьрал лама,\nХьхьунил лякьлув кьатIух занази дурсса.\nТтун ва дуснакьрая буслан хIаранссар,\nАкъа бусавияв мукунсса хавар,\nОь микIлачIун бансса, дакI пана дансса,\nЦIуртти кунма, яру кьатIув личIансса,\nТтиривхIуну хъюрухъ, чIара цциз риртун,\nЦцацкIуллул ххалаххайн ми дуккан дансса.\nВил вичIан абадмур аьркин бакъассар.\nАгь, вичIи диша ттух, ттух вичIи диша,\nХхирану ивкIхьурча вина ппу тачIав.\nЯ бюхттулсса Зал!\nЧил ивкIусса ттухлу интикьам ласи.\nИвчIаву мудангу лап аскинугу,\nНаксса инсап дакъа ивкIурвав цучIав?\nБуси анаварну, уца хъаттирдай,\nЧчаврил пикри-хиял кунма, зираксса\nТтула кьисасрачIан иян ува на.\nХIадурну ушиву чIалай ура тти.\nБагърав шанай уна, шатлул кьацI куну,\nНа ивкIуссар тIисса хавар щялмахъри.\nТтул ажалдануя щялусса магьа\nБуслай, Дания бур кьякьлухун бихьлай.\nАмма кIулну икIу, ттул ххаллилсса арс,\nВил буттал жан ларсъсса шатлул бакIрайри\nВил буттал таж бусса.\nАгь, загьирсса рухI!\nАв-ав, му хIарами, зунарай ккаччи!\nАгь, кьадарсса аькьлуй, кьадарсса гьунар,\nТамахIкар хьун айсса кутак цахь дусса!\nМагьарданух бувсса ттула нудру на\nАлвагьсса ччавриву буручлай ивкIра,\nКаниву ка кунна. Утти ца кIаллан\nШярал хъуслих дулун мукунсса ччаву!\nАгь, Гьамлет, къагьарив ва ца кьюкьала!\nАлжаннул янналув бунугу бунагь,\nТамахIкар къашайссар цих хъинбала гьич.\nЗибилданух луглай буссар зунамур,\nМалаикнал хьуву цуппа бунугу.\nАмма, ява хIаллих, ттун кIюрх чIюхлай дур.\nКутIа баннача. На, мудана куна,\nАхттая махъ багърав чул бувну уна,\nГъалагъитта* хьунав. Вил буттауссу\nТтурланданул загьру бусса шушлущал\nУвкIун, вичIилувун га дачIра дурна.\nХьюму муси кунна, гай анаварну\nГьарица базулул зумувух бувххун,\nНакI татан къаданну маслил маярал\nОь татан байссар цил. Му хьуна ттунгу.\nДакI оьзинсса кьиллу, макьара хьуну,\nГассят даркьуна ттуйх, Лазардуйх (13) кунна.\nУкун, шанай уна, зевххунни уссил\nТтуща ттул оьрмугу, тажгу, щарссагу.\nУкун, бунагьирттал чагъирай уна,\nХIалал къаивтуна, увтун гьан унна.\nУкун, ттула аьйрдал рукIлилу уна,\nЗаннал хьхьичI на жаваб дуллали унна.\nВавшав! Вавшав! Вавшав! Вавшав, кьияма!\nЧувра тIий ухьурча, мабухIара му,\nМабитара Даннал паччахIтурал тах\nБуккан бунагьирал, зунарал шанийн.\nАмма, ина му къел цукун дарчагу,\nНиттин ца оьшиву дурсса кьюкьала\nЦукунчIав мадара. Заннал цIуххаву\nВа, ццац кунма, дакIнийн кьутIлайсса намус —\nЦин мугу гьассарча. Тти хIалал ити!\nКIюрх нанисса буслай, чирахъшатта бур\nЦила заэв чани гъав лаган буллай.\nХIалалгу ити на, дакIнийгу ити! (Лагай.)\nЯ ссав! Я лухччий! Щийн оьвчиви ттигу?\nДуржагьрайн оьвчивив? ДацIу, къюкI, дацIу!\nТтул бишив, зугу тти хъунив машари,\nЯлунгу цIакь хьира. ДакIний ити чав?\nДакIнийссара, ва ттул няракъатлуву\nХъисгу ня зийссаксса. ДакIний ити чав?\nНа ва дакIнил улттуй дуцири чичру,\nТтулла жагьилшиврул, ттулла кIулшилул\nЛуттирдая лавсъсса буцири махъру\nЛиххан бувну, ттулла нярал луттирай\nТак ца вил васият чичинтIиссархха!\nКIа ссавнийн хъарашав! Агь, лирсса щарсса!\nВагу кьадарсса чув! Пиш-пиш тIи варши!\nНа ва дакIнил улттуй чичин багьлай бур,\nКъадаршиву дайссар пиш тIийнагу тIий,\nЧувчIав къадарчагу – Даниянаву.\nВана, буттауссуй, ттул махъру вайри:\n"На хIалалгу ити, дакIнийгу ити!"\nНа хъа буллай ура.\nПринц! Принц Гьамлет!\nГьо-гьо-гьо-о-о (14)! Я ттул принц!\nГьо-гьо-гьо-о-о! Ттул лачин! Шиккун, шиккун!\nЦи баври, ттул принц?\nЗу чихь бусанссар.\nНа къабусанна, принц.\nНагу, хъинсса принц.\nТтул ца тавакъюв бур зухь ба учинсса.\nБаннухха. Ци бави?\nВа зунма ккавкмур\nГьаз мабари чувчIав, тачIав, оьрмулий.\nПринц, жу къабусанну.\nКIа Заннайн хъарашав!\nТтул турлий хъа бара!\nХъа буллай буру!\nХIалал итияра, агъатал, утти!\nБайчара Гьамлетлул дусшиву, ччаву\nУра дакIнийхтуну аманат дуллай.\nЗаннан ччимур хьунссар. Бачи, гьаннуча.\nКьацIлий ка дишаву ттул тавакъюври.\nБазу-базурдава руцари хьу чIун –\nАгь, кьюртIий! — утти ттун багьлай бур лачIун.\nБачи, гьаннуча. (Лагай.)\nБуххай Полоний ва Рейналдо.\nМа, дугьи ганансса арцу ва чагъар.\nИна аькьлу бантIиссар,\nРейналдо, вина га бакIрайн агьаннин,\nГа ссаха зийссарив, кIул банмур барча.\nМу пикрилий ура навагу, милорд.\nНа вия рязира. Ина кIул бува\nПарижлив буцири даннал агьали.\nМи царив, ссахха зий яхъанайссарив,\nМиннал дустал царив. Агана микку\nКIул хьурча цан ттул арс кIулну ушиву,\nХъиннува хIала хьу, так мугъаятну,\nЛапва цIухху-бусу миннахь къабуллай.\nТтул арс вина чансса кIул мишан дува.\nПпу кIулссия, уча, дустал, гьалмахтал,\nЧан-кьанну цувагу. ХIисав ласарав?\n"Цувагу кIуллича, амма ялттува.\nКъалмакъалчи ур, тIий, буслан 6икIайва."\nВамур-тамур уча, бухьттангу бища,\nАммарив хъиннува кьюкьин къаулллай.\nМу Заннал арх баннав! Вяйлияврия,\nЖагьилсса тIуллая, къавкъиншиврия –\nМу бусан бучIиссар.\nБучIир. ХIан хIачIаву, къавгъа*, ияву,\nСсуг ва лютишиву – мугу бучIиссар.\nВар, му кьюкьаласса за бурхха, милорд.\nБакъассар, личIину ци бикIавича,\nЛапва зуна бихьлай айкъаиширча.\nВар, му инавагу къаучайссарча.\nЦичIав ци бикIави. Мунал бунагьру\nКкаккан бан аьркинссар жагьилшивуну,\nВирисса нярал дур къудурсса тIулну,\nКIирисса ва хансса оьттувсса цIуну,\nСсан аьркинссар учав?\nМунил мяъна вари, му, ттул пикрилий,\nТIайланмасса ххуллур, гьарза кIул бансса:\nВаца ишла дурсса, духхьу хъус кунна,\nЧансса оьккиккакку арча ина га,\nМира тIуллу вищал гъалгъатIинангу\nХIисав хьуну диркIун, тасттикь булларча,\nМу вихь тIун бюхъайссар «аьзизма», «ттул дус».\nЯ, цахва урувгун, цамур журалий –\nГайннал билаятрай ишла байсса махъ.\nБувчIлай буркьай, милорд, утти бувчIлай бур.\nМугьлат бакъа микку айишинтIиссар.\nЦияр на буслайсса? Цирив ца за буслай айивхьуссиявхха на? (15)\n«Ттул дус» ва «аьзизма» учинтIиссар, тIий.\nАгьа, учинтIиссар: «Ттул дус, аьзизма,\nМу инсан кIулли ттун, хьунаавкьуна\nЛахьхьу, цархьхьу, хьхьичIва ягу цакьнива\nПулан-пустаннащал, чувссарив, чурив,\nКкаччийн уккануксса увччугу хьуну,\nЯ къумардай* уклай, я рагьан дуллай,\nЯгу бялахъайсса къатравух уклай», –\nМукунма цаймигу учин бюхъайссар.\nУкун за кIул байссар аькьлу буманал,\nЩялмахъ лаххай ххалаххай\nХIакьмунил хIаври бугьлай.\nЛагма-ялтту учклай, тихачил хъанай,\nХъиннува бигьассар гъан ххуллу лякьин.\nИнагу лаласи ттул насихIатру,\nТтул арсная гьарза кIул ба. БувчIурив?\nБувчIунни, ттул заллу.\nТтул ххаллилсса эаллуй!\nХъинни, ттул заллу.\nМузыкалул дарсгу лахьлахьу, уча.\nАв-ав, ттул заллу!\nБивчIавай ливчIунна на ццаххандарал.\nЗаннал ххуллий, буси. Ци ливкри, ттул душ?\nНа ттула къатлуву дурухлай буна,\nПринц Гьамлет увххунни, кьяпагу бакъа,\nЯбивхьу хъачIугу гъулугъин бувну,\nТтирирхIу жуларду, чидар* укунна,\nКьюрщулттуйн дияннан варз-варз тIи дурну,\nХъахъи мучIайн увккун, хъачIру зурзу тIий,\nЖагьаманравату лихъан бювхъусса\nДужжагьрал хаварду буслайма куна.\nМу ччаврил авлия увну уссарвав?\nКъакIулли, наварив мукун ххай бура.\nЦи тIивар цалагу.\nЦал ттул ка дургьуну, чIуен дурунни.\nЯлачIин, арх уцлай, тийнай авцIунни,\nИттацIанттай гамур кагу дирхьуну,\nТтул лажиндаравун, я къабатIавай,\nКкиз лаглан ивкIунни, суратрах куна.\nАвцIунугу ивкIун тамансса хIаллай,\nАхиргу, хIаллих ттул ка кIутIу дунни,\nКIутIу-кIутIу дурну бакIгу шамийла,\nЦа оьну кьурчIисса, куртIсса угь кунни,\nГьутрулий ккутI хьуну, хъазам хъя куну,\nЖан дуллусса кунна. ЯлачIин хъарайх\nМахъунай уруглай ттул чулухунай,\nАвчунни кьатIувай, ххуллу къачIалай,\nМукуна ивунни бухкIуллухунгу,\nТтух битлати яру батIин къабюхълай.\nЯва, бачу ттущал, паччахI лякъинну.\nГьай-гьай, му мяйжанну ччаврил гьавасри.\nЦанма цала бувну хIасрат ххишаврил,\nЦала цувагума лакьайссар мунил.\nМири дунъяллийсса циняв гьавасру.\nМи авлия кьанкьссар. Гьакссагу хIайпри!\nИна ганан къаччан бикIан бувссияв?\nКъабувссия, заллу. Так ина тIийкун,\nГанахь увкуссия, маучIаванна,\nЧагъардугу, ттучIан мачичаванна,\nМунилли, туну, му авлия увсса.\nХIайп, на нава ганах урганссиявхха.\nНава ивкIссара га аьлахълайсса ххай,\nИна хъяврин къабан нигьачIи. Ма да!\nЩалла аьй вихшала дакъашиврувур,\nЖагьилний анавар буклайгу бивкIун,\nШинну наниссаксса жувагу лапва\nБагьлай булукьару мюрш хIисаврттахун.\nГьанну паччахIначIан ганахь бусанну:\nМу бувсун сси бизан авура бигьар,\nЧчаву кьюлтI данна, тIий, бивсса гьакьнияр.\nБуххай паччахI, паччахIбика, Розенкранц, Гилденстерн ва ичIувачалт.\nСсалам вийн, Розенкранц, вийнгу, Гилденстерн!\nМугьлат бакъа на зуйн оьвчаврил савав,\nКъаккавккун хъунмасса хIал шаву дакъа,\nЗувагу аьркинну бушивуя ттун.\nЗун бавхьунссар Гьамлет авлия хьусса,\nТанива зун кIулсса та Гьамлетлуха\nЯ ялун, я вирдай лащин къалирчIун.\nПпу ивчIаву бакъа, цамур багьана\nДюълил акъа шаврил ттун чIалай бакъар.\nГа зул оьрчIнийвасса ккариш ухьувкун,\nЗухь ва тавакъюв бан ччай буссия ттун:\nЧансса хIаллай ттучIа хъамалу бацIи,\nАьлахъан увара, хIалану бикIи,\nХъирив бацIияра бюхълахъиссаксса,\nЖун кIул бакъамургу кIул банмур бара,\nЖула хьул жущава личIин хьуншиврул.\nЗуя гъалгъа тIийна икIаварди га.\nДакI дарцIуну бура, дуньяллий кIира\nЗуяр ххирасса рухI ганан дакъассар.\nВа умуд мюнпатрайн буккан баншиврул\nЭулла чIун жул ялув харж данмур бара,\nЗува жун хъинбала бан ччай бухьурча.\nЗул къуллугъран кьимат жу бищунтIиссар,\nЖул паччахIтал, зухь\nИхтияр хъуннассар му зула мурад\nЖуяту тIалав бан амру бувнугу.\nЖу зуйн мютIиссару ва зул паччахIсса\nЧчаннацI жула бюхъу бихьлахьиссару,\nРозенкранц, Гилденстерн, зу цIуллу баннав!\nНасигъар, лажинни, та ттул арсначIан,\nТаксса аьжаивну аххана хьусса.\nБиян бувара вай принц ГьамлетлучIан.\nЗаннал кабакьиннав ва жул дусшиву\nГанансса мюнпатрайн кIура даен дан.\n(Розенкранц, Гилденстерн ва цаппара ичIувачалт лагай.)\nТтул паччахI, вакилтал норвегначIату\nТIайлабацIу хьуну зана бивкIунни.\nХъинсса хавардал ппу учара на вийн.\nАкъарив, лажинни, туну, ттул паччахI!\nРухI Заннахьхьун дулун хIадурсса куна,\nТтула паччахIнал ттуй бивхьусса буржгу\nБиттур бан мудангу хIадурссара на.\nЗун кIуллив на зухьва бусан ччисса за?\nЯ ттул ня за бувчIин политикалув\nКъабюхълахъи хьуну дикIан аьркинни,\nЯгу ттун дурчIунни ва жула принцнал\nДюълия уккаврил мяйжансса савав.\nВар, буси, лажинни, ттул мякь лиххан ба!\nВакилтал кьамул ба цал. Ва ттул хавар\nАхттайнсса дуркукун дишай ахъулссар.\nХIурмат бан инава буххан бува ми.\nАрснайн бив балаллул савав кIул дав, тIий,\nУрхха ва, Гертрудай, ина ци чара?\nТтул пикрилий, мунил мархха так ца бур –\nПаччахIнал ажалгу, ччясса хъатIигу.\nБурганну чIаланссар –\nПолоний, Волтиманд ва Корнелий буххай.\nСсалам, ттул дустал!\nТтул норвег уссия ци лавсун бувкIру?\nЖавабрансса ссалам ва вин чIа кумур.\nЖу зума бахъайхтту, амру бувуна,\nДяъвилул хIадуршин дацIан да, куну.\nМу Польшанайн къарщи дурсса ххай ия.\nАмма жуйн вих хьуна ми вийн, ттул паччахI,\nКъарщисса диркIшиврий. Цала азаргу,\nЗаэв уккавугу, хъунав шавугу\nУссил арснал хъяврин дурсса бувчIукун,\nХъинну пашман хьуна. Гьан бувна гассят\nФортинбраслул хъирив, тагу увкIуна.\nНорвегчунал (3) цайра дурсса бювкьу-аьй\nТанал кьамул дурна ва хъа бувна,\nГьаз къабанна, куну, вийн къарщи ярагъ.\nХхаришиврул къужлул бишин увкуна\nШинай шаназарва ашрапи ганан.\nИзмугу буллуна хIадур був аьрал\nПольшанайн къарщину ишла бувансса.\nВичIан тавакъювгу гьан бунни кIанал,\nИхтияр дула, тIий, вилла аьрщарайх\nАьрал гьан битансса. Мунийва буссар,\nМугъаятшивугу дуруччинна, тIий.\nЖу лап ххариссару. Сант дагьавривун\nЧагъаргу буккинну, жаваб гьан данну,\nИшгу ххал бивгьуну багьайсса куццуй.\nШашан дурну даву щаллу дурну тIий,\nБарчаллагь тIиссара. Хьхьувай кайп банну.\nЦалсса цIуллу баннав!\nХъинсса иш хьунни.\nБюхттулсса паччахIтал, на зухь бусларча\nКьини – кьини, хьхьу – хьхьу, чIун – чIун душиву,\nКьини, хьхьу, чIун оьчIин гьан даву хьунссар.\nКутIасса ихтилат аькьлулул кицир.\nМунийн бувну, ччай бур кутIану бусан.\nВа зул цуму* оьрчI ур авлия хьуну.\nАвлия, цанчирча авлияшиву\nАвлия шавриву дакъарив дусса?\nГьунарду ккаккан къабуллай,\nИш ссаву буссарив, бувчIин бувала.\nТа авлия шаву ттул гьунар бакъар.\nИш цува авлия шавривур бусса.\nМу хIакьнугу хIайпри, хIайпнугу хIакьри.\nМукъурттил ккурч хьунни. Му бикIанссарча.\nКутIа банна, гьунар ккаккан къабуллай.\nГьаннайсса, зул оьрчI ур авлия хьуну.\nТак му хIал бакъар, му хIал бакъа хIал бур.\nXIал бакъа хIалданул сававгу ца дур.\nИш багьсса куццуйри багьнугу бусса.\nЗува хIисав дара, ттул буссар ца душ.\nТтул душ, цан учирча га ттул душ бур, да.\nЦила бурж бартбигьлай, ттул душнил ттухьхьун\nВа чагъар буллунни – мяъна дурчIара..\n«Ссавний битан лайкьмунийн, ттул рухIирал имандалийн, циняннаяр ххалли-ххуйсса Офелияйн...» – Вай ци шярал махърур, марцIсса шярал махъру бур. «Халли-ххуйсса» – шярал махъру. Тти бикIанссарча, вичIи дишара. Вана (Ккалай ур): «Ганил ххаллилсса хъазамрайн вай...» Ва мукунма гихунмайгу.\nГьамлетлул ганичIан чивчуссарив му?\nЦIанакул, ттул хъунмур, цIана бусанна.\n"Вих машара дяхтта бургъийн,\nЯ хьхьурай цIан лакьаврийн,\nЯ тIайламур чуврив бур, тIий,\nВих хьу анжагъ ттул ччаврийн.\nАгь, ттул аьзизсса Офелияй, ттулла угьрувагу буккин къашайсса ттуща вай ххаруннил дуцин дуруччин шайссарив? Амма, ттул чIалачIин дакъа ххуймур, инава ттун чIалачIин дакъа ххирашиврийн вихну бикIу. Адье (16). Ттул ххирамур, ва хазна сагъссаксса, абадлий вийн иман дирхьусса Гьамлет».\nБула чайхту, душнил вагу буллунни,\nВа бувсунни, цукун, та, цумур кIанай,\nЦи буслай ивкIссарив, хъис кьюлтI къабувну.\nКьамул бувну бурив ганил ми гьарза?\nНа цур, вил пикрилий?\nЧингу эбратрансса инсанна ина.\nМудан ххариссара му за тасттикь бан.\nАммарив ци пикри багьанссия вин,\nТтул бюхттулсса паччахI, ва вин, ттул бика,\nМу эшкьилул гьавас чIалай бунува –\nТтуннив му аьч хьуна душниннияр хьхьичI –\nВаца таптар куна, ца ула куна,\nСсихI къадуклайнагу, гьимру дулларча,\nЧчаврих мякьсса дакIнийн ягу му ччаврих\nМурчIи мишан дуллай, уругларча на?\nЗу ци учинссия? Юх, на никъурай\nКIура авсса куна, баян бав душнин:\n«Мукун къабикIайссар, принц Гьамлет принцри,\nГа вил тайпа акъар». Ва амругу бав,\nКъадагъа да, куну, га укIлакIаврин,\nКьамул мабара, чав, я ганал ссайгъат,\nЯ илчитал. Душнил ттул насихIатрал\nАхъулсса дуркунни, тIингу лавсунни.\nТти кутIану бусан, кьамул къаувкун,\nБуруккинну буллай, яла къаканай,\nЯла шану ххиллай, яла хIал ласлай,\nАхиргу, авчунни цув къакру буслай,\nЖувагу вай дардру ккухIлахIи буллай.\nВа тIайларив, бика?\nКкаркссарив тачIавгу зун, бусияра,\nНа хъиривгу лавну: "Укунни," – куну,\nИшмур цамур куццуй хьуну бивкIсса чIун?\nПолоний (БакIгу, хъачIругу ккаккан дуллай.)\nНа вайннуяту ва кьукьин ацIанна,\nХъис аьйкьлай ухьурча ва базилухгу.\nХIакьмур кIул къабувну на къабитайссар,\nДунъяллул вирдакIнив цув кIучI хьурчагу.\nЖу цукунни кIул бан му тIайлассарив.\nЗун кIуллихха: танал ссятру гьан дайссар,\nЛарэулух сайр буллай.\nМуна мукунсса ссят язи дургьуну,\nТтула душ гьан банна. Жува му ппурттув\nМиннах буругланну бартбисулуха.\nАгар ттул душнихсса эшкьилул ччучлай,\nДюълил акъа хьуну та къалякъирча,\nНа вил аькьлукар хьун лайкьма акъара,\nГьан ува мащилийн аьравачину.\nБикIувча вин ччикун.\nТана та мискин,\nЛугу кIунттихьну най, буруккин буллай,\nЗу кIиягу наси, ттул тавакъюври,\nНа таначIан гьанна. Багъишла ара.\n(ПаччахI, паччахIбика ва ичIувачалт лагай.)\nУххай Гьамлет, лугу ккалай.\nЦукун ур ттул хъинсса агъа принц Гьамлет?\nЗа бакъар, инагу Заннал яаннав.\nВин на увчIурив, принц?\nГьай-гьай, ина ура балугъбахху.\nМу чIумал ттун гьакссагу ччива, инагу мукуна щялмахъ бакъасса инсан уну.\nЩялмахъ бакъасса учав, принц?\nУгьу, сэр. Жула заманнай щялмахъ бакъасса инсан ацIазаруннаву ца хьунаакьай.\nХъинну тIайлар, принц.\nЦи чинссарар? – Илагьийсса* Баргъгума, цилла тIинтту аьрсса дикIуйн ппай тIутIи дурну, бивкIусса ккаччивун шатри багьан буллай буния махъ... Вил душ буссарив?\nВила душ бургъилух занан мабитара. Барачатссар аькьлу. Амма личIлулну икIу барачат къабишин вила душнил лякьлаву.\nЦи чанссарар ванийн бувну? БакIрай на ванан увагу къаувчIунна. На балугъбахху ур, тIива. Ва жуятува лавгун ур. Мяйжаннугу, ттувунвагу мадарасса бухар бувхссар жагьил заманнай, сайки вава куццуйсса. Ттигу гъалгъа тIутIи аннача. – Ци ккалай ура, принц?\nМахъру, махъру, махъру.\nСсая чивчуну бур му луттирай, учин ччай уссияв на.\nБухьттанну, сэр. Цанчирча ва рихшантру дай щялмахъчинал, къужрал чIиртту кIялассар, тIар, лажинтру жиг рартIсса дикIайссар, тIар, иттату, кякандалул мурхьиравату кунна, букьвасса хъан бачайссар, тIар. Аькьлугу миннан бувагу бакъассар, тIар. ДакIругу ват-ват тIун хIадурсса дикIайссар, тIар. На навагу вай гьарзарайн хъинну вихну унугу, сэр, ми чичлачаву адав дакъашиврун ккалли дуллалиссара. Цанчирча, рак куна, махъуннай ачин шайсса ивкIссания, виятугу, сэр, ттуяту кунасса къявжан хьуну икIантIиссия.\nАвлия хьуну унугу, пикрирду кунницIун кув бахIин буллай, гъалгъа тIий ур. – Ина гьавалий къаивкIун, гьан ччай акъарав, принц?\nМяйжаннугу, ци гьавалий икIанссар гьаттаву ухьурча. (Чулухунай.) Аьжаивну мяъна дусса жавабру дулай ванал ца-ца чIумал. АхIмакьшиву цийва бияла бакъа я аькьлулаща, я кIулшилуща лякъин къашайсса жавабрайн тIайла дацIай. На, вагу кьаивтун, мугьлат бакъа лавгун, ттула душ ванащал хьунабакьин баннача. ХIурмат лавайсса принц, на икрангу бувну, гьан ихтияр ласун ччай ура вища?\nМуксса гъирарай вихьхьун дулунсса зат ттучIа цамур дакъассар; ца ттула оьрму личIаннин, ца оьрму личIаннин, оьрму личIаннин.\nЦIуллу аннав, принц!\nБизарсса хъунив хьу хIудулт!\nБуххай Розенкранц ва Гилденстерн.\nПринцнах луглай бурув? Вана ва шикку.\nЗаннал яаннав, сэр.\nТтул хIурмат бусса принц!\nТтул хъинну ххирасса принц!\nТтул ххаллилсса дустал! Ци иш бур, Гилденстерн? Гьа, Розенкранц? ОьрчIрув, цукун буру кIиягу?\nСсалчIав къайгъу бакъасса жагьилтал кунма.\nКайпрайгу бакъару, оьккинугу бакъару. Жуйн Фортунал (17) кьяпуйсса къунчу учин къабучIир.\nАмма зу ганил уссал чIаннугу бакъануккару?\nЯ вай, я тай бакъару.\nТуну зу ганил цIунучIа бурувкьай ягу ганил бивхьусса цIимилул дязаннуву бурув?\nТIайламур бусан, жул иш ганичIа личIину лавайну бакъассар.\nФортунал хIаями кIанттаву? Гьо, тIайлассарарч, га лурзур. ЦIусса ци бур?\nБакъар цичIавгу, так ца дуниял тIайла дацIлацIаву дакъа.\nДуниял тIайла дацIлай духьурча, ахирзаман букIлай бикIантIиссар. Амма, ххирасса дустал, ци аьй хьур зуй Фортунал хьхьичI, шиккун, ва дуснакьравун, багьну бурухха?\nТуну дуниял щаллагу дуснакь духьунссар.\nДикIангума ххаллилсса: ца бяла ссатиллащалсса, чIануцI къатращалсса ва кIалангирттащалсса. Дания тIурча миннуву яла оьккимурди.\nЖун мукун къабизай, принц.\nТуну зунни му мукун къабикIантIисса. Дакъассар цичIав цийнура цурда ххуйсса ягу оьккисса. Зат оькки-ххуй дайсса мунил пикри бувкунни. Ттун Дания дуснакь бур.\nМунияча винна хъуншиву ччишиврул бухьунссар вин дуснакьну чIалачIи буллай. Вил дакI Даниянавун къалаглай дикIантIиссар.\nЯ Зал! Дазу-зума дакъасса дунияллул паччахI нава ххай икIавияв, гьивхьхьул макьарттуву халват* хьун бюхъарча. Так вай оькки макIру ккаклай къадиркIссания!\nХъуншиву ччишивруллихха ми макIру ккаклаки дуллалисса, хъуншиву ччинал цалла мяънара макIлил пархханнур*.\nМакI цурдара анжагъ пархханнурхха.\nТIайлассар. Ттул пикрилий, хъуншиву ччишиву муксса, гьава кунна, куклусса затрихха, хIатта ххютгума мунил дакъассар, му ххютлилгу ххютри, пархханнаралгу пархханнур.\nМу чIумал жула пакьир-пукьаратал мяйжаннугусса чурхру буми хъанай бур, паччахIтал ва къуртIручитал тIурча – ми пакьир-пукьаратурал ххютру хъанай бур. Амма жува аэварданувун гьарча къахъиннив? Аькьлукаршиву дуллалаврил ттул бакI цIун бивкIунни.\nЖу вин ччимур бан хIадурссару.\nМи зару аьркин бакъар. На зу вайми ттула къуллугъчитуращал архIал буллан ччай акъара. Цанчирча, тIайламур бусан, ттуха хъинну кьадарну къуллугъ буллай бур. Дустурахь кунма цIуххиннача, зу Элсинордай (1) ци дуллай буру?\nЖу вичIан хъамалу бувкIссияв. Цамур мурад бакъассия.\nНа кунасса байчаранал барчаллагьгу мискинссар бикIайсса. Амма на зухь барчаллагъ тIиссара, ттул аьзизсса дустал, ттула барчаллагь мурчIи кIапIикIрал багьа бакъасса бушиву кIулну бунувагу. Зул хъирив цучIаввагу гьан къаувнав? Зу зунма ччай бувкIрув? Зу хушрай бувкIрув? Ттущал дакI марцIну бикIи. Гьу! Бусияра!\nЦири жу бусан аьркинсса, принц?\nЗунма ччимур, так зура дулара жаваб. Зул хъирив гьан бувну бур. Зул ярунниву ца мукIрушин куннасса зат дур, зул духIиндараща кьюлтI дуллай, дан къахъанахъисса. Ттун кIулли, хъинсса паччахIнал ва паччахIбиканал зул хъирив гьан бувну бивкIссар.\nЦи мурадрай, принц?\nМурихха зу ттухь бусан аьркинмур. Так ттул хъунмасса миннатри, жула оьрчIнийрасса дусшиврул, танира дурсса ччаврил кьутIилул, пикри-хияллал ва ттуяр пасихIну махъ бусан шайманал буцин тIий бивкIсса цайми хIуччардал хатирданун, хIивил-тIивиллу кьабивтун, бусияра ттухь, гьан бувнавкьай зул хъирив, къабувнав?\nРозенкранц (Лагьну Гилденстернухь.)\nИна ци учин тIий ура?\nАй, цIитI бивкIуннича зуву бумур. – Зуна на ххирану ухьурча, кьюлтI мабулларди.\nПринц, жу бучIан бунну.\nЦиваннивгу на зухь бусаннахха. На хьхьичI бусарча, зун мукIру хъанан къабагьантIиссар, паччахIнайнгу, паччахIбиканайнгу зул дакI тIайлашиврунгу ца чIаракссавагу зарал къабиянтIиссар. Махъ ппурттуву – ттун ттунмагу циваннив къакIулли – на тяхъа акъа хьуну уссара. Кьариртун уссара муданнагу нава дуллай ивкIсса завуртту. Мяйжаннугу, ттул дакI мукун кIуларгун дурхха, ва ххаллилсса тIутIал марсса куннасса дуниял ттун ца уртту къаххяххай ххялину чIалан дикIай; ва гьаварал бувцIусса эмаратсса чятир, ва ххаллилсса ссавнил гъуни, ва мусил цIаран лархъун, пперха тIисса караматсса магъи ттун ца цухханнарал, ца лахъай аэарданул кьункьал нанисса ссихIираха лащай. Цуксса магьирну ляхъан увну урив ххал ара инсан! Цал аькьлулул алвагьшиву! Аьмаллал камилшиву*! Дазу-зума дакъашиву цал гьунардал! ЧIалачIиндарал ва занакьулулул! Малаикшиву тIуллал! Илагьийшиву* гьайбатрал! Аьламирттал* аьламат! Гьарица ляхъан дурмунилгу таж! Унугу, цири ттун ва аьрщарал кици? Ва дунияллий на ххари ансса инсан акъар. Юх, инсангур бакъасса, зул хъяхъаврил зу цамур пикрилий бушиву чIалай бунугу.\nНа цичIав учин ччай акъассияв, принц.\nТуну на, нава ххари ансса цаягу инсан акъар, кувкун, циван хъяй уссияв?\nПринц, ина ххари ансса инсантал бакъахьурча, цукссава ябакI бувтун кьамул байвав ина артистал, тIисса пикри хьуна ттун. Жу ххуллий гайннал хъирив лавру. Гай вихь, цала касмулия хIаз ласи, учин ччай бия.\nМи ци артистал бияр?\nТай вин ххуй бизайсса тай бияхха – хъун шагьрулул трагиктал.\n(Дюдурдал чIурду баллай бур сахIналул* махъа.)\nВайнна артистал цивппагу.\nАгъатал, на ххариссара зу Элсинордайн (1) бучIаврия. Дулара зулла кару. НенттабакI тIитIаврил цилара духIингу, ххуллу-ххагу буссарча, зуярва ххуйну на аьртIистал кьамул буллалисса ххай зун къабизаншиврул на му ххуттава къаукканна. Зу бучIаврия на ххариссара.\nАцIула, Гилденстерн, инагу, Розенкранц. Гьарца вичIилун ца-ца вичIидихьу. Ва жула хьхьичI авцIусса хъунав хьу чIиви оьрчI уттигу аццава уккан увануккар.\nБюхъай му аццаву кIилчингу авхIуну икIан. Хъунав хьу чув кIилийнусса чIиви оьрчIри, тIун бикIайхха.\nВанал учин ччимур на ва зума ахъаннинва бусаннахха. Бургикьай, ва увкIссар артистал бувкIшиву бусан. Ина учин тIимур тIайлассар, сэр, итни кьини кIюрххил-я му иш хьусса, хъинну тIайлассар.\nТтул агъа, вихь бусансса цIусса хавар бур. Росций (18) Румлив* артистну ивкIсса чIумал...\nТтул агъа, вихь бусансса цIусса хавар бур. Росций Румлив аьртIисну ивкIсса чIумал...\nПринц, жучIанма аьртIистал бувкIун буссар.\nГьарца чув ттуккуй бурттий...\nДунияллий яла ххуйми артистал, ччимур журалул пьеса бишин бюхъайсса: кьурчIисса, тяхъасса, ччаврийсса, тарихийсса, ччаврийну-тяхъасса, тарихийну-кьурчIисса, тяхъану-тарихийсса, кьурчIину-тяхъану-тарихийну-ччаврийсса, бакI-магъ дурчIин къашайсса сахIнардая* байбивхьуну, ахир дакъасса поэмарттайн бияннин. Цан Сенекагу (19) къазахIматссар, Плавтгу (20) хъиннува бигьассар. ДакIних дуккавриву хьуннав, экспромтраву хьуннав цащал лаян шайсса цучIав акъассар ва дунияллий.\nБуххай мукьа-ххюя артист.\nЧа бувкру, агъатал! Ча бувкру цинявгу! На хъинну ххариссара, зу цIуллунну, сагъну ккавккун. Ча бувкру, ххирасса дустал! Агь, вана ттул танивасса дусгу! Ттун ина махъва-махъ ккавкния шийннай вил лажин чурчари хьуну дурхха. Юхссагу вин ттуяр ялтту уккан ччай бурив? Вагь, ттул хьхьичI бавцIусса ва цури? Ттул чIава бика! Ссавнийсса Залуннайн хъарашав, ттун махъва-махъ ккавкния шийнмай ина щаллусса никъурал ссавничIан гъан хьуну бура. Заннайн леххаву тIиссара, вил чIу букьва хьувкун, ссувссусса къарапул кунма, инагу тийнмай къабутаннав, тIий (21). Агъатал, ча бувкру! Гьура, зула магъиршиву ккаккан дара. Ца ххаллилсса монолог.\nЦумур монологри, ттул хъинсса принц?\nЦал ина ккалай ттун бавссия тачIав къабивхьусса ца пьесалул монолог. Му Энейл (22) Дидонахь (23) бувсъсса хавар бия. ЛяличIинува ххуй бизайва Приам (24) ивкIусса куц бусласисса кIану. Агар му винма ххуйну дакIний бухьурча, байбиша ва ххуттая. Гьула, ацIу, гьула, ацIу!\nОьттух къанехсса Пирр (25) аслан хханссия...\nЦамур куццуй. Дайдихьу Пиррдуя дуссар...\nОьттуххувсса Пиррдул ярагъ лухIия,\nПикри лухIи-цIан-я га лухIи хьхьуну,\nЦув лаивкIун ивкIсса чал лякьа (26) кунма.\nУтти лухIи янна оьтттувух дурккун,\nЯтIухлай бакIрая ччаннайн ияннин,\nГа ия хъиннува оьхIалну чIалай,\nКIири кIичIирттаву ччуччукьуру хьу\nБуттахъал, ниттихъал ва оьрчI-душваврал\nОьтту бия тавтун цал лаххиялий.\nСситтугъунну* яргсса цIарал ламагу\nЧIирттая, магъая заллухърулитIун\nЧани буллай бия, нааьна кунма.\nЦIарав ва сситтуву, оьттул увцIуну,\nПицIурду куннасса оь яруннищал;\nДужжагьирал сиччин* куна, Пирр ия,\nЛуглай, хъунав хьусса къужлух Приамлух.\nГихунмай ина букки.\nКIа Заннайн, принц, ххуйну бувккунни, пассихIну ва бюхханну.\nАхиргу, лявкъуна ганан та нахIакь\nЮнаннащал* талай. Танал кугьна* тур\nДагьуна кIунттища, цал ка дарчIаврил.\nДири увккуна Пирр талатаву дан\nДанди ацIансса гуж цай бакъанащал.\nРищун гьаз дайхтура, оьхIалсса турлил\nЩютIлилва щях ищун увуна Приам.\nМикку цIунцIиялул кьус бивтсса кунма,\nГъярж увкуну багьсса чIирал лахъ чIунил\nКъагъ хьун увсса куна, хьуна оьхIалчу.\nПриамлуйн гьаз дурсса ганал га тургу\nМикIирайн дурккуна гьаваллавура,\nСуратрайсса залим* укуна, Пирргу\nБан ччимур биттур бан бияла бакъа\nЖунмагу чIявуну ккаккай вава иш –\nТтуруллив дарцIуну, чIу-чIитI бакъа ссав,\nГьава тIурщу къатIий, аьрщи тIурча щяв\nДиркIуну дирхьуну. Цакуну къу-аьс\nКуну, ссав хъя учай. Мукуна Пирргу\nКIулшилийн учIан ай чантI ку кьисасрал,\nЦиклопрал (27) кьютIилу Марслул (28) хIурнилийх\nКъарищунну бищай оьхIалсса къилинж*\nБат хьу, бат хьу, лурзи Фортунай (17)! Залтал,\nЗеххияра цища цил ихтиярду!\nГъагъияра нигьру, шалкри, вярагу\nЭкьи бутияра ссавнил гъунттуя\nХъиннува лахъи бунни.\nКутIа бан вил чIирттаращал гьан баннуча даллакначIан*. Ттул тавакъюри, букки гихунмайгу. Ванан так шярал шаммарду ягу хIая дакъа анекдотрур аьркинсса, акъахьурча ва шанан икIайссар. Ккалакку гихунмайгу! Гьекубая (29) букки.\nАман, кьюкьин баву паччахIбиканал.\n"Кьюкьин баву паччахIбиканал?"\nМу хъинну хьунни "кьюкьин баву паччахIбиканал" – хъинну хьунни.\n...Левчуну нанисса бачIва ччаннащал,\nЛама лещануксса мукьал неххащал,\nЦил таж бишай бакIрай кьютIгу бавхIуну,\nОьрчIру буллалаврил кьавкьсса (30) чурххайгу\nГьухъун кIанай, нигьал зурзу тIий буна,\nШанул пута* кай-кай дурну хъап-шаплий.\nГа ккавкнал Фортунал (17) бакIрайн данссия\nШатлул мазралнияр оьсса нааьна.\nСсавнийсса залтуран ххал хьуссания,\nЦила яруннил хьхьичI пIякь бивкIун чIалай,\nЛаснал базу-базу турлих буруслай,\nПиррдул буллалисса оьсса хIазирах\nКкиз лавгун буруглай ливчIсса Гьекуба,\nГанил хханххирава бувксса леххаврил\nСсавнил яруннил цIу итти данссия;\nЗалтуран оьккину сси бизанссия,\nЦан цIими бухьурча зумув ссихI бунай.\nБургияркьай, да, ванал лажингума даххана хьунни, яругу мукьал бувцIунни. Лажинни, гьабара.\nХъинни, ливчIмур ина ттухь ттухьвалу буккинссарча. – Ттул хIурмат бума, ина артистураха ялув авцIуну ххуйсса къуллугъ бан банссархха? Вин баврив, вай ххуйну кьамул бан бува, цанчирча артист заманалул дагьанигур, таварихгур. ИвкIуну махъ вила чарий оьккисса чичру дан диртун хъинссар, сагъну унува вайннал оьсса мазралун агьаяр.\nПринц, вай цанма лайкьсса куццуй кьамул бантIиссар.\nЮх, къучагъ. Заннайн хъарашав, мунияр цукссагу хъинну! Гьарца кас цана лайкьсса куццуй кьамул улларча, нурхьлуща ххассал хьун щища хьунссияр! Ина ми кьамул бува вила яхI-намусраха лавхьхьуну. Цуксса вай лайкь бакъасса бурив, муксса вил хъиншиву машгьур хьунтIиссар. Буца вай.\nНасияра мунащал. Гьунттий жува пьеса бишинтIиссар.\n(Полоний ва ца личIаннин циняв артистал лагай.)\nВичIи дишала, ттул танивасса дус. Зуща хьунссарив "Гонзаго ивчIаву" (31) бишин?\nХьунссар, ттул заллу.\nГьунттий жува му бишинну. Вища на ляхъан бувсса ца ацIния кIива ягу ацIния ряхва хха лахьхьин хьунссархха?\nГьаксса хъинни. Насу та агъанал хъирив. Ява танай махъяхъри.\n(1-ма артист лагай.)\nЖул хъинсса принц!\nЗаннал ябаннав зу!\n(Роэенкранц ва Гилденнстерн лагай.)\nАгь, ци учIи акъа лагъра на ивкIсса?\nКьюкьала! Нааьна! – Тти ва артистнал\nХияллаву, ляхъан був гьавасраву\nЦа мютIи дуннихха шикку цала рухI\nКIулшилийн, цувагу ранг кIяларххуну,\nЧIу баххана хьуну, яру мукьаву,\nГьайбат хияллацIун дахIлахIи дурну.\nСсал цIаний? Ссал ялув? Гьекубал ялув?\nЦур ванан Гьекуба я Гьекубан ва,\nВаксса ганил ялув макь экьи рутIлан?\nЦи къабулланссия цал диркIссания,\nТтул кунна, интикьам ласунсса савав?\nЩалвава сахIнагу* мукьай шювшуну,\nОьсса ихтилатрал вичIив къюкI дуллай,\nБанссия авлия бунагь цай буми,\nЦаххандарал – марцIми, чяш хьун – къакIулми,\nЯру ва вичIивгу хIайран данссия.\nХIудусса, къансавсса къаркIуда куна,\nКьаагьну, меж ивкIун занай уссара,\nРухIрацIа, тажрацIа ва давлатрацIа\nУвсса паччахIнахлу цичIав къабуллай.\nЯгу на вархьуннав? Цур уккайсса ттухь\n"ЯхIбакъуй" учинсса? БакIрайх рищунсса?\nИтта-иттав "щялкъуй" ттухь чин уккансса?\nЯгу чIири бивттун, иттах бищунсса?\nЯгу май бугьансса? Уссарив цучIав?\nЗаннайн, бухIанссия: вар, ттул ттиликI дур\nСситтучIи дакъасса, хьхьилул куннасса,\nКьурчIи къабизаван ттуйвасса зулму.\nКъадиркIссаниярив, най унувава\nУчIиакъул нурчIи на хъатIрал хьхьичIун\nДуртун дикIанссия. Агьа, кьадарсса чув!\nЛурзисса, лавмартсса ва оьхIалсса чув!\nЦанна на ттуккусса? ДахIалайрихха –\nИвкIусса буттал арс нава унува,\nСсав ва дужжагь буна кьисасрайн оьвтIий,\nЛурэу куна, ссугай дакI рахIат дуллай,\nХъаннил мукъурттихун агьну уссара,\nПуй! ЧантI уку, ттул ня!.. Гьагь. Ттун бавссия\nТеатрдануву пьеса ххал буллай,\nТамаша буллайсса тахсиркаргума\nОьшиву дуршиврий мукIру шайссар, тIий.\nИвчIаврил гьарца за ашкара байссар,\nЦин маз къакIулнугу. На артистурахь\nЦи-бунугу ца за биша учинна,\nБуттауссин буттал ажал ккаккансса.\nТа иттав уруглай, гьарза аьч банна.\nЦимурца бувчIинссар, ца зурэу чайхту.\nЩяйтIан бивкIсса хьурча га ттун ккарксса рухI –\nЧчинайн кIура баен цища шайссархха,\nХаснува, на куна, къума лагаврил\nАькьлу зазв хьунал я бахIин ци бур! –\nТтун хIучча аьркинни ванияр хIакьсса.\nПаччахIнал намусран цища гьич буккан\nКъахьунсса куццуйсса данна на луркIан. (Лагай.)\nЭлсинор(1). Къалалувусса къатта. Буххай паччахI, паччахIбика, Полоний, Офелия, Розенкранц ва Гилденстерн.\nТуну, къашай чардув га мукIру уван,\nАвлия хьу мишан цан дуллайссарив,\nЦан уссарив цала паракьатсса дакI\nУкун пикри бакъа аьраттал дуллай?\nХхуй акъа ушиву бакIрайн ласлай ур,\nАмма савав цирив бусан ччай акъар.\nЦIухху-бусу буллан ацIлай га акъар,\nГай цала ахIмакьсса макрурду буллай,\nМукIру къахьуншиврал хьхьичIа укьлай ур.\nКьамул цукун бувру?\nАмма аьчух акъа.\nЖаваб дулун тIурча хIадурну икIай.\nХIарачат къабардув га аьлахъан ан?\nХхуллий жун артистал хьуна бавкьуна.\nМу хавар бавукун, га ххари хьунни.\nГай цивппагу цIана шиккури бусса.\nГанал тавакъюврайн бувну, бюхъайссар\nГайннал пьеса бишин.\nЗухьгу бухьхьи, куну, миннат ба, куну,\nТавакъюв бувунни ганал ттухь ттухьва.\nНа хъинну ххарира, му хавар бавну,\nХхарину учIанна му ххал бувангу.\nЗу тIурча уттигу хIарачат бара\nГа аьлахъан уван.\nХъинни, ттул паччахI.\n(Розенкранц ва Гилденстерн лагай.)\nТтул нацIу Гертрудай, инагу насу.\nЖу кьюлтIну Гьамлетлул хъирив гьан барду,\nВаца хаварсизну кунма, шивахсса\nОфелия бакIрайн багьаншиврул цан.\nГанил ппу ва нарив миннан къакIулну\nАрх бакъа лабивкIун хъирив бацIанну:\nЯлар кIул хьунтIисса принцнал тIуллайну\nАзарданул савав мяйжаннугусса –\nМу ччаву дуссарив я дакъассарив.\nНа вийн мютIиссара. Ча. Офелияй,\nГьамлет акьлулува уккаврил савав\nВил ххуйшиву дуну гьакссагу ччива.\nВилагу, ганалгу адав дуручлай,\nГа тIайласса ххуллийн уцинссар, тIисса\nУмуд вил марцIшиврийн бура бивхьуну.\nГьаксса ччива, бика.\nОфелияй, ина шивах заназу.\nЖува лабикIанну, цIимилул заллуй.\nИнавалушиву чIюлу дан кунна,\nЛу ккалакки мишан дуллалу. Бугьи.\nУкунсса буру да жува цинявгу:\nИш багьний, динчинал лажингу дурну,\nНицIаяр нацIуну щяйтIангу ккаккан\nБуван шай жущава.\nМу хъинну тIайлар:\nРищайсса цIун хьунну ттул ас-намусрайх!\nДугъанну къадурксса лурзул куцнияр\nЧIюлу мукъурттилу кIучI дуллалисса\nТтул къел оьккихьунссар. Агь, ура кIуну!\nТа най ур, ттул паччахI. Ачу, гьаннуча.\n(ПаччахI ва Полоний лагай.)\nЯхI бан ягу къабан – вана вин суал.\nЦири лайкьмурвагу – оь кьадарданул\nКъапазру мютIийну духIлахIавурив,\nЮхссагу баранбал увккун, балардал\nАьтарттущал талай, гай бух бавурив?\nИвчIан, шанан – анжагъ. Ва кIулну икIан\nУчин бюхъайшиву, утти къурталссар\nДакIнил дардисан ва чурххал аьзият.\nЦияр чIа учинсса дуссарив ахир?\nИвчIан, шанан. – Шанан! Ва макIру ккаклан?\nВана дайшишругу. Цукунсса макIру\nКкаклан дикIайссарвав чурхгу ялату\nЛивккун, хъун шанулгу бувгьуну мукьах?\nВана вари жува пана оьрмулул\nАькьува лахъи дан буллайсса савав.\nЦуманал-я бухIан залимнал* зулму,\nЗаманнул ябацIу*, къудурнал къуртIру,\nХъявринсса ччаврил цIурхь, судрал даччинну,\nХаснува лайкьакъул лайкьма ас бакъа\nКьюкьин ан дуллали япахъяншиву*,\nТак ца ххаржан щуну цащала цала\nХIакъи-хIисав дуван бюхълай буния?\nЗахIматсса оьрмулул гьивугу ларсун,\nЦумая угь-къак тIий ачин рязима,\nЦаягу ивкIума зана къавхьусса\nТа дунъяллиясса ццах бакъания\nТадвир* гъагъан буллай, яхI лахIан буллай,\nКIулбакъамуничIан ливхъун лагаяр,\nКIулсса оь балава ккухIлахIи уллай?\nПикрирдаллу жува чIуртунтал байсса.\nУкун къириятрал яргсса ранг лиххай,\nМагъмунсса щугълурдал гъама даркьуну;\nДузрайн дуккан кунна найсса давугу\nАькьлулул къукъуццув дяркьуну личIай,\nЦил цIа-бакI, цил мурад хъамава бивтун.\nСус! Гьар! – Офелияй! Ххаллил изажай!\nВилла дуаьрттавух ттул цIагу кIицI да.\nЦукун ура ина, принц, махъ ппурттуву?\nХхуйну, ххуйну, ххуйну. Жан цIуллу даннав!\nТтучIа ина пишкаш дурсса затру дур.\nПринц, ттун вай махъуннай дулун ччивахха.\nМиннатри, ласи вай махъуннай.\nНа вин тачIав цичIав пишкаш къадурссар.\nДурнакьай, дурна, принц, му вин дакIнийссар.\nДуллумур хъиннура авадан дуллай,\nНацIусса махъругу ялув бишайва.\nТти му нацIушиву къалирчIунахьур,\nЛаси вай, принц. Цивппа къаччан хьуну махъ,\nЧил дуллумур марцIнан гьич къаччиссарча.\nГьа-гьа! Ина марцIссарав?\nИна ци учин ччай ура, принц?\nИна марцIссагу, ххуйссагу бухьурча, вил марцIшиврул вил ххуйшивручIа ци къадикIайссар?\nТтул принц, ххуйшивручIа дишин яла лайкьмурдарагу марцIшиву дакъарив?\nГьа! Му тIайлар. Цанчирча ххуйшиврул марцIшиву зуна буллали дантIиссар, марцIшиврул ххуйшиву цихара лащан даннин. Му танигу парадокс-я, жула заманнайрив му мяйжанва хьунни. Ттун ина ххирассияв.\nНа, принц, мяйжаннугу, мунийн вихссияв.\nНахIакьра ина ттуйн вих хъанай бивкIсса. Цуксса жалгъа дулларчагу жула вярттурай марцIшиву, жуватурасса кьанкь духлаган дан къабюхъантIиссар. Ттун ина къаххирассияв.\nГьакссагу хъяврин хьуну бивкIун бура туну на.\nКилисалувун, халват* хьун насу. Ссан аьркиннур на кунмасса вирттал ссавнил ва лухччинул дянив ххярка тIутIисса? Хасмушталлу жу циняв, жуйн цаннайнвагу вих машара! Насу вила килисалувун! Вил ппу чуври?\nМунал хъирив кьункьула дишаван аьркинссар, вила шаппами авлияшиврун бихьлахьу, куну. Барчаллагь!\nЯ цIимилийсса Зал, кумаг бува ванан!\nЩар хьурча, нааьна даннахха на вийн. МикI кунма, марцIну, марххала кунма, кIялану ина бунугу, бухьттан вия къагьантIиссар. Насу килисалувун. Барчаллагь! Юхссагу вин чара бакъа щар хьун ччай бурив? Туну хьу ахIмакьнан: аькьлу буминнан кIулссар, цукунсса гъаттарайн цивппа буккан байссарив зу. Мугьлат бакъа килисалувун! Барчаллагь.\nЯ кьуват бусса ссав, ххассал ува ва!\nВайксса бавссар ттун зул дугъаннардаятугу* – гьар. Заннал зун ца лажин дулай, зурив зунна цамур дуллан бикIару. Гьачарду буллан, ардибидибиди-урдибидибиди буллан, чIав-чIав тIун ххирар эун. Заннал ляхъан дурмунийнгу чулий цIарду дизлан бикIару. Зула зувагу байнаваршиврун* бишару. Юх, гьар! Укуннахха на авлия хьусса. ХъатIияту гъалгъавагу бикIан къабюхъайссар. Ттинин лащу-щаллу хьуми – бикIийча тти ми цинявгу, ца личIаннин. Махъми бусса куццуй бикIанссар. Килисалувун! (Лагай.)\nАгь, багьайсса куртIсса, алвагьсса аькьлу!\nЦумучув*, виричув, аькьил, я, тур, маз,\nХхаллил паччахIлугърал умуд ва тIутIи,\nАдаврал дагьани, авурданул гуж,\nЭбратралгу эбрат леркьун ларгунни!\nНарив, хъаннил дянив хъя чавай бура,\nВанал хъардал ницIал тIин зумувнува,\nВанал цумусса* ва авкьатсса акьлу,\nХъя кусса занг кунна, гъярж тIисса баллай,\nВанал тIутIул симан оь ссакаратрал\nДаччан дуллай чIалай. БивкIу, пIякъ уку,\nКкаклакимур ккаклай, ккавкмур ккавккун махъ!\nБуххай паччахI ва Полоний.\nЧчаву? Ччаврил бакъар ванал хияллу.\nБювчIусса ихтилат цал бакъанугу,\nКъакру тIийгу акъар. Ванал дакIниву\nКъитI диркIун дур цирив ца магъмуншиву.\nМунил гъели бувсса ккунуккирттава\nИтабакьин бюхъай ца оьсса бала.\nМукун къахьуншиврул на мугьлат бакъа\nХIукму бан багьлай бур: ацIан къаивтун,\nГьамлет тIайла уккан Ингилиснавун,\nДатIинсса дишала багьана дурну.\nБюхъайхха хьхьирирду, цайми кIанттурду\nВа личIи-личIисса аьдатру ккаклай,\nНя гьалак дуллайсса, аькьлу лиллайсса\nВанал дакIнил дардру духра лагангу.\nМукунсса хIукмулийн ина ци чара?\nМу хъинну хьунссия. Так, ттухь цIуххирча,\nМунал къумашиврул бакI ва багьана\nКIидачIин къархьусса эшкьи-ччаву дур.\nГьу, Офелияй, вин цичIав жухь буслан\nАьркиншиву дакъар – гьарзат бавунни.\nБикIувча, ттул паччахI, гьарза вин ччикун.\nТак пьеса бивхьуну къуртал хьуну махъ,\nГъалгъа бача ниттил, паччахIбиканал,\nАьчухсса ихтилат бан анмур бувну,\nЛажин-лажиндарайн мунахь цIуххийча.\nТтухьхьунгу, ттул паччахI, ихтияр дула\nВичIи дишин. Агар му кьжлтI хъанарча,\nЯла тIайла укки Ингилиснавун.\nЯгу угьи, акьи.\nЮх, вана ттул махъ:\nКутак ду ахIмакьнах мякьну бур дуснакь. (Лагай.)\nКъалалувусса хъун къатта. Буххай Гьамлет ва артистал.\nТтул тавакъюври, махъ лахълахъияра ва на эухь тIисса куццуй, илкинну. Агана ттун, чIявуми артистуран ххирасса кунма, кьакьари ххябукканнин леххаву тIутIаву ччай диркIссания, на ми махъру шагьрулул мангъуштурахь* букки учинтIиссия. Кару-кару дуллай, гьавагу ххуку мабулларди.\nДакI дарцIуну икIу, намусрал заллуй, къадуллантIишиврий.\nАммарив хъинува ласу бувхIунугу мабикIари. Зухь зула акьлулул дилушача дарс. Махъ аьмалдануцIун*, аьмал мукъуцIун бавкьуну бачин булувара. Хаснува хIарачат бара тIабиаьтрал цила ккаккан бувсса хахлива къабуккан. Гьарцагу хъиннува хъун буллалаву театрданул мурадрайнна къарщи дуклакиссар, цанчирча мунил уттининссагу, уттиния тийнмайссагу буржри тIабиаьтрал дагьани шаву, хъинбалалун ва аскишиврун цила-цила лажин ккаккан даву, гьарца заманалун, гьарца чувнан цала-цала симан ва куц чIюлу къабувну, ккаккан баву. Шикку хъиннува хIарачат булларча ягу аьркинссаннуяр чансса гуж бихьларча, аьвамтал* шад буккан бюхъайссар, амма за кIулсса инсан пашман хьунтIиссар. КIулчунал бивщумур кьимат тIурча, зунма кIулну бикIан ччарча, зал бувцIусса агьулданул бивщумунияр лавайссар. Ттун бакIрайн багьссар артистал, миннаву цIардура-цIарду дуллай, машгьур бувссагу, бусурманну бусурман бакъасса, чапурну чапур бакъасса, хIатта инсантураха цукунчIавсса лащиннагу дакъасса. Миннал ца заназин дикIай, ца леххаву бикIай. Цума багьлух увгьу усттарнахь ан увнавав ва инсан тIабиаьтрал, тIий, махIаттал хъанан икIара.\nТтул умуд бур, ми зару жучIа чанссар, тIутIисса.\nБухвалаган бара. Хъярччитурал роль дургьуми чивчумунияр ххишала цичIав буслан мабитара. Акъа ца-цагу уккай пьесалул агьамсса, тамашачитуран хIисав ласун аьркинсса кIанттаву ца ааппаппа дурцуну, агьалинаву яла Заннал рирщуми хъяхъи буллалисса. Му гьич къабучIиссар, хъинну нагу-начссар мукун кьювкьуну цана цува ххуй излазаву. Наси, хIасур хьи.\nБуххай Полоний, Розенкранц ва Гилденстерн.\nЦи тIарар, милорд, учIанна тIарив паччахIнал пьесалух урган?\nПаччахIбиканалгу бучIанна, кунни.\nАртистал анавар буккан ба. (Полоний лагай.)\nЗувагу гьарча къахъинав гай анавар буккан бан?\nХъиннни, принц. (Роэенкранц ва Гилденстерн лагай)\nНа вил чIарав ацIан хIадурссара, принц.\nГьораций, уттинин ттун ккавкминнаву\nИнаксса ххаллилсса инсан къавхьуссар.\nЮх, цIа хIазран дуллай акъара.\nЦIа дурну ттун цири? – вил щалла хъусгу,\nДавлатгу дур анжагъ вил аьчухсса дакI.\nЦIа даврил мяъна цир мискинманая?\nАваданнал хъуслийх ланцI тIутIи бача\nЦIа дуван ххиранал цала ницIал маз\nВа цала паргалсса никгу рищача\nХайр биян байнал хьхьичI. Ургу. Инсаннал\nХасият дурчIлачIи хьуния шийнай\nТтул рухIирал ина личIи увунна.\nЦи буруккин ккухIлай унугу, ина\nКIул хьун къаацIара. Кьадардания\nБивсса цIими бикIу, оьбала бикIу\nЦа куццирай ина кьамул бувара.\nТалихIрал заллурхха мукунсса оьгу,\nАькьлугу цахьуну чурххаву бума.\nМу тайпалул инсан щютIуххи акъар,\nКьадарданул уф тIий макьан дуцайсса.\nТак ччан бивкI-бивкIмунил лагъ акъананни\nНа ттулла дакIниву кIану бувайсса,\nВингу бувсса кунма. Амма ссавур да.\nЦIана шикку пьеса байбишинтIиссар.\nНа вихь бувсъссияхха ппу ивкIусса куц.\nПьесалуву буссар мукунмасса иш.\nТтул вихь тавакъюври, му байбивхьукун,\nЯ буцан мабара буттауссия.\nТахсирданул кьюлтIсса ца лишаннагу\nЦава къадуккарча бияла бакъа,\nТа жучIанна дукIлай диркIсса Къаралти\nДужжагьирал РухIри, ттул няравугу,\nДуссукъатлув кунма, бугъри так бусса.\nЯва, хъинну ургу, вицIун навагу,\nАьссаракIи* кунма, я кьутIин банна.\nЯла жунма ккавкмур цачIу бишинну.\nХъинни. Агар цурку угьан къахьурча,\nАьчIа на дулунна, цурк кьюлтI баврихлу.\nНай бур. Ттун цIуницIа ахIмакь хьун чIунни.\nДаннал* марш. Дюдурдал чIурду. Буххай паччахI, паччахIбика, Полоний,\nРозенкранц, Гилденстерн ва цаймигу ичIувачалт, мажъаьллу* ларсун нанисса къаралчитал.\nЦукун ур ттул ххира уссил арс Гьамлет?\nГьакссагу ххаллилну. Вихрав? Кьюрщалттулгу бюкьайсса гьавагу бюкълай, банну-хьуннурдугу лялиян буллай. Укун хъинну курчIу ливчI ажарттувагу буч байшиву къакIулли.\nМикку ттуйн багьайсса цичIав бакъар, Гьамлет. Ми ттул махъру бакъархха.\nУтти ттулгу бакъар. (Полонийхь) Сэр, ина университетраву дуклакисса ппурттуву пьесарду бишавривух хIала шайсса ивкIун урахха, тIайлассарив?\nТIайлассар, принц, на ххуйсса артистнан ккаллину уссияв.\nЩил роль дугьайссия ина?\nЮлий Цезардул. Капитолийрайсса чIалъаьлуву на Брутлул ивчIаварда.\nМукун капиталнайсса кьунча бивчIаву ганал чулуха ххишала дакъа брутуалнайсса къел диркIун дурарч. – Зу хIадурдув?\nАгьа, принц. Гай, ина байбиши учиннин, ялугьлай буссар.\nТтул чIарав цяикIу, ххирасса Гьамлет.\nЮх, аьзизсса нину, шиккумур макьнатIисрал гуж ххишаласса бур.\nПолоний (Лагьну ПаччахIнахь.)\nБика, вил ликкурттайх ишин бучIирив?\n(Офелиял ччаннацIух тIитIи акьай.)\nАьй-шяйкьу ттулалуш. БакI вил никирттай дишин бучIирив?\nИна бухьунссияв ттун хIая дакъасса пикри хьусса ххай.\nХъисгу бакъассияв, принц.\nГьакссагу ххаллилсса пикри бур ххуй душнил ляхччаннавух тIитIи акьаву.\nВин хIаз бунуккар, принц.\nЯ Зал! На вил ялув кьяцри-кьурттигума баннахха. ХIазвагу къабарча, инсаннал дансса ци дуссар? Бургу, цуксса шадну бурив ттул нину, ттул ппу ивкIуну ларагу кIира ссятрихха ларгсса.\nЮх, кIива-кIива барз хьуссар.\nЛажинни, муксса чIун ларгссарив? Туну дужжагьрал дюкьаннавкьай дягъу! Къундузирттаву* эананнахха навагу. Я ссав! КIива барз лавгун бунуварив га хъама къаивтсса! Ява, туну, мукун бюхттулсса инсан дачIи шинайвагу дакIний личIанссар, тIисса умуд бурча. Амма, кIа ссавнил Залуннайн хъарашав, ганан килисарду буллан аьркинни, акъахьурча, га хъамава итан бюхъайссар, тIанкIатIала-чу куна. Ганил гьаттай диркIссар, тIар, укунсса чичру: «Гьуя-гьарай, гьуя-гьарай! Чув бура, чу-тIанкIатIалай?»\nДюдурду бищай. Дайдишай пантомима (32).\nБуххай артист-паччахI ва артист-паччахIбика; паччахIбика хъинну нязну паччахIнайн хъямала багьай, гагу – мунийн. Му ганал хьхьичI никирттайн багьай ва лишаннайну цила ччаву ккаккан дуллан бикIай. Ганал му бизан бувну, мунил хъачIрай бакI дишай. Яла миннал чул бай тIутIавун бахьлавгсса кувссай. Га шанан ивкIсса хIисав шайхту, му бивзун лагай. Микку уххай ца инсан, ганая таж ливккун, ганийн ппай учай, яла паччахIнал вичIилувун загьру бувтIун, увккун лагай. Зана шай паччахIбика, паччахI ивкIуну лявкъукун, кьурчIишиву ккаккан дуллан бикIай. Уххай цIунил загьрубутIу кIия-шама ссихIдакъущал ва цанмагу къаччан бивкIшиву мунин бувчIин буллан икIай. НурчIи ларсун лагай. ЗагьрубутIул паччахIбиканан ссайгъатру буллай, му хъин битлан икIай. Му бакIрай къарязи хъанахъимунил дуллан бикIай, ахиргу, рязи шай.\nВанил мяъна цир, принц?\nЦа дурчIин захIматсса зат дур, мяънагу цирив ца оьхIалшиву.\nВай мимирдал пьесалул мурад буслай бурвав?\nУххай ХьхьичIмахъ (33).\nМи гьарза жухьва бусантIиссар ва къучагънал. Артистуран ца за кьюлтI бан къакIулссар. Вайннал гьарза бусайссар.\nЦIана ккаккан дурну диркIмунил мяънагурив ванал дурчIин дантIисса?\nГьай-гьай, мунил дакъа, ина ккаккан дурсса ччимур затрал мяънагу ванал дурчIин дантIиссар.\nИна оьккисса, оьккисса ура. На пьесалух буруглан тIий бура.\nПьеса бихьлай байбишиннин,\nЗухь тавакъюври: лажинни,\nХIаз ласияра буччиннин,\nЖу, къурталссар, куну чиннин.\nВа хьхьичIмахъривав, акъану кIиссурай накьичран кIанай бишинсса шеъри бурвав?\nМяйжаннугу, къантIасса бур, принц.\nХъаннил ччаву кунна.\nБуххай артист-паччахI ва артсит-паччахIбика.\nЗувийла чаннасса Баргъ-Феблул (34) пургъун\nХьхьирил ва аьрщарал ялтту дур дурккун\nВа зувира дужин Зурул тураннал\nДирну дур дунъяллийн, хьхьу дуллай чанна,\nЖулла кару, дакIру ва эшкьилул махъ\nАбадул кьутIилув цачIун хьуну махъ.\nБургъи-Зурул цими ссапар барчагу,\nКъадухлагантIиссар вил ва ттул ччаву!\nТак – гьуя, леххаву! – махъсса ппурттуву\nЩалла ххуйну дакъар вил цIуллушиву.\nМяйжанссар, личIину буруккин бансса\nБагьана, ттул заллуй, бакъари цалсса:\nХъаниву эшкьилул ва нигьал асар\nЯ бува-бакъассар, я лап хъунмассар.\nТтул ччаву вин кIулссар ччянияцIара,\nНигьгу ттул оьттуву дуссар мукссара,\nЧIивисса щакгур – нигь, ччаву хъуннаний,\nЧчавугу хъун шайссар, хъун хъанарча нигь.\nХхирай, чIун дирсса ххай ура навагу,\nКьувват ливчIун бакъар чурххай бувагу.\nВиннив ва дунъяллий дуссар уттигу\nЖушлансса ччавагу, бусравгу, сийгу.\nЩар хьуну цIусса лас...\nЧчуччивуй ттул бакI!\nМу ччаву шаймур дур хиянатсса* дакI.\nКIилчин щар шай щарнин хьуннав нааьна! –\nЦа ивчIаннинвар цин ччисса кIилчинма.\nЛа*! Ла! (35)\nЭшкьи дикIайххурав кIилчинма ласнах?\nМу ташу мюхтажссар анжагъ мюнпатнах.\nЧчаврил шаний цама ласнайн ппай чаву\nДур хьхьичIма лас кIилчин цила ивчIаву.\nКIулли, вила мукъуйн вил дакIгу вихссар,\nАмма жулла кьастру лияйсса журар.\nНиятру лагъартри жула пикрирдал –\nЦив цIакьну ляхъайссар, цIуцIнассар цирда.\nАхъулссагу дикIай цIакьну мурхьирай\nЩюллину дуссаксса, дирувкун, дагьай.\nАнавар буккару жува хъа буллан,\nОьрму бутаншиврул багьай ми лиллан.\nГьавасрал мугьалир жула хияллу –\nГьавас бякъавривун лагай зиялун.\nАьтарттуйн дуккайссар шадлугъ ягу дард,\nДагъит* буллай цила мархха ва мурад.\nШадлугъ хъяхъи кIанай аьтIий дуссар дард,\nДард хъяй, шадлугъ аьтIи дан гьассар ца панд*.\nАбадсса ца цичIар дакъа дунъяллий\nКъадацIайссар жулла эшкьигу цалий.\nСсаха ци зийссарив кIулсса уссарив –\nБахтлиха ччавурив, ччавриха бахтрив?\nМашгьурсса чув агьний, дустал къаличIай,\nМискиннал бавцIукун, душмангу дус шай.\nЧчавугур дачайсса иш бавчуначIан,\nДустал батIайссар цах мюхтаж акъучIан.\nЩялусса дусначIан лечай къарцинма,\nЦув хъанай унугу цайна къарщима.\nЧа, мяъна ласунну увкумуния:\nМуксса цив арх буцай кьадар ва ният,\nКьаст ца дуна, цамур ликкайссар кьадар.\nЖучIава щугълу бур, кашимур дакъар.\nВил кьаст дур кIилчин щар къавхьуну личIан,\nНа ивчIан итикьай, вил кьастгур дирчIан.\nТтун нясив къабаннав я ссааний чани,\nЯ лухччинул буллугъ, я шадсса кьини!\nЛухIи гьавну хьуннав ттул рахIатсса хьхьу!\nХIасратрайн букканнав ттул хиял ва хьул!\nЛивчIсса гьантри гьаннав лухIи-цIан ппалав!\nСситара ликканнав, оьсса бияннав!\nТтул оьрмулул ахир цIуцIаврил хьувча,\nНа щащарну ливчIун, цIунил щар хьурча!\nТти ванил вай махъру бацIан къабарча?\nГьаксса цIакьсса хъа бур. Ттул аьзиз, утти\nИгьалаганнача, ккик лахъан ити. (Шанан икIай.)\nДигьалаган дува утти вилла ня.\nКъаликканнав жуйнма тачIавгу бала! (Лагай.)\nБика, вин пьеса ххуй бизлайвагу бурив?\nТтул пикрилий, ва щарсса хъиннува чIявусса зару бакIрайн ласлай дур.\nГьо-гьо, ванил цила махъ бацIан бантIиссар!\nВин пьесалул мурад кIуллив? Ваний цичIав нач-нигьссавагу бакъассарив?\nЮх, юх. Вай бур махсартту. Хъярчирай загьру булунтIиссар. Нач-нигьсса цичIав бакъассар.\nЦи тIисса пьесари ва?\n"КIуллукъатIа". Ци мяъналий? Чулий мяъналий. Пьесалий ккаккан дурну дуссар Веналий дурсса оьхIалшиву. Герцогнан цIа Гонзагори, щарссанин – Баптиста. ЦIана зун ккаккантIиссар. Ва хIиллакарсса хаварди. Амма личIишиву цири? Ттул бюхттулма, вил ва ттул кунна, тархъансса дакIру дусса инсантурайн щунсса шикку цичIав бакъассар. «Аьрчча ябу ссирин тIийнма бикIувча, Жунма ци бур, жува сагъну бухьурча?»\nВа цурив ца Луцианни, герцогнал уссил арс.\nИна, принц, ххаллилну бувгьуну ура Хорданул (36) кIану.\nСсихьри къавтIутIи дан кIулссания, на вингу, вил ччиссаннангу чIявусса зару бувчIин бантIиссияхха.\nВин кьутIинсса махъ учин ххирар, ттул принц, кьутIинсса махъ учин.\nВил гьагьгу гьассар ттул маз къуркъа бан.\nХъинну ххуйри, оьгу-оьккир.\nМукунну зу гьалмагъай увчIайнигу бяйкьайсса. – Айихьу оьттулучув. Кьарити ми нааьнарай дарцIусса энчIругуча, айихьу. Гьу! "Кьисасрайн оьвтIий бур къя-къя тIий хъатIу!"\nКьянкьар кьаст, цIакьри дакI, загьругу аьнтссар,\nЧIунгу ттул уртакь дур – ургайсса акъар.\nНааьнарттал дурцIу дяхьхьунил урттуй,\nКьурчIи хьюмушиву вил вив дур щуруй,\nВива бувксса оьсса ссихIир бай агъу\nЩума къаличIаннав дунъяллий сагъну.\n(Шанашалал вичIилувун эагьру бутIай.)\nВанал га ивкIлакIиссар ганал паччахIлугъ цайхра дукканшиврул. Ганан цIа Гонзагори. Укунсса кьисса* буссар, цуппагу ххаллилну италиян мазрай чивчусса. ЦIана жунма ккаккантIиссар ванал Гонзагол щарсса цахра эшкьи хьун дайсса куц.\nГьа, чIутIи дакъа ккуллалуя нигьа увсъссар!\nВин ци ливкри, ттул хъунма?\nБяличIан бара пьеса!\nЧани бара. – Бачи!\nЦIу! ЦIу! ЦIу!\n(Гьамлет ва Гьораций личIаннин циняв лагай.)\nЦа-ца авлуйн щай ккулла,\nГамуниллив бай чIула;\nЦа гузатрай, тама шаний –\nЦиван? Чичру му диркIун тIий.\nГьу, сэр, ци чара? Лажинни, на ва ттула кьадарданул, туркнал къаанну хъямала увну, гьарзатрацIа увну кьаитарчагу, ва гьунарданущал, бакIрай вацIа лелуххантрал тIимурдалгу бивхьуну, пашмакьирттай Провансаллал хъункIултIутIал кацIругу лавчIун, учIарча, вай артистурал дянив кIану къахьунссарив ттун, сэр?\nТтул пикрилий, хIакьгу щаллуну булланссар.\nАгь, шикку илагьийсса*\nПаччахI уссия нукIу.\nТти, га увну тахлицIа,\nЩябивкIун бур ца тIавус (37).\nВища микку рифма дангу бюхълай бия.\nАй, аьзизсса Гьораций, на азарва ашрапийлул бяс бишин хIадурну ура, та Къаралти тIайламур буслай диркIссар, тIий. Вин хIисав хьурив?\nЦIитI бивкIун чIалай бия, ттул принц.\nЗагьру тIисса махъ учайни?\nНа хъинну хIисав ларсун танах уруглай ивкIра.\nГьа-гьа! Руцара, усттартал! Бищара щютIуххив!\nКъаххуй бивзнуккарча пьеса паччахIнан,\nКъабувчIайхьунссар цан пьесардал тIааьн.\nГьай, руцара макьан!\nРозенкранц ва Гилденстерн зана шай.\nТтул хъинсса принц, ихтияр дула ттухьхьун ца-кIива махъ учин.\nСэр, ччарча, щаллусса хавар буси.\nГьу, цивхьур танан?\nЛавгунни. Та тIааьн акъа ур.\nМукун хIанттил увну урив, сэр?\nЮх, ттул принц, сситтул ухьунссар.\nИна му хавар хIакиннахь бувсъссания, вил аькьлу мунияр аваданну чIаланссия, цанчирча та сситтуцIа марцI аврил масъала на ттула бакIрайн ласурча, сситтул ува-уканссар.\nТтул хъинсса принц, вила ихтилат чансса низамрайн буцача, мукссава на бусласимуния ханну ххив махъанарда.\nХъинни, сэр, буси.\nВичIан на увкIсса, паччахIбиканал, вил ниттил, хъинну хъювсул бувккун, вийн оьвчин насу, увкуну, тIийра.\nЮх, ттул принц, му хъиникIаву шикку дакьлай дакъар. Агар инава аькьлулул щаллусса жаваб дулун бюхълай ухьурчан, на вил ниттил бивхьусса бигар биттур банна; акъахьурча, багьишла ити, на лавгссара.\nЦи, ттул принц?\nАькьлулул щаллусса жаваб дулун. Ттул ня щаллуну дакъассар. Амма, цурда цукун дунугу, ва вил ларай дацIан хIадурссар, ягу, инава къатIурчагу, ниттил ларай дацIан хIадурссар. Тти кутIа баннуча, иширайн кIура баенну. Ттул ниттил ци увкунни, учав ина?\nГьаннайсса, вил тIуллал банд лаган бувну, ливчIун бура, увкунни ганил.\nАгь, муксса нину банд лаган байсса арснал аьжаив икIаву! Нину махIаттал шаврил хъирив ци буссар?\nТа бия, ина уттуишин гьаннин, цила къатлуву вищал ихтилат бан ччай.\nНину ацIлийну оьсса хасиятрал заллу бивкIссаниягу, жу мютIи хьунтIиссияв. Уттигу цичIав бурив?\nТтул принц, на вин ца заманнай ххирассиявхха.\nГьамлет (Каругу ккаккан дуллай.)\nВай ххяп-шяпчитурайн ва цулкилтрайн (38) хъарашав, мува му ттигу буссар.\nТтул хъинсса принц, вил сакъатшиврул савав цири? Ина вилла къумашивуртту дустурая кьюлтI дуллай, вилла тархъаншивручIансса нуз инара лакьлай ура.\nСэр, ттул иш бачлай бакъар.\nМу бюхъайсса зариввар? Инания паччахIнал цалла паччахIлугърал варисну* ушиву баян бунни.\nХъунмав хьуну, нухлул бавкъусса учала буссар, сэр:\n"Ява, ябуй яхI бува, уртту ххяхханнин," – тIисса.\nЗана шай щютIуххащалсса артистал.\nГьай, щютIуххив! Буларала, му ца ттухьхьун! Тийнмай хьияра. 3у циван бурувар, на мукссава мурчал чулухунай хьхьачин уллай, ваца на къерттаравун акьин ччисса кунма.\nЯ ттул принц, вил чулухуннайсса ттул ччаву дазу-зума дакъасса дуну тIийрахха, на, мукссава чIяву хъанай, вил лавай ацIлацIисса.\nИна тIутIимур щала къабувчIуннича, бищала ва щютIуххи.\nТтул принц, ттун му бищун къакIуллихха.\nТтул вихь миннатри.\nКъавихрав? Ттуща къашай.\nНа вихь лергъ тIиссара.\nВар, ттун му бугьайсса куцвагу къакIуллихха, ттул принц.\nМу щялмахъ бусаннияргу бигьасса зари. Вай ххярацулттай кIисри биша, шивун уф уча – экьинантIиссар ванива тIааьнсса макьанну. Вай ладирттах ургу.\nВар, ттун ми чIурду бахIин баннихха къакIулсса. Бакъассар му гьунар ттул.\nКкаккайриввар, цукссава ссанчIав дакъасса затран ккалли уллай бурув зу на! Зу ттуя хIаз ласун буру хIадурну. Ттул ладру кIулсса ххан бивкIунни зун. Зун кьаст хьунни ттул дакIнийсса ттирикIин. Ттул яла лагьмур ноталия яла лахъмур чIунийн ияннин на ххал игьин ччан бивкIунни зун. Ва путIилуву миксса макьанну дуссар, тIааьнсса чIурдугу буссар, амма зун ва гъалгъа тIутIи бан кIулну бакъар. ЩяйтIаннул лалакьивухъул! Юхссагу, зул пикрилий, щютIуххи бищуннияр, ттуя хIаз ласун бигьа бивзрив зун? Зунма ччимур ярагъуннин на ккалли ан бюхъантIиссар зуща, ттул рухI ласун хьунтIиссар, амма ттуя хIаз ласун зуща къашайссар.\nЗана шай Полоний.\nИна Заннал яаннав, сэр!\nПринц, паччахIбиканан мугьлат бакъа вищал ихтилат бан ччай бур.\nВин ккаккайрив кIа варанттуха лархьхьусса ттурлу?\nЗаннайн хъарашав, кIа мяйжаннугу варанттуха лархьхьусса дур.\nТтул пикрилий, кIа ччитуха лархьхьусса дур.\nЯгу наха хханссар.\nНахалуха хъиннура дур лархьхьусса.\nТуну на цIана ниттичIан авчуссара. (Чулухунай.) Вайннал на авлия анссара! – На цIана учIанна.\nНа мукун учин гьанна. (Лагай.)\nЦIана учин бигьар. – На кьаитияра, дустал.\n(Гьамлет личIаннин, циняв лагай.)\nВа гьархьхьунусса хьхьу ссихIирдал хьхьу дур,\nГьаврду ядирхьусса ва дуниялийн\nДужжагьирал цила ссихI бигьлагьисса.\nЦIана оь хIачIангу хьунссия ттуща\nЯ даву дан кьини зурзу чин дансса.\nСус! Нину оьвтIий бур. Агь, дакI яхI бува!\nМазрал ххаржан ришлай тIайламур уча.\nАммарив рухI цуксса оьдикIларчагу,\nОьшиву мадара, Нероннул (39) кунна.\nХхаржан къакьутIинну махъ кьутIин банна.\nЛажинлякъюлт хьийча ттул мазгу, рухIгу (40).\nМазрал диширчагу дащуй ганил тIул,\nКа гьаз на къаданна – га нинури ттул. (Лагай.)\nБуххай паччахI, Розенкранц ва Гилденстерн.\nГа ттун ккавккун къачча. Бугу-къабучIир\nАхIмакь ччимур буллай итан. ХIадур хьи,\nНа вакилламагу* дулун тIий ура,\nЗущал га гьантIиссар Ингилиснавун.\nГанал къакрурдахгу вичIи дирхьуну,\nЖула паччахIлугърайн ччитари ликкан\nБюхъайсса мусиват вакссава гъанну\nЖу хIадур хьунну.\nВар, му мубараксса аякьарихха,\nЖул хъунасса паччахI, вил цIимилийну\nДулан* хъанахъисса вила халкьуннай\nБуржри, хIурнилуву кунма, буруччин\nЦала гужгу, рухIгу оьбалалия.\nХаснува – вил, ваксса вила лагмами\nИман дишин бувсса вила аршилийн.\nПаччахI ивчIаву – так ажал бакъархха,\nМу мугьалттул ласай ичIувачалтгу.\nХхурупIай кунассар цув барзунттайсса,\nЦа ацIазарда зат гьанагьи дайсса;\nАгар кIа багьарча, кIанищал архIал\nГайгур гъярж чинтIисса, лахIуни хьуну.\nПаччахIнал угьлил гьич агьали ав-ав\nУчин къабувнурив къабитай тачIав.\nБахIияра ссапар хъап-шап увкуну.\nИлкину занази ва ццаххандарай\nЧидар* бахIин чIунссар.\nТтул паччахI, га лавгссар ниттил къатлувун.\nНа халичалуха вичIи дишинна.\nКIулли ттун танил га сус антIишиву.\nИна аькьлу буну кунни нукIува:\nГанащал ихтилат ниттил бакъасса,\nЦаманалгу барча, хъинни увкуну –\nАьэизсса дикIайхха ниттихъал дакIру –\nБавмур бусан, ина уттуишиннин,\nНа вичIан учIанна.\nАгь, оьккишивукьай ва гьакьлил кьункьал:\nНа нааьнардаву яла духмунил (41)\nТтангъа бакIрайн ласав – уссу ивчIаву.\nДуаь дан ччай уна, дуаь дан къашай,\nГьакь хъунмар мякьлияр, дуаь дан ччисса.\nКIиннива ца бувчIин къашайма куна,\nЦавагу къабуллай ура на ливчIун.\nАнжагъ кару дакъа, нава щалава\nГъулутин увнугу гай уссил оьттул,\nЛажинни, ссавнища къабюхъайссарив,\nЦIими бихьлай, марцI ан на бунагьрацIа?\nЦIимилул ци байссар, тахсирданул хьхьичI\nЦув къабацIайхьурча? Дуаьгу цири,\nАгьма изан уван кумаг къахьурча?\nДуаь давияв на, так ци учиви?\nХIалал рити, чивив, уссу ивчIаву?\nНа, му бунагь бувну, ларсмур ттухьра дур:\nТаж ттухь, бияла ттухь, паччахIбика ттухь.\nХIалал итайссарав, ми ттухьра дуна?\nВа лир дунияллий, мусил ка дурккун,\nЩялмахърал бацIан бай, хIакьмур лув бувну,\nКьанун машан ласлай хIарансса хъуслих.\nСсавний му бакъассар, кIий гьарца даву\nХIакьну хьхьичI дишайссар, чIюлу къадурну,\nДивангу кьукьайссар лажин лажинну,\nАдавгу, бунагьгу хьхьичI бацIан бувну.\nНа цир бан? Ци бувну каппарат* бави?\nБунагь ссал шюшайссар, пашман къавхьуна?\nАгь, панасса кьадар! ДакI дур лухIину.\nАгь, ххассал увара! Я малаиктал!\nКьутIаннаравату дуккан ччай, хъит тIий,\nРухI лапра дюкьлай дур! ЛахIу тарсъсса ник!\nЧаннаннийн дурксса дакI, оьрчIалмур кунна,\nКIукIлу хьу, мютIи хьу, къачIалссар ттигу!\n(Тийнай хьуну, никирттайн агьай.)\nТа дуаь дуллай ур. Агь, дур сант ххуйсса!\nЦа тур рища – ути – левхссар ссавруннайн.\nВана вин интикьам! Див? Ххал бигьинну:\nВа кьадарсса чувнал ттул ппу ивкIунни,\nНама тIурча ура ва учIиакъу\nВа кьисасрив? Ва бур ванансса неъмат.\nПпу ивкIусса чIумал га бунагьирттал,\nТiутIаву инт куна, увцIуну ивкIссар.\nВаналми бунагьру ссавнин кIулхьунссар,\nТак, чIалачIиссаксса, ва лап кIуну ур,\nДакIнийхтуну марцI хьун ччай, дуаь дуллай,\nВа ур цIана ссапар бахIин хIадурну.\nКьисас ласавурив цIана ивчIаву?\nТур, духху махъуннай, сант цамур рути.\nВа сситтуву уний, я увччу хьуний,\nЯгу ччаврил шаний лазат ласлайни,\nКъумардай* уклайни, ас хъама бивтний,\nЯ цамур оьшиву дан кьастну уний,\nДакI, жагьаннам кунна, лухIину дуний,\nРища тур агьанну бакIракъутталий.\nНину ялугьлай дур. Дуванна ссавур,\nВил ажал хIакиннал махъун бутлай бур. (Лагай.)\nМахъ ссавнийн гьарчагу, пикри бур щявва.\nКIий кьамул къадайссар укунсса тавва. (Лагай.)\nПаччахIбиканал къатта. Буххай паччахIбика ва Полоний.\nГа най уссар. Ява, дюъ диша ганай.\nАдав дакъа хъярчру кьабити, уча.\nСситтуща инава ххассал увшиву\nБувчIин бува ганан. Кьянкьашиву да,\nНа тийх пахъ агьанна.\nНинуй, ттул нинуй!\nНа махъ буллай бура, пикри мабара.\nНасу, та най урча, цал чIу бур буллай.\n(Полоний халичалул махъ лаикIай.)\nЦи ливкри, ттул нину. ВичIилий ура.\nКъаччан бикIан бунни, арс, ина буттан.\nКъаччан бикIан бувсса ттул буттан инар.\nАьдадасса махъру мабусларда ттухь.\nБунагьсса мазрал ттухь за мацIухларда.\nМу ци махъри, Гьамлет?\nВин цукун ххива?\nНа вин хъама бивтрив?\nЮх, дакIний бура.\nИна паччахIбика, буттауссил щар\nВа, ттун сси-къащилун, ттулгу нинура.\nТуну ятнал бача вищал ихтилат.\nЮх, щябикIу, ина къагьантIиссара,\nТтун ккаккан дан ччай бур вин дагьанттуву\nВил мяйжансса лажин, вил дакIнивумур.\nВин ци ччай дур? Вин на бивчIан ччай бурив?\nГьуя, кумаг бара!\nГьай! Леххаврий букки!\nГьамлет (Дурккун тургу.)\n(Халичалийн тур щилай.)\nБивчIав! Ашрапийлул бяст банна, бивчIав!\nИвкIунна. (ИвкIуну, агьай.)\nЦи къел дав? Гьуя, леххаву.\nТтунмагу къакIулли. Вар, ва паччахI-яв?\nАгь, дайсса оьхIалсса къел цири ина?\nОьхIалсса къел! Дияр, ттул хъинсса нину,\nПаччахIгу ивкIуну, ганал уссингу\nЩар шавуксса оьсса къел духьунссар ва.\nПаччахIгу ивкIуну? (42)\nГьай-гьай, ттул нину.\n(Халича экьиличай. Лякъай Полоний.)\nАгь, щиривкIунасса, пакьирсса ахIмакь!\nВияр хъунмаяхха ттун утан ччисса.\nАьпабивуй, мискин. Тти вин ккаккайрив –\nКъахъинссар хъиннува чялиш уккаву.\nИнамур щябикIу! Ссавур да! На вихь\nДакI гъюжу дуккансса махъру чиннахха,\nАгар мунин цичIав бюххайсса хьурча,\nАгар кьюкьаласса тIуллайн вардишну\nХъисгу асар къашай му къархьухьурча.\nЯр, на ци къел дури, мукссава ина\nТтуйн маз итабакьлан?\nИна дунни къел\nХIаярай мурдалсса ттангъа личIансса,\nХIакьмур щялу бансса, тIутIи куннасса\nЧчаврил симандалийх хъяшхъар бичинсса,\nТашулий лас-щарнил байсса хъардая\nКъумардай* буккултрал махъру хьун бансса,\nКьутIигу дачIрасса чIапIуйн дуккансса,\nМукъурттил къалалийн дин дуккан дансса.\nСсав ятIул дирчуну, Кьияма кьини\nДуркIсса кунна, аьрщи щяллил дюкьавай\nДурхха вил къел чIалай.\nЦи чин ччиссарив\nБалжину бувчIин бан къабучIиссарив?\nБургу, вана сурат, вана вамургу,\nКIиягу уссия магьирну дурсса.\nЦаннийсса гьайватрал ххуйшиву ххал да:\nАполлоннул (9) хъюрухъ, Зевслул (43) ненттабакI,\nЗур бусса ургаву, Марслул (28) куннасса,\nХхари хавар лавсун ссавнияту щяв\nАнаварну нани Меркурийл (44) бущи.\nМяйжаннугу ванай гьарица заннал\nЦала-цала лишан дирхьусса хханссар,\nКIул дан ччисса кунна щалла дунъяллун\nГьарнан эбратрансса инсаннал сипат.\nТа вил лас-я. Утти вана кIилчинма,\nАьйсса чIали хханссар бувцIу чIаллучIа.\nВил яру чув бурарч лахъ барзунттая,\nДуканмуних луглай, кунцIуллувун гьан?\nГьа! Чув бур вил яру? Ччаву мачара –\nВил оьрмулийн бивний оь къагьалакссар,\nАькьлулул асарду мютIи бувайссар.\nВилмур бакI чув бия, ва ташу байни?\nВилния кIулши дур, къадиркIссания,\nВища заназингу дан къашайссия.\nАммарив вил кIулши сакъат хьуну дур –\nВакссара тапават хIисав къархьуну\nКъаличIанссия гьич ахIмакьнангума.\nЦумур щяйтIаннущал, ци жиндалущал\nЛакIрай буклай буна бяйкьура ина?\nЯру бакъа кашлил, каш бакъа янил,\nКару дакъа вичIал, бачIвасса ссунтIлил –\nЧчимур асарданул чIивисса заррагь*\nНач-хIая, чув дура? Чув дура, адав?\nЩащарнин му гьавас багьайния махъ,\nХъан кунна, дарцIийча душваврал хIая\nЧчаврил ламараву. Эшкьи-ччаву хьу\nЧIаважагьилтуран нач цукун данссар,\nАькьлу-кIулшилия лявзала увну,\nИна му оьрмулий аьшарий* хьувкун?\nАгь, Гьамлет, кьаикIу. Ина вай яру\nТулла дакIнил вивун буруган бувну,\nГиву ккаккан дунни чапалсса ттангъри.\nТти вай тартун мукьах марцI дан шайссарив?\nЯхьун гьухъал щару багьсса аьв шаний,\nАгъ-магъ буллалисса кьункьал нанисса,\nБурчIа ппалав дуллан зунарай эшкьи...\nЗаннаху, кьаагьу, вичIив ччучлай дур,\nХхаржан щилай щаврду хьусса куннача,\nОьхIалчу, учIиакъу; лагъ,\nХьхьичIма ласнал канил багьа акъасса;\nПаччахIнал тахлийсса кьяцри-кьурттичи,\nЛавлав-шашав дурну хазналул кIулли,\nПаччахIлугъ дацайсса жипливунухху,\nЧIамуя бавцуну, багьлул ххира таж\nХъаралун ливкIусса цурку!..\nЗула хъаттиралун на акьияра,\nСсавний малаиктал! – Мубараксса рухI,\nВин ци аьркинну дур?\nКъакру тIий ур ва.\nЯгу ина арснай аьй дуллай урав,\nНахIакь чIун гьан дуллай, хIаллих уну тIий,\nГъирарай вил буюр биттур бан кIанай?\nХъама мабитара. На вичIан увкIра,\nВил къуркъа хьусса яхI баел банна тIий.\nЦцаххандарал хьусса нину ккаккайрив?\nМу гьужум бухIансса хIал муний бакъар.\nБияла хьхьаранал хияллу цIакьссар.\nМунихь эума ахъу.\nВин цивхьур, бика?\nВинма цивхьур, мукун бачIвасса мурцIув\nВахIшину яругу буруган бувну,\nХавсса гьаваращал гъалгъа тIутIисса (45),\nШанашисса кIанай чялаврал чIуний\nЧантI куну, рас бивкIсса аьскар укунма,\nЧIарагу цциз риртсса? Агь, аьзизсса арс!\nЯхI-ссавур дуллайри му цIуцIаврил цIу\nЛещун дан аьркинсса. Вин ци чIалай дур?\nТа! Та! КIялаххаву танал ккаккайрив?\nЦал оьсса бивкIулул, цал кIялаххаврил\nЧару бавцIан банссар. Агь, лажин, мукун\nТтух мауругларда, вил махIрумшиврул\nГъюжу дуллай дурча хъазамраву дакI,\nЯхI гъагълай, кьисасран оь бутIин кIанай,\nРутIавай урача на кьурчIисса макь.\nЩищал жапрай ура?\nВин ххал къашайрив?\nЧIалай дур шиккусса гьарца затгу ттун.\nТанахха та тикку! Тиккун бургуяр,\nСагъсса куна, урхха ттул ппу авцIуну!\nКкаккайрий, увккун най бухкIуллийх тийнай?\nВила хияллаву дарс дизлазиссар,\nКIулшилия лаглай чурх зазв шаврил,\nНарив къакру тIима?\nТтул оьтту бишлай бур, ми вилми кунма,\nЛянхъгу бур саргъунсса, ца макьан кунма.\nКъакру тIий акъара, ччарча ххал ува,\nКумур тикрал банна, мукъуй махъ бихьлай,\nТикрал бан къашайссар къакру тIинаща.\nЯ Зал! Утти вилла кьюкьала шюшин\nИна ттулмур дакIний малхIан бихьланнав?\nМунил цIуцIи кIанттуйх кьил дакьин данссар,\nАммарив, ялату къачIалайнугу,\nЩаву ганил лувгу лалул дукайссар.\nИна дуаь дува, таввагу дува,\nХхишала мукунсса тIул къаданна, тIий –\nЦIинцIуртту дуккайсса мархлуцIакулли.\nХъинбала баврихлу багъишла ува –\nУкун ва ганэухъал ганз лавг заманнай\nЛергъа тIий бикIайссар аьйлухь хъинбала,\nВинма хъинбала бан изму* була, тIий.\nАгь, арс, ина ттул дакI кIидуцан дунни.\nВар, туну, оьккимур чул экьи бута\nХхуймунищал цIунил марцIну яхъанан.\nХьхьу хъинну. Ява гьа, ттиния тийнмай\nУтту мабихьларда буттауссищал\nВилла дакъахьурча аьмал марцIшиву\nЛаялий* лалуси. Лархьхьу туралул*,\nЛякьазарал кунма, асарду бюкьай.\nАмма лархьхьу тура* – му малаикри\nАлвагьсса иширттан ишла дулларча.\nМунил аьмаллугур яла ххуй байсса,\nЦIусса янна кунна, дагу-дакьайссар.\nИна хIакьинусса магьара, яла\nМарцIну аьдат хъанай, ругьала* дуллан\nВища шавантIиссар. Яла бигьассар.\nАьдат шаврил тIурча тIабиаьтгума\nДаххана дувайссар. Оьккими тIуллу\nХъама ритан дайссар я мютIи дайссар.\nЯла вин вихара щил-духьурчагу\nДуаь дурну ччарча, нагу вихь, ттуха\nДуаь да, тIиссара. Ванай тIурчарив\n(Полоний ккаккан уллай.)\nГьаксса аьтIиссара. Ци банссар – чичру\nДиркIхьунссар на ванан ва ттун таммихIран\nБуккан бувну, ванайх на сси лахъансса.\nНа нара дукьанна ванал нурчIигу,\nЖавабгу дулунна бувтIсса оьттухлу.\nЦал ттигу хьхьу хъинну.\nОьикIан багьлай бур баншиврул хъинмур.\nОьмур хьунни, цияр оьссар тти хьунмур.\nУттигу кIива махъ.\nТти на ци бави?\nНа тIимур личIаннин, гьарца загу ба.\nПаччахIначIан насу, шану кIибачIи,\nЧIаврайх ках учинссар, "кIулулуй" чинссар.\nИнагу, туну, цал мурдалсса ппайлух,\nОьттул гъулувтусса кIиссурттал кахлих\nБуси, иш-масъала цукун буссарив,\nГьамлетгу увагу ахIмакь къавхьусса,\nАнжагъ, малъоьн куна, кьюлтI хъанай усса.\nМуксса аькьлу бусса паччахIбиканал\nМуксса агьамсса за кьюлтI бувайссарив\nПапа-оьрватIуя, къюрмав ччитуя?\nЩилчIавгу къабанссар. Авай! Байссарив?\nНава бивчарчагу, мукунсса къел на\nКъадувантIишиву вин ххуйну кIулссар.\nНа Ингилиснавун нанисса кIуллив?\nТтун хъамархха бивтсса! Буссар му хIукму.\nЧагъарду хIадурссар, мугьру* бивщуну.\nКIия оьрчIнийвасса ттул дусгу уссар,\nКIиягу шатлуяр ккавккун къаччисса,\nТтун луркIан дуккансса амрулущал най.\nБити, ххал баннуча, тти щил бацIайрив.\nМурихха хIазвагу – чин мина дихьу\nМиналий пIякь чирча цалла дирхьусса.\nЦи ликкарчагурив гьич къаацIанна,\nТайннал дуклакисса та кIаланграяр\nЦа накIлилларагу куртIсса къадурккун\nТай пIякь чин баншиврул. Ай, хIаз хьунссарча,\nЛуркIандалийн луркIан тIайла дацIарча.\nВаналлив анавар банссар ттул аьрххи.\nВай ххюттука кьатIув ххюрхху даннача.\nХьхьу хъинну. Ххал ара тти ва аькьлукар,\nМяйжаннугу, цIана пахъ агьну уссар,\nСагъний ца мазкIура икIайссияхха.\nХъинни, сэр, баннуча утти вилссагу.\nХьхьу хъинну, ттул нину.\n(ЛичIи-личIину лагай. Гьамлет – Полонийгу ххюрхху увну.)\nБуххай паччахI, паччахIбика, Розенкранц ва Гилденстерн.\nЦа савав духьунссар ми угьру тIаврил.\nМу ттухьгу бусила бувчIинсса мазрай.\nЧуври вил арс?\nЦа чансса хIаллай жу кьабитияра.\n(Розенкранц ва Гилдерстерн лагай.)\nАгь, паччахI, гьархьхьуну ттун ккаккайцири.\nБуси ттухь, Гертрудай, Гьамлет цукун ур?\nХъинну гьалакну ур, хьхьири ва чявхъа\nБяст-ччаллий гуж ккаккан буллайни кунма.\nДахьва чIукIа шайхтту бартбисулуха,\nЖиндрал хьусса куна: «КIулу, кIулу», – тIий,\nВев куну, тур щуну, уний увтунни\nНагу бюхъайссияв мукуна утан.\nГанал тархъаншиву ттунгу, виннагу,\nЧчима инсаннангу нигьачIисса дур.\nЩилли жаваб дулун га ивчIаврихлу?\nТахсир бутлантIисса жуйнмар, цанчирча\nЖула бурж бивкIун тIий ганах буруглан,\nЯ хьхьичIа укьан ан, я кIунттил угьан.\nЧчаву ялтту дуклай, пIякь бивкIсса загу\nКъачIалай ливчIунну жувами тIурча.\nОькки азарданул увгьума куна,\nКьюлтI хъанай буру тIий, цIуцIаву жува\nОьдикIан дуварду. Ци уври тти му?\nЖаназагу ххюрхху дурну, лавгунни.\nКъундалуву муси лякъайсса кунна,\nГа ахIмакьшиврувух хъиншиву парх чай.\nАьтIий ур кьурчIину, хьумур бувчIуну.\nАгь, Гертрудай, бачу!\nХхяххабургъил чани барзунттайн щуннин,\nМунащалсса жами шичча гьантIиссар.\nВа оьсса иш тIурча хъисвагу лайкьну\nБувчIин бан аьркинссар жува. – Гилдерстерн!\nРозенкранц ва Гилдерстерн зана шай.\nТтул дустал, насира, кумаг буцара.\nХIал бивсса Гьамлетлул Полоний увтун,\nНурчIи ххюрхху дурну, чуннив дуртун дур.\nНурчIи диян дара килисалувун.\nТтул зухь тавакъюри, анавар букки.\n(Розенкранц ва Гилдерстерн лагай)\nНану тти, Гертрудай, дустал батIинну,\nЖува бувсса хIукму гайннахь бусанну,\nХьумургу аьч банну, акъа мазурдил,\nТтуплил аьщуйн кунма, загьрулул ккулла\nБивтун гьан бантIиссар къаччинан ччанну.\nБачула, Гертрудай. Агь, бур дакIниву\nЦа оьккисса хIучI ва аьратталшиву. (Лагай.)\nКъалалувсса цамур къатта.\nРозенкранц, Гилдерстерн (КьатIату.)\nПринц Гьамлет! Гьамлет!\nСус! Ва ци чялаври? Цу ур луглай? Гьа, вана вай.\nБуххай Розенкранц ва Гилдерстерн.\nНурчIи чув кьаритав, ттул аьзизсса принц?\nНурчIи аьрщирихха, аьрщарав дишав.\nГа чув дирхьуссарив бусаву ччива. Жу га килисалуву дишин аьркинссар.\nЗу мунийн вих машари.\nСсайн вих къахьуву?\nНа, зу кьюлтI бан ччимур ябан шайсса уну, нава кьюлтI бан ччимур ябан къашайма ухьунссар тIий. Му бакъассагу, цукунсса жаваб дулун аьркинссар паччахIнал арснал цирив къакIулсса губкалухьхьун.\nВин на губкалуха лащайрив, ттул принц?\nЛащара, сэр, паччахIнал хъинбаларду, сахаватлушиннарду ва бахшишру ххюпI учайсса губкалуха лащара. Амма мукунмири ганан яла аьркинми. Маймуннул гьивхь кунна, ми ливкIуну бикIайссар ххинчуллахун: хьхьичIва-хьхьичI ххинчулахун ливкIуну махъва-махъ бюкьайссар. Зу ххюпI кумур ганан аьркин хьусса чIумал, дахьва чIуен бувну, хьхьицIинтIиссару, зугу, губкарду кунма, цIуницIа ишла бан хIадурну буссару.\nТтун вил ихтилат къабувчIунни, принц.\nГьаксса ххарира. ЧIявукIулсса махъру ахIмакьсса вичIилуву шанан бикIайссар.\nТтул принц, ина, жухь Полонийл нурчIи дусса кIанугу бувсун, жущал паччахIначIан гьан аьркинссара.\nНурчIи паччахIначIари, паччахIри нуркIлучIа акъама.\n«Зат» учаввар, ттул принц?\nКъазатсса. Уцара на муначIан. Лихъу цулчIай жу хъирив хьуннуча. (Лагай.)\nКъалалувусса цамур къатта.\nУххай паччахI чIалъаьлул агьулданущал.\nПринцнах ва нурчIилул луглайри бусса.\nБайцири зараллу, ивтуннича тIий.\nАммарив оьикIлан ттигу къабучIир,\nВа алттакъаланнан* ччан икIавай тIий.\nГайннал хIукму байсса аькьлулул бакъар,\nЯруннин ккавкмурди гайннан так кIулсса.\nГайннан ххал хьунтIисса дарвач бишавур,\nТахсир щий буссарив цIукъаххинтIиссар.\nИш ххуйну гьаншиврул ва гьан ан хIукму\nХьхьичIава бувшиврий бишин аьркинни.\nАзурдасса азар хъин дан ччай урав,\nАзурда ай дарман булун аьркинссар.\nЦи хавар бур, буси?\nЖуща, ттул паччахI,\nНурчIи дусса кIул бан къавхьунни.\nМу цува ци уври?\nИна буюр баннин.\nГилдерстерн, уххуча, принцгу уххан а.\nБуххай Гьамлет ва Гилдерстерн.\nГьу, Гьамлет, бусила, ци ав Полоний?\nЦи гьанттайнссаний? Чув?\nЦала дукаймуний акъарча, цува укаймуний. ГаначIан цIана щаллунмасса мажлис политикалухун багьсса къакIилул бавтIун буссар. Дунияллул хIал кIулшиврул чулуха ми шатри цила хIакьсса паччахIталли. Жува буссару жува канансса хIайванну буч буллай, шатрал букансса жула чурхругу тимар* буллай. Учсса паччахIгу, гъаривсса байчарагу ми ца ххунчалий дирхьусса кIира дукрар. Ахирда вари.\nИнсаннаща паччахIнал кьаркьала дуркусса шатта бугьан шай, яла га шатта ххалаххуйх лавххун, га шатта букайсса чавахъ бугьан шай.\nИна мунийну ци учин ура?\nТтун анжагъ гъаривнал ххюттукалуву паччахIнал цукунсса ссапарду бан бюхъайссариври ккаккан бан ччисса.\nПолоний чув ур?\nСсавруннай. КIий урив ххал ан гьан бара. Агар вил чапарнан кIа кIий къалякъирча, зува цамур кIанай ххал ара. Ца зуруватугу лякъин къахьурча, чурххуйх лавай ларзулун лавхъун нанийни, зун кьанкь рищунтIиссар.\nХхал ара тикку.\nТа зух ялугьлай ацIантIиссар.\nВа оьхIалсса даву ина дурну махъ,\nВийва аьтIий, Гьамлет, аякьа дуллай,\nЖун багьлай бур ина хьхьичIа укьан ан.\nВила ссапар бахIи, анавар укку,\nБивщу марч, ххаллилсса дустал ва жами\nИнгилиснавун гьан ялугьлай бур вих.\nМу махъ учинссар, тIий, буссияв жугу.\nМу бувчIайсса малаик ттунагу чIалай ур. Бачи туну! Ингилиснавун! Барчаллагь, ттул нину.\nТтул ппу, Гьамлет.\nТтул нину. Ппу ва нину лас ва щарди, лас ва щарнил базу цар.\nМунияту ттул нину. – Бавчуссару! Ингилиснавун! (Лагай.)\nНаси танал хъирив, анавар ара.\nХьхьу дяризаннинва му лавгун ччай бур.\nМугьру бивщуну, гьарца аьркинмур\nЩаллу дурну дуссар. Анавар букки.\nЧчаву дишин увссар жу Ингилисчу (3) –\nКIанан хъинну кIулссар Даннал турлил зур,\nМунил кьадру бан ан ттухь кьудрат дуссар.\nМуниятурхха кIа, нигьал увгьуну,\nДишаларду ларсун ттигу учIайсса,\nГьамлет ивчIа, тIисса амру кIаначIан\nЗу биян бантIиссар. Му биттур къабан\nКIанаща къашайссар. На ччучлай ура.\nБаргъ лавчIманал кунна, цIу дур оьттуву.\nДарув бува, лажин, гьан бансса зурзу.\nЛякъин къабюхъайча ацIансса мурцIу. (Лагай).\nБуххай Фортинбрас, капитан ва аьскар.\nТтул ссалам бусира Даннал паччахIнахь.\nДакIнийн бутияра, Фортинбраслухьхьун,\nЦала аьрщарайн гьан рухсат буллунна,\nКуну, бивкIсса икьрал дурну диркIшиву.\nАгар на аьркинну ухьурча ганан,\nХIадурсса бусира на бурж биттур бан.\nАнавар къабувккун бачи.\n(Фортинбрас ва аьскар лагай.)\nБуххай Гьамлет, Розенкранц, Гилдерстерн ва цайми.\nБусила, капитан, вай щил аьралли?\nБучIихьурча, буси, вай чун наниссар?\nВайннал бакIчи цури?\nНорвегнал паччахIнал уссил арсри ва.\nЗун щалава Польша аьркинссаривкьай\nЮхссагу парчарив зун зеххин ччисса?\nТIайламур бусан, сэр, жун бикIанвагу\nЦила цIаниллагу багьа бакъасса\nЦа аьрщарал тикар дахьва аьркинсса.\nТунна ижаралун* та аьрщи дуллай,\nХхюва ашрапийгу къабулавияв\nЯ Польшанал паччахI, я Норвегналма\nАвадан къаанссар та хъис аьрщарал.\nТуну та Полякнал (3) укра дулунссар.\nАьрал хIадур бувну тайгурхха бусса.\nКIиазара аьскар, кIиазарда жан,\nСайки кьуазарва ашрапийлуцIун\nХарж бантIиссарив тти ссанчIав дакъасса\nМу ца затрал ялув?\nВана вари лалул дурцIу оь пицIу,\nИнсан бютIаннарай ишаврил дурсса.\nВанилли, оьдиркIун вирдай пIякь чавай,\nБивкIулул щаращи личлачи кIану\nКIул хьун къабитлайсса. – Вин барчаллагь, сэр.\nВинмагу барчаллагь. (Лагай.)\nНа хъирив лаянна, зу хьхьичI насира.\n(Гьамлет личIаннин циняв лагай.)\nВай гьарца зат дур на баябур уллай,\nТтул хIагасса кьисас чантIа тIи буллай.\nИнсан шануха ва лякьлуха акъа\nЗий акъахьурча, цур? ХIайванни, анжагъ.\nЛахъсса Заннал дунъял ххал дан бюхъайсса\nГьартасса пикрилул заллухъру бувну,\nИлагьийсса аькьлу жунма буллусса\nЖува нухлул бакьин битан бакъархха.\nДан ссят дирмуния балглан дикIайсса\nЗа хъама битайсса хIайваншивурив,\nЮхссагу гьарца зат мюршну ххал дагьлай,\nОьнура хурда хьу лархьхьу турарив*?\nПикрилул ца бутIа аькьлу бухьурча,\nГайми шанма бутIа чIуртуншивури.\nСсан аьркинну ура: «Ва за бан бур,» – тIий,\nБансса савав, гуж ва каши дунура.\nМасалдаран, ххал да дуниял цурда,\nВай аьрал, авурсса принцгу бакIчисса,\nМашгьур хьун гьавасрал хъару цай ххярхсса,\nМахсарттанун дихьлай кIул дакъа ахир,\nИгьтиятшиву* ва ташвиш кьабивтун,\nИвчIангу, уккангу таваккул бувтун,\nКкунукрал ккириксса багьа дакъасса\nВяксса затрал ялув дяъвилийн увксса.\nМяйжанну бюхттулли, яхI кьюкьин къабан,\nСавав чIиринугу, нигьа къаувсун,\nАхир ссайн дуккангу ччалли уккайма.\nНарив, ппу душманнал ивкIуну уна,\nНину кьякьа* ккухIлай лирчIун дунура,\nНава уна сситтул хъяхъа учавай,\nТалатаву дансса манзил бакъасса,\nИвкIума уччинсса кIану бакъасса\nЧIирисса аьрщарал лиссулул ялув,\nКIукIлу шаний чул бан къагьанну, литIун\nНайсса кьуазара чувнах ккиз лавгун\nУруглай уссара, ца макIра куна.\nЯ ттул пикрий, оьттух къаних хьу ина,\nЯгу ляхъанвагу вин къааьркина! (Лагай.)\nЭлсинор (3). Къалалувусса къатта.\nБуххай паччахIбика ва Гьораций.\nТтун ихтилат бан ччай бакъар танищал.\nТа ялув ливккун бур, аькьлулий бакъар.\nТтун цIими хъанай бур.\nЦи ччай дур танин?\nБуттай, дунъллул лавмартшиврия,\nУгь-къак тIий, хъазамрайх кьутIру бишлай бур.\nЯ гъалгъалул низам, я мукъул мяъна\nБусласимуниву хъиврагу дакъар.\nМунил ми къакрурдах вичIи дирхьуну,\nГьарца къаччиччима хIарачат буллай,\nЦала пикрирдацIун бавкьуми махъру\nЛяхълай, язи бугьлай, тикрал буллай ур.\nБавмагу икIанссар, шикку мяйжанну\nЦа кьюлтIсса оьшиву духьунссарар, тIий.\nГъалгъа барча хъинни танищал, акъа\nОьсса дакIурдиву хIусулшивуртту*\nТанил тIимуний хIасул хьунтIиссар.\nБунагьрал ккурхIусса ва ттул дакIниву\nЩак бур мудан: «Хьунссар, – тIий, – ца оьшиву».\nТтул аслийсса тахсир кьюлтI хъанайнма бур,\nАмма кIа шаккирал бай му баябур.\nГьораций зана шай Офелиящал.\nЧув Даниянал ххаллилсса заллу?\nОфелия (Балай тIий.)\nЧчиссагу цукун увчIав?\nЦахь буссия жанграл чIюн,\nКIунттихь магьилул аьсав.\nТтул аьзиз, балайлул мяънарагу цир?\nЦи? Юх, лажиннича, гихуннайгу вичIи диша.\nАгь, га ивкIунни, бика,\nИвкIуннихха ххуй яру.\nГанал ччаннацIгу бур кавс,\nБакIрацIгу – кIяла чару.\nЮх, лажиннича вичIи дишакьай.\nСурув марххала хханссар…\nУргулагъар, паччахI! ХIайп!\n… Гьаттайгу кIяла тIутIи,\nЗума чинма къавхьусса,\nТти хъирив агьи тIутIи.\nЦукун бура, ттул душ?\nБарчаллагь, ххуйну бура. Ттун бавссар, ччиккумявлул ппу ччатIшахьу ивкIссар, тIий. Щукру, я Раппий, жунма жува царув кIуллу, яла ссайн букканссарув къакIулнугу. Зул дукралий Заннал барачат бишиннав.\nБуттал пикрилий бур.\nЛажинни, муния ихтилат кьабитаннуча. Амма цIуххирча, бусияра.\nНа та Валентиннул кьини (46)\nКIюрххил зунзул чаннащал,\nВил Валентинагу хьуну,\nБувкIссияв хьун ччай вин щар.\nТIанкI увкуну, мягу дурккун,\nБуххан бувнав ичIунмай,\nДушну вил къатлувун бувххун,\nЩарну лавгра махъунмай.\nАгь, ттул аьзизсса Офелияй!\nДи, хъавагу къабувну. На цIана къуртал банна.\nЗаннал баннав вин жаза*!\nДакIний бусса так ца за.\nНа буцинна, бакъаяв?\nУтти ганал жаваб дуллай ур:\nЦан вих хьура?\nЦан дав хIура?\nБуцин ччайгу уссияв.\nЦуксса хIалли ва укун хьуну?\nГьарзат ххуйну хьунссар, тIисса умуд бур ттул. Ссавур дан аьркинссар. Амма га гайннал дяркъусса аьрщараву ивхьушиву дакIнийн багьувкун, къааьтIий бацIан къашай. Ттул уссин кIул хьунтIиссар му, нагу, хъинсса насихIат бувну тIий, барчаллагь тIиссара. – ПIайтIун дучIан дара! – Хьхьу хъинну, бика. Хьхьу хъинну, бикатал. Хьхьу хъинну, хьхьу хъинну. (Лагай.)\nЛажин, мугъаятну икIу ванищал.\nВана къумашиврул загьрулул бувмур.\nСавав буттал бивкIур. – Аман, Гертрудай,\nБала, ясус кунма, так-тук къабучIай,\nАьрал кунма, бачай дастта-дасттардай.\nПолоний ивкIунни, архну ур вил арс,\nЦува уккан аврил савав цувасса:\nХалкь такаппурну* бур, гьалак бувккун бур,\nЛивсса пикрирду ва гъалгъарду буллай,\nЩурщурдай Полонийл ажалдануя;\nТти Офелиягу бур укун хьуну,\nАькьлулуцIа хьуну, цицIава хьуну.\nАькьлулуцIа хьувкун инсантал цари?\nГайва хIайвантрур ми ягу суратрур.\nВай гьарзараяргу тти ххишалдаран\nФранциянавату Лаэр ур кьюлтIну\nШавай зана хьуну, щак-щуклил ккухIлай,\nЛухIи ттуруллуяр гъапулгу хьуну.\nШярал оькки мазру, га гьалак уллай,\nБуттал бивкIулия ганахь бур буслай.\nШивах тти тахсиркар къалякъайхьувкун,\nЩалва щак, щалла аьй жуйннари рутлан.\nВай циняв кьазардал*, ххира Гертрудай,\nТтун бур, ккулла кунма, ажал ласун най.\n(СахIналуха* аьлагъужалул чIу баллай бур.)\nГьуя, ва ци чIури? Аьсас* ци бувссар?\nХьулух къарал буллай бацIи учара.\nЦивхьуну бурар тийх?\nХхассал хьу, паччахI!\nЗумардава бувккун, хьхьара лахъаврил\nЗума канакисса хьхьирилгумали\nКъарал экьи лечлай ххявххун нанисса\nЖагьил Лаэртлущал гуж къаянссар.\nАлттакъалангу* бур ганал хъирив най,\nМукъухьхьун аьдлулул* кьуват булайсса\nБуттахъал аьдатру хъамара риртун,\nДайдирхьусса кунна дахьра дуниял.\n«Лаэрт паччахIри, – тIий, – ва увчIуссар», – тIий,\nЛеххаву тIий, мазру, кару ва кьяпри\nТтуруллайн бияннин ссукIа личлай бур.\n«Лаэрт паччахIри, – чай, – ва увчIинну», – чай.\nХхаришиву ххал ба ичIунмай хIал тIун!\nДаннал шярал ккаччив, яри махъунмай!\nУххай Лаэрт, ганал хъирив ца кIапIал данналгу.\nЦи уври ва паччахI? – Зу гийх бацIира.\nЮх, жугу бухханну.\nЗу гьарча ччива.\nЗун барчаллагь, хьулу ябара. –\nУчIи акъа паччахI, зана а ттул ппу!\nГьалак машара, дус.\nАгар ттул оьттув\nГьалак къабуккайсса ца кIунтI лякъирча,\nЗунарай карчI чара ттуйн, чув къакуну,\nТтул буттайн кьякьлухун ивхьума чара,\nБунагь бакъа ниттийн лурзу учара.\nЦи ливккун бур, Лаэрт, муксса гьалаксса,\nЗаннайн девтал куна (47), муксса гьаз хьусса. –\nСсавур да, Гертрудай, хъювсул машара.\nЦи хIусуд* увкнугу оьсса тахсиркар,\nГанал аьмал байщун байссар гьармудан, –\nБуси, Лаэрт, ина ссал гьалак увра? –\nСсавур да, Гертрудай.\nЦи арду ттул ппу?\nТак ванай тахсир къавхьуссар.\nЦува цIуххин ити.\nПпу цукун ивкIур?\nЩялмахъ къабухIанна цIарал ччуччиннав\nВихшала ва вала*, хъарду ва цIими!\nИман-инсапрайнгу нааьна хьуннав,\nНа нигьа усарча чил жазалуя*!\nЯ ялув дуниял, я лув дуниял\nАьркинну дакъар ттун. Ттула буттахлу,\nХьунмур хьувча, куну, кьисас ласунна.\nАцIан ссал анссара?\nЩаллара дуниял данди дуркнугу,\nДумур кашигу гьар.\nТтул хъинсса Лаэрт,\nВин ппу ивкIусса куц балжи бан ччай бур.\nВарч, цукун кIул банна ина тIайламур,\nАгар къумарбазнал* чагъарду кунма,\nДуххин дурма икIу, дурххума икIу,\nДус, душман къакIулну хIала бакьларча?\nЮх, анжагъ душмантал.\nКIуллив ми царив?\nХъямала агьанна буттал дустурайн.\nЧулданул лелуххул* (48) кунна, на миннан\nТтула оьгу, къюкIгу дулун хIадурда.\nВана хIакьсса арснан ва яхI бу чувнан\nЛайкьсса гъалгъа. Уттир вил аькьлулунгу,\nЯнин чани кунма, загьир* хьунтIисса\nВил ппу ивчIаврил аьй ттуй дакъашиву,\nНавагу бювххуну му за ушиву.\nБуххан битира ва!\nВа ци чялаври?\nОфелия зана шай.\nНя кIирил кьакьаннав! Вай мукьал цIугу\nАрийла аьнт хьуну, яру ччуччиннав!\nНацIу Офелияй, ттул аьзизсса ссу,\nХъункIултIутIий, ина мукун бувная, –\nКIа ссавнийх! – на кьисас ласунна вихлу.\nЯ ссав! Я Зал! Лажин, чIава душнил ня,\nКъужлул оьрму кунна, кьакьан дайссарив?\nТIабиаьтрал ччаву магьирсса дикIай –\nЦал цина ххирама тIалав увну ур,\nХъиривссаннун тти ва хъусгу ласлай дур.\nНуркIлуй сурув бакъая,\nХхари, ххари, ххари хьи;\nБарчаллагь вин, къукъухьхьий!\nИна ттухь, дюълилний кьисас ласи, тIий,\nТтун цIанакулнияр къабюхханссия.\nХъирив: «Ди, ди, ди», – уча,\nБалайлий мукун бурча.\nАгь, бакьлакьисса хъинну, укун балайлуцIун бахIирча. Ва щялусса къазахънал цала агъанал душ бавцунни.\nВай къакрурдаву чIявусса насихIатирттавунияр мяъна ххишала дур.\nВана дакIний личIаншиврул някIултIутIи. Лажинни, аьзизма, дакIний бити. Вана кIяла тIутIи, балглай икIаван.\nАвлия шавривагума мяъна ласун бюхълай бур: дакIнийссаннуцIун щугълурдугу бур бавхIуну.\nВана гъаран, вана бювчIун, вана чIирунна, вана ттигу ца-кIира. Ванин цамур цIагу дуссар, амма ттун дакIний дакъар. Ина му чIирунна, на кунна къадургьуну, личIинура дугьан аьркинссар. Вана гулмадаран. На зун чютIигу ларсун бучIан ччай буссиявча, амма ттул ппу ивкIуну махъ, гай циняв меж диркIун дур. Ганал рухI бигьану дуллуна, тIар.\nТтун тяхъасса Робин ца ххуй изайхха.\nЦIуцIавугу, дардгу, лухIи чIаенгу\nХхуй дуллай дур ванил ца аьжаивну.\nГа зана къахьунххурав?\nМахъунай – вих машара –\nГанал чIири чал* хьуну,\nБакI бур оьру-кьуруну.\nГьаттаву ур га шанай,\nЦи байссар утти зайлай?\nАлжан булуннав тIунну.\nКъанчлийн вихсса цинявгу инсантал, на зуха дуаь дуллалиссара. Зу Заннал ябаннав!\nКкаккайрив? Я Заллу!\nУргу ттух, Лаэрт,\nНа вилла дардирахь махъ бусан ити.\nДуссар ттухь мукунсса ихтияр. Ачу,\nБатIи циняв вила аькьилсса дустал.\nГайннал бача жула дянивсса бази.\nТахсир буссар чирча ттуй ца хъисвагу,\nНа ва тах, паччахIлугъ, оьрму – вин ччимур\nГьарца зат дулунна вин бадалданун*.\nАгар аьй къадарча ттуй чанссарагу,\nСсавурданий икIан аьркинна ина.\nЯлар, дурну цIакьсса кьутIигу ттущал,\nИна кIул бантIисса хIакьмур.\nАмма ппу ивчIаву, кьюлтIну уччаву,\nКъадургьуну ялтту я тур, я байрахъ*,\nАьдатру къадурну, бусрав къабувну –\nТтуйн леххаву тIий дур, Заннайн къабивтун,\nАьдлу-диван ба, тIий, ва дунъяллийва.\nНа рязира, лякъин му аьдлу-диван,\nТахсиркарнан таммихI рикIралли бан.\nАчу ттущал архIал. (Лагай.)\nБуххай Гьораций ва къазахъ.\nТтущал гъалгъа бан ччай цу ия учав?\nЦавай хьхьиричитал. Вихьхьун булунсса\nЧагъаргу бур, тIива.\nЦа Гьамлет личIаннин ва дунияллий\nАкъахьунссар ттучIан чагъар гьан банма.\nИна Заннал яаннав, сэр.\nЦанма ччан бикIарча яангу-тIиссара, сэр. Вана вичIансса чагъар, сэр. Ва тIайла бувккунни Ингилиснавун най ивкIманал, гьай-гьай, ина цува Гьораций ухьурчан.\nГьораций (Ккалай ур).\n«Гьораций, ва чагъар бувккуну, вай инсантал паччахIначIан буххан бансса ххуллу лякъи. Вайннахь таначIансса чагъарду буссар. Хьхьирий кIива гьанттавагу хьун бувасса чIумал, жул хъирив къачагътурал жами багьуна. Жуламур жами хIаллихсса бухьувкун, жуйва бияла бакъасса чувшиву дан багьлагьишиву чIалай, жу гьужум барду. Му талатавриву на тайннал жамилийн ххявхра. Микку жамирду цанния ца ябувцунни, навагу навалу тайннал ясирну ливчIунна. Тай хъинну цIими бусса къачагътал лявкъунни. Амма цанна аьркинмур тайннан хъинну ххуйну кIулну дия. Тайннан на цанма ца къуллугъ щаллу бувну ччай бия. Вай паччахIначIанми чагъардугу биян бувну, ттучIан, ажалдануя ливхъун нанима куна, анавар укку. На вихь вичIилухун ина чарийн уккансса хавар бусанна. Вай хъинсса инсантурал ина на усса кIанайн иян антIиссара. Розенкранц ва Гилдерстерн Ингилиснавун найнма буссар. На вихь гайннаятугу бусанна. ЦIуллу аннав! Нагу вила ушиврийн щак бикIан къабюхъайсса, вил Гьамлет». Нани. Биян бувну вай чагъардугу, анавар буккан бур вай гьан бувначIан. (Лагай.)\nКъалалувусса къатта. Буххай паччахI ва Лаэрт.\nТти вил бурж бур ттущал дусшивугу дан,\nНа навагу марцI ан вила дакIниву.\nВинния ккавккунни вил ппу ивкIума,\nНа навагу ивчIан кьаст хьуну ивкIма.\nБяст бакъар. Амма ттун ца за къабувчIай.\nЦукунни му ивтсса муксса кьаннуннайн,\nАдаврайн, инсапрайн ва тIабиаьтрайн\nКъарщисса давурттив дуллай унува,\nЯ аьдлу, я диван цан къабайссарив\nВилла сагълугърагу мюхчан даншиврул?\nКIира савав дуссар, вин къасаннугу,\nТтун агьамсса. Ца га паччахIбиканан,\nНиттин ххирану ур, зумув ссихI куна.\nНарив – цIа дарчагу, бювкъу барчагу –\nСсавний цIуку цила ккуртлуцIун кунма (49),\nТаницIун бавхIуссар оьрмугу, жангу.\nТIайлана ссудрахьхьун га къаулаврил\nКIилчинмур сававгу – га укунмасса\nХалкьуннан ччисса ур. Цайсса тахсиргу\nХалкьуннал, шювшуну цала ччавриву,\nХъинсса гьунар кунма, чIалачIи бувай,\nМурхьирал къяртлуя чару хьун байсса\nХIикматрал щаращул (50) щинал цIил кунма,\nГанай дирхьу махгу мусил дакьинссар.\nВа хIалатрай ганайн риртсса чIатIаракI,\nМахъуннай дайщуну, ттуйнна щун най дур.\nГьаннайсса ивкIусса цIанихсса ппугу\nСакъат хьусса ссугу – ми хъамабитан.\nЯр, – тти цIа даврия хайр бакъанугу –\nДунъяллий гукунсса ссу бакъассархха!\nАмма буссар кьисас, на му ласунна.\nХъювсул мауккара, жувагуния\nМукссава авлия хьуну бакъару,\nНигьачIаву ваксса мардимазанну\nЖува чIирттараха бугьлай дунура,\nМу сан къадан. Вил ппу ттун ххирассия,\nЖунма жувагуру лапва ххирасса.\nТти, умуд бур, винма гьарза бувчIинссар.\nУххай чапар чагъарданущал.\nГьу, ци бур?\nЧагъарду, принцнал гьан бувсса,\nЦа вин, ттул паччахI, ца паччахIбиканан.\nГьамлетлул чагъарду? Цу лавсун увкIри?\nВай хьхьиричитурахь бия, тIар, паччахI,\nТтун гай къаккавккунни. Вай цивппа ттухьхьун,\nБиян ба, увкуну, Клавдийл буллунни.\nИна, Лаэрт, ацIу.\n«Бюхттулма ва кьуват бума! КIулша, на чурххай зат дакъа вила паччахIлугърай ликкан увну ушиву. Гьунттий на вихь тавакъю бан ччай ура, ттухьхьун вила паччахIсса яруннал хьхьичI ацIан рухсат була, тIий. Яла, виятугу рязишин ларсун мукьах, ттуща бюхъанссар вихь бусан, нава вакссава хаварсизну ва аьжаивну зана шаврил тагьар цукун дагьссарив. Гьамлет».\nВа цирвав? Цинявппа зана хьуссарвав?\nЯгу ва щялмахърив на хъяврин ансса?\nХатI щиллив бувчIайрив?\nХатI Гьамлетлул бур.\n«Навалу ура», тIар, «чурххай зат дакъа».\nВин цичIав бувчIайрив?\nЗа бувчIлай бакъар.\nУхьхьувча. Ттущава иттахбищулун:\n«Ва вил тIулли», – куну, учин бюхъаврил\nВа ттул къумасса дакI гъели дуллай дур.\nМукун буния махъ, гьакссагу хъинни.\nХхуйну бачинтIиссар иш туну, Лаэрт.\nНа вихь бусаванна, ци иш бантIиссарив.\nРязира, ттул паччахI, аммарив ина\nЖу дакьил буллансса кьаст мадувара.\nЦи дакьил баврия гъалгъа тIий урар?\nЦIана, цала ххуллу бяличIан бувну,\nЗана хьуния махъ, га чун гьантIиссар?\nЦамур пикри балглай ура бакIраву.\nЦавай гьунарду га буллали анна,\nБала буцин ансса цала бакIрачIан,\nАгьалинан хъисгу щак къабагьансса.\nХIатта ниттингума ххан бикIантIиссар\nМу ганал бакIрачIан бувкIсса кьадарну.\nНа зущал уссара. Му кьадарданул\nВаладшиву* дангу на рязиссара.\nМукунна навагу пикри буллайсса.\nИна шава акъа ивкIсса чIумалва,\nПринц Гьамлетлул чIарав вил гьунардая\nЦIарду дуллай бивкIсса дакIний бур. Амма\nГа дакI мяшну личIан уван бюхъансса\nТак ца гьунар хьуна.\nЦи гьунар бияр?\nМунийн, ттухь цIуххирча, учин бучIия,\nЖагьилшиврий дирхьу накьич увкуну.\nАгьилнай къундузру, ссакьаллат дакьай.\nЦа ппурттуву сайки кIива зурул хьхьичI\nЦа паранг* уссия жучIана увкIун.\nПарангнащал иллан ттун ттунма багьссар,\nБурттигьалт бакъассар тайнначIан бивсса.\nАммарив та ия хIакьсса ссихIирчи.\nЦа-цавай хIавзарду* буллан икIайва,\nБидаврал кIиллуцIун лавчIсса хханссия.\nТтущара бакIраву ляхъан дан шайсса\nПаргалшивурттаяр* цалми ялттуя.\nАцIула, му паранг* ия чав?\nМу Ламондри ивкIсса.\nТтун му хъинну кIулли, мяйжанну мунайн\nЦила хIакьсса маржан* учин бучIиссар.\nХъинну кIулну ияв инагу танан.\nМукун гужну ия цIа дуллай вия,\nВил турдай уккаврил магьиршиврия,\nХасну рапиралий. Акъассар, тIива,\nВищал рапиралий лаяйсса инсан,\nЦал биюлтрал ина я бахIай, чайва,\nЯ вийн, гьужум бувну, ххяххан къабюхълай,\nЯ ина айщун ан тивтал къалаллай.\nМукун личIан увна Гьамлет дакI мяшну\nМуна ми мукъурттил, вищал цувагу\nТурдай уккан хьурдай, цимилгу куна.\nХIасил, мунийн бувну…\nМунийн бувну ци?\nЛаэрт, мяйжаннугу вин га вила ппу\nМуксса ххирассияв, юхссагу ина\nПашман мишан дуллай, му лажиндарайх\nРухI дакъасса нетIа ларххун-яв усса?\nМу ци суаллияр?\nЮх, ттул бяст бакъар –\nВин ппу ххирассия. Так ттун кIуллихха,\nЧчаврил ялувгурхха ЧIун ялурзусса.\nГьасса дуссар мунил барашиннарду.\nГьай, Лаэрт, цикссагу ччаврил ламарду\nЛещан бувссар ЧIумул. Ца бурса буссар\nЭшкьилул цIараву, лампа тIурчагу,\nГа лама кьюлтIницIух лещан буллайсса.\nМува мури шайсса неъматращалгу:\nБуч хъанай, ганз лаглай, майлул татавай,\nНеъматру ххишаврил цуппа бивчIайссар.\nЧчимур бан аьркинссар, жунма ччай буна.\nБахчурду гьарзассар «чча» хIурхIа бансса,\nМазругу, каругу, сантругу кунна.\n«Аьркинни»-мур буссар, куртIсса ссихI кунма,\nЦи цIурхьхьу тIурчагу, чурх цIухьун буллай.\nТти зана хьуннуча цIуцIимур кIанайн.\nУвкIссия тIар Гьамлет, ссайнурар ина\nБуттал арс ушиву ккаккан бантIисса?\nХьуна акьирчагу килисалуву,\nГа уний ихханна га кьакьарттуха.\nКьисасран къадагъа дан къабюхъайссар,\nЦин я кIану, я чIун хIарам къадайссар.\nВингу, Лаэрт, шивах ацIарча хъинни.\nИна шикку усса принцнан баянссар.\nЖу цIарду дулланну вил гьунардая,\nЦIай бутлай парангнал* вия кумунийн.\nБяст буллали банну жу дянив дихьлай.\nГанан, пайханмарсса хIилларду дакъун,\nПикри къахьунтIиссар ярагърах урган.\nВища язи дугьан хьунтIиссар микку\nТурдаву даелмур. Щи – кьисас ласи.\nГьаксса хъинни. ТтучIа ттулламур турлийх\nДуккансса зат дуссар. На му ларсъссия\nЦа гьансанчинаща*. Ца гуж цил буссар,\nДахьра ххарци дарча му дурксса чIиллул,\nЦи дарувсса урттул малхIан барчагу,\nИнсан гьич ххассал ан къабюхъантIиссар.\nМу загьру букканна турлил тиялийх*.\nАнжагъ дахчирчагу танал базулийн,\nМу балжи банну,\nЦи чIумал ва цукун ци бантIиссарив.\nКъабювхъуссия тIар щаллу бан му иш,\nСант къадагьну ягу ашкара хьуну.\nЦи банну? Аьркинни махъун бивхьусса\nЦа макру цамургу жучIава бикIан.\nПикри банна ацIу!.. Гьала лякъавча.\nНагу, зуцIун хъанай, дянив дихьланна.\nГа яла зу кIири бивчусса чIумал –\nИнама ххяхлаху мукун хьуншиврул –\nГанал була чайхту, бириян бансса\nКьуру на буцIинна, ссипI учавривун,\nТурлил къаутарча, уний ивчIансса.\nЛазилакьинтIиссар… Да ва ци чIури?\nЦа балаллул хъирив цамур бурхха най.\nВил ссу Офелия бювкьунни, Лаэрт.\nБювкьунни? Чув? Цукун? Гьич бюкъахъайссар.\nЧIапIивгу бивхьуну щинал дагьанттуйх,\nХхявхсса щавщи буссар неххал зуманив.\nГа гиккун лавгун бур, аьжаивссара\nЧарсригу щарщуну. Гайннуй дия, тIар,\nГулмадаран, улчча, мечI, ятIултIутIи –\nХIухчалтрал оьккисса цIа чайхха ганийн.\nГай чарсри мурхьирай дахIлай бунува,\nБагьну бур, лавмартсса къяртта кIигъаргъун,\nАьтIи аьтарттувун чарсращал архIал.\nЯнналул бувгьуну, бюкьан къабитлай,\nЛивксса балаллуя хъис хавар бакъа\nБалайгу тIий, щинал изажа* кунма,\nБия, тIар, га бакIрай, ялувва гьузуй.\nЛахъилагайссияв му хIалданий га?\nЯнна атил хьувкун, бювкьухьунссия.\nОфелияй, вичIа диялсса щин дур,\nНа макь къаруртIнагу. Амма ци банссар,\nНачлияр тIабиаьт ялтту дуклай дур.\nЧурххава дуклаки хъамишивур макь.\nБарчаллагь, ттул паччахI. Мукьал бугъ уллай,\nЯхI бувсса махъ учин бюхълай акъар. (Лагай.)\nТанал хъирив гьанну, бачу, Гертрудай.\nМуксса захIмат бав на та паракьат ан!\nУтти цIуницIакул гьалак укканссар.\nБачу, хъирив гьанну. (Лагай.)\nБуххай кIия гьавдукку кулунгирттащал ва чIатIращал.\nАцIула да, ва душ ххачпараснал аьдатрай буччаву дурусъсса даву хъанахъиссарив? Ванинния хушрай алжаннул неъматру канан кьаст хьуну дур.\nНа вихь дурусъссар тIий ура. Мунийн бувну, акъавцIуну, ванин гьав дуклаку. ИследуватIилнал, ххалгу бувну, ххачпараснал аьдатрай буччара, куну бур.\nВар, му цукунни шайсса, ва ххассал хьун хIарачат буллай бивкIсса тагьардагу дакъанна?\nТагьаргу ляркъуну, хIукму бувну бур.\nХхассал хъананшиврул ххяхлахима икIан аьркинни. Мунивурхха эцIавагу* бусса. Уссия тIар, масалаки, на щинавун оькьан кьасттирай. Му аьмал бушиву аьлттусса за бур. Гьарца аьмал шамма бутIуя сакин хьуну буссар. Цалчинмур – даву дуллан, кIилчинмур – щаллу дуллан, шамилчинмур – бакIрайн дуккан дан. Мунийн бувну, иследуватIинна, га кьасттан бювкьуну бур.\nУргукьай да, гьавдукку-апанни…\nВичIи дишала. Вайнна щин. Вана шикку инсан. Хъинни, икIувча. Лавгун шичча тиккунай, инсан неххавун ххявхссия тIар. Ччарчагу, къаччарчагу га цува лавгун ур, гьа! БувчIайриввар? Агардаки гай щин ганачIан дуркIун, га оькьан уллай духьурча, га цува оькьаву дакъар. Муниян бувну, иследуватIинна, хъанахъиссар: цува ивчIаврил аьй цайра дакъама, цала оьрму кутIа бувма акъар.\nМурив му закIун?\nГьаманки, муна мури угаловнай закIун.\nТIайламур бусавив? Агана ва кьакьрал душ къабивкIссания, диндалул аьдатрайн къабуччинтIиссия.\nГьа-а-а-гьак. Муниллихха ттукку лиллалисса. Туршаманахь* ивчIангу, аьс хьунгу ххишала ихтияр дур, жухьра, Эсал агьулданухь, тIурча, му ихтияр дакъар. – Гьула, му кулунг дулала. Бакъассар цимирдалтал* багъманчинаяр, аьрщидиххултраяр ва гьавдуккултраяр кьинилул хьхьичIунсса. Вайри Адамлул сянатрай оьрму бутлатими.\nАдам цумучу* уххивав?\nГари хьхьичIва-хьхьичI ярагъ кIунттил бувгьума.\nКьаикIу, ганачIа ярагъ чув бивкIссарар, га кIачIанурхха занай ивкIсса.\nДа ина цурарч? Зал акъасса путпарасвагу акъарав? Вин луттирай чивчумур цукун бувчIуну бурив къакIулли. Луттирай тIий бур: «Адам дихлай ивкIссар». Вар, ярагъ бакъа га ссах дихлай икIантIиссия? На вихьхьун ца суал цамургу булунна. Дурус дакъасса жаваб дулурча, вин тавба дан багьантIиссар (51).\nЩилли чарил устарнаяр, жамибувуяр ва тIаннул усттарнаяр цIакьсса даву дайсса?\nАьс-ай-ттарцIрищул. Аьс-ай-ттурцIал оьрму аьсбуминнал оьрмулияр лахъиссар.\nКIа заннайн, му гужсса жаваб дур. Аьс-ай ттарцI бучIир. Амма мунил дучIишиву бучIибакъултранни дучIисса. Аьс-ай-ттарцI килисалуяр цIакьссар, тIисса вил жавабгу дур дучIи дакъасса. Мунияту, иследуватIинна, аьс-ай-ттурцIай зурчIай тIутIи айма ура ина. БакIрая байбишиннуча, утти ина ттухь цIусса.\nЩилли чарил усттарнаяр, жамибувуяр ва тIаннул усттарнаяр цIакьсса даву дайсса?\nАчу, туну, буси.\nПуй! Ай, инай гьай. Къашай.\nБуххай Гьамлет ва Гьораций. Тийнмайну бацIай.\nНярайн гуж мабутларда, чIурхIа ттуккуйх ттархь ришлай, га анавар буккан бан къашайссарча. Цамур чIумал ва суал булурча, гьавдуккур уча. Ганал дурсса къатри кьиямасса кьининийн личIайссар. Тти бикIассарча, улу ЯхIъяначIату ца шуша аьракьилул ларсун ухьхьу.\n(2-ма гьавдукку лагай.)\n(Аьрщигу дихлай, балай тIий.)\nАгь, ттун жагьил заманнай\nДушру лап ххирассия,\nЧчаврин бакъа ссанчIав гай\nСсан аьркинссар, чайссия.\nЛажинни, ганан гьав дуклакийни, балай тIун къабучIишиву асарвагу къахъананиссарив?\nАьдат хьуну, ганан га, укуннасса даву кунна, чIалай дур.\nДиярч. Зузи къадай канинни асар хъанан бикIайсса.\n1-ма гьавдукку (Балай тIий.)\nАммарив ттулла шиннал\nДарцунни ми ххуй чIунну.\nУвцунна – тти ци чинна? –\n(ПалцI бай бакI.)\nВа бакIраву ца заманнай маз бивкIссар. Ца заманнай ванил залуннан балай учин кIулну бивкIссар. Ва бижнал тIурча ва, цалчин инсан ивкIусса Каиннул (41) экьикъаличинну, палцI бувну кьабивтунни. ЦIана ва ттуккул экьиливчусса бакI, кIа Раппийсса Заллу хъяврин ишинна, тIий ивкIсса политикнал бакI бикIангу бюхъайссар. Ци чарар?\nПаччахIнал маслихIатчинал. Ганал учайсса бивкIссар: «Ивзрав, ттул аьзизсса паччахI! Цукун шанай ивкIра ина, ттул рахIму-цIими бусса паччахI?» Ванайн чайсса бивкIссар лорд Цуссарив Цурив. Бюхъайссар ва лорд Цуссарив Цурив гама лорд Пулан-Пусттаннахь ганал чаяту цIарду дуллай ивкIун икIан, ганал га цанма пишкаш банхьуви, тIисса мурадрай. КъатIайлариввав?\nГьаманки. ЦIана тIурча ва уссар, ххинчулливгу дакъа дурну. КьакIи-биканачIа, килисалул къаралчинал кулунггу дур ванал бакIрал кьалакьуйн кьутIа тIий. Вана тамашасса лаялуншиву, так хIисав хьунсса гьунар жучIава бухьурча! Яла цу-унугу арчимайнттай укланшиврулъявав вай ттурчIардий аякьа дуллан аьркинсса! Ва пикрилул ттулми ттаркIру цIурхьа тIутIи дуллай дур.\nВана – кулунг ва чIатIа\nПуталун кIанай – сурув.\nКьамул антIиссар гьаттал\nУвкIсса гьар хъамаличув.\n(ПалцI бувну, цамургу бакI бутай).\nВана ца уттигу. Бюхъайхха ва ца кьануннучинал няракъатта бикIангу? Чув бур утти ванал макрурду ва аьмаллу, ванал хIисав-санну, ванал суллу-суаллу ва аьрза-карзарду? Циванни тти ванал та мяърипатдакъухьхьун цайхра бил ришлан ихтияр дуллусса ва цува кьюкьин аврихлу, таммихI ба, тIун къашайсса? Гьм. Бюхъайхха ва къучагъ ца заманнай хъунисса мулкру машанласу ивкIун икIангу, гилаврду* дишавай, кьутIирду давай, кьабзарду* чичавай, кIилийнусса бигарду бакIрайн ласавай ва яла пайдалун дулавай ивкIсса. Лажинни, ванал вай кьутIирду ва пайдарду* анжагъ цала мулкиидарсса бакI аьрщарал буцIин баншиврул-яв аьркинну диркIсса? Лажинни, цаягу – вай кIиярхха бикIайсса – кьутIилул увкумур тасттикь бан мукъул лув ацIансса чув къалякъинтIиссарив, ванал гай кIива заминдалул чагъарданияр (52) я лахъиннай, я уттайннай хъунна дакъасса ва ца аьрщи дакъа цаймигу мулкру лавсун бивкIшиву тасттикь бансса? Ва чIивисса къуршилувун (53) ванал цала чивчуцири кьабзардугума* къагьанссархха, цанма тIурча ва гьахьуну бур.\nДурусну гьахьуну бур.\nПергамент куйлссаннуя бакъарив байсса?\nМуний чивчумунийн вих шайми цивппа бур куннигу, кьункригу. На та виричунащал ихтилат баннача. – Ва щил гьаври, аьзизма?\nТтул пикрилийгу, вил духьунссар, цанчирча вил щялушиву чIалай дур (54).\nВилмур щялушиву чIалай дакъар, сэр. Мунияту ва вил дакъар. Ттула хIакъираву тIурча, ттуллагу щялушиву дакъассар, амма шивалу ттулли.\nВил шялушиву чIалай дур, цанчирча ина шивугу авцIуну, виллар тIий ура. Ва авцIуманал дакъархха, ва шиву ишайманалли. Мунияту вил щялушиву чIалай дур.\nСагъманалли щялушиву дикIайсса, мунияту ттул щялушиву къачIалантIиссар, вил щялу шайхту. Ттул щялушивугу вийх дуккантIиссар.\nЦума адиминан дурксса гьаври ва?\nЦукунчIавссагу адиминан дакъар.\nЦумур хъамитайпалунни туну?\nЦичIав хъамитайпалунгу дакъар?\nЦур шиву ишинтIима?\nШиву бишинтIимур хьхьичIва хъамитайпая, утти цил рухI Заннал рахIат диву бивкIуссар.\nГьарца за кIанийн бувтун бусай ва угърашнал! Мугъаятну махъру язи къабугьларча, ванал мукъурттил кIимяънардал ивчIан анссар. КIа Заннайн, Гьораций, вай махъсса шиннардий ттун ва за хIисав хьунни: гьарца каснан мукун бурхха бусан лавхьхьуну, алттакъалангума* цумучунал* никъурттай ччанну бизлай, кьуртти цIуцIи буллай бур. – Вил цуксса хIалли гьавдукку хьуну?\nЖула паччахI Гьамлетлул Фортинбрас ух увния шийнмай цими гьантта лавгун бурив, муксса хIаллив.\nТа ци чIумал ух увссар?\nВинма къакIуллив? Ччима авлияналгума бусанссархха. Му иш хьуссар, ва уттигъанну авлия хьуну, Ингилиснавун гьан увсса жагьилма Гьамлет увсса шинал (55).\nВагь! Му Ингилиснавун циванни гьан увсса?\nДюълил акъа хьуну тIий, дюълил шайрив ккаккан. Къахьурчагу, кIийх бигьассар.\nВанал дюълил акъашиву кIийх хIисав къахьун тIиссар, кIийх циняв укунсса буссар.\nМу цукунни авлия хьусса?\nАькьлулул аьжаив хьуну?\nШиккува, Даниянал ялув. На жагьилния шийнийва гьаврду дуклай уссара. Щаллу ккурккисса зувира шинни.\nИнсан гьаттаву аьяннин цуксса хIал шайссар?\nИвчIаннина аьвсса акъахьурча – миксса дикIайхха сагъну дунурара аьрсса нурчIив, дуччавугума духIан къашайсса! – ми ца мяйра, хIатта урчIра шинайгума личIайссар. ЯтIуллубуву урчIра шинайгу личIайссар ссихI дакъа.\nМу гайминнаяр лахъилагайсса цукунни?\nГанал бурчу цуппагу, сэр, сянатрал аьраврил бувну, шин итакъадакьлакьи хьуну бикIайссар. Шинни жаназалул яла оьма душман. Вана уттигу бакI. Ва бакIрал гьаттаву дурссар кьуния шанна шин.\nМу щил бакIри?\nЦа ккаччил тайпалул дядаланнал. Щил бухьунссар, вила пикрилий?\nЩил учинссариввагу къакIулли.\nЦа кьявдалул угьивул. Ца хасмуш икIайссия. Цал ванал ттул бакIрайх яларай чяхирданул шюша руртIуссар. Вана вари ванал бакI, сэр. Ва Йориклул бакIри, паччахIнал хъярччинал.\nЦуппа муна му.\nКкаккан бала ттун. (Гьаз бай бакI.) Агь, вил къаттай, мискин Йорик! Ва ттун кIулссия, Гьораций. Ванал хъярчирдал хIат-хIисав дан къашайссия, ляличIисса ляхъантручи икIайссия. На ца азаралийла ванал бянив буртти ивкIссара, цIана на му пикрилулгума агъ-магъ уллай ура. Шикку на цикссагу ппайрду кусса мурччив дикIайссия. – Чув бур тти вил урми? Вил увинтру? Вил балайрду? Ссупралух буцири ар-ар тIутIи байсса хъярчру? Вилла хIимпIирай хъянссарагу зат лирчIун дакъар. ЛунттубакI зурчIай тIий бурив? Улу цумур -бунугу ца биканал къатлувун, кIиссаксса къат дугъаннарал дурккун дурахха, инагура ттуйн дуккантIисса уча; бувну мукунсса хъярч хъяхъи бува, – Гьораций, лажинни, ца за цIуххиннача, бусила?\nВил ци пикри бурар, Александргу аьрщараву укуна хьуну уссарив?\nДурусну мува куццуйн увккун уссар.\nКьанкьгу укуннасса дуссарив? Оьф! (Щяв бишай бакI.)\nГьаман, муна мура куццуйсса, ттул принц.\nУргуяр, жува ссайн буккан буллай бурув, Гьораций! Цири жухунна дахчин бюхъайсса Александрдул луххан ккавкмур ххал бигьин, бакIрая байбивхьуну, махъва-махъгу кьаллуккутIру дащан ишла баннин?\nМу лапва мюрш бикIаву хьунссия.\nХъисгу къахьунссия. Му хьунссия хьун бюхъаймур хъис баччан къабувну, хъирив лаллалаву. Масала, учиннуча: Александрдуя лах хьуссия тIар, луххая – аьрщи, аьрщарая дай пяп. Бюхъайхха га пяп хIанттил кьаллуйсса ккутIру дащан дугъангу?\nПаччахIнал аьв хханххирал\nБущирча къатлул чIира?\nЯва, шийнай хьу, паччахI най урча!\nБуххай кашиш ва кумагчитал, Лаэрт ва цаймигу Офелиял нурчIи\nларсун наними, паччахI, паччахIбика ва чIалъаьлувучалт*\nТана паччахIбикагу, чIалъаьлул агьлугу. Аьдатрай най бакъар. Аман, цу урвав? Цанма цала бувма учлай бухьунссар. Цу-унугу, хъуни къатрал инсан ур. Архния бурганну.\n(Тийнмай шай кIиягу.)\nТти ци аьдат дайссар?\nВагу Лаэрт ур. Лап лайкьсса жагьилли. Ттигу бурганну.\nЦи аьдат дайссарар?\nБувссар бан бучIимур, ххишалагума.\nВа бивкIусса тагьар хъинну цIансса дур.\nХIукму цахьми хIала къабувхссания,\nЧак-дуаьлул кIанай чартту бишлайя\nБуччин багьантIиссар (56). ЦIана тIурчарив,\nВанил жаназалий тIутIивгу хьунни,\nЗангругу рирщунни килисардая.\nТти ххишала туну зуща бан шайсса\nЦа за бакъассарив?\nВанил гьаттал ялув реквием (57) чирча,\nМубараксса аьдат нажас хьунтIиссар.\nГьаттаву бишара тти ванил къурши.\nВа бунагь бакъасса пакьирнал гьаттай\nБанавшарду хьуннав! Чалухъсса* кашиш\nИнара ккухIлахIу аькьува, ттул ссийн\nМалаиктурачIа кIану бантIиссар.\nВагь, ци? Офелия?\nПаччахIбика (ТIутIив дичлай.)\nНацIунан – нацIумур. ХIалал битивуй,\nБуцинна чайссия ттула Гьамлетлун,\nБутанна чайссия пардавлух шану,\nТти бишин багьунна лухIи гьаттаву.\nШамийла зувира чарттал лачIуннав\nИна му бюхттулсса аькьлуцIа хьун\nСавав хьунайн! БацIи, аьрщи дичиннин,\nЦал ттигу хъямала агьан ччай бурча.\n(Гьаттавун тIанкI учай.)\nТти уччара сагъма бивкIумунищал.\nТти ва кьасса кIанай зунтту бувара,\nОссалул (58) някIсса бакI лагьну чIалансса.\nГьамлет (ХьхьичIун увккун.)\nЦумару вакссава аьсивну аьтIий,\nЦала къумашиву чих дачIлачIисса?\nТамашалий бихьлай ссавнийсса цIуртти,\nВакссава кьурчIину зума тIутIисса?\nНа Данчу Гьамлетра (59).\nБат хьу! Пуй, нажас!\nКъаххуйсса бур ина тIутIисса зума.\nТавакъюри, дукьа кьакьарттуя ка.\nТтунгу ссибизайссар. Гьарза къабуллай,\nМугъаятну икIу. Кару арх дува!\nХъювсул мауккара, ттул аьзизсса принц.\n(ЧIалъаьлувучалтрал* гай личIи бай, гай буккай гьаттава.)\nНа хIадурссарахха, бяят бан багьарча,\nЗумув ссихI буссаксса, я липI тIиссаксса,\nЯ ттул арс, ци бястра ина тIутIисса?\nТтун га ххирассия; мукьцIалазара\nУссу цачIун хьийча, амма цал ччаву\nГьич къалаянтIиссар ттул эшкьилущал.\nИна ванин бувсса цир бусса?\nЛаэрт, ва авлиярихха.\nЦи бан хIадурссара, ккаккан бува ттун.\nКкаши бухIлан? Талан? Агьи тIий, аьтIун?\nСсирка хIачIан? Ягу крокодил букан?\nТтущагу хьунссархха. Бяв-бяв тIун увкIрав?\nЯгу ца ттул оьван гьаттавун ххяхлан?\nСагънува учча, тIун? Ттущагу хьунссар.\nИна, зунттурду тIий, вартIру бувсунни,\nМиллион дугьай хъу дихлай, жул ялув\nБюхттува-бюхттулсса зунтту бувача,\nЦил бакI ссавнийн щуну, Бургъил ччуччинсса,\nЦил чIарав Оссагу (58) чунтIну чIалансса (60)!\nМукссава оьрчIи бан ччай бухьурча вин,\nВа къакру тIий ур.\nУкун хIал бияву къуртал шавривун,\nПаракьат хьунтIиссар къукъухьхьи куна.\nМукссава душманну цан ура, Лаэрт?\nИна муданагу ххирассияв ттун.\nАмма махIатталсса ци буссар утти?\nЦи хIарачат буллай, хIурмат барчагу,\nКъурмяв чай ччитралгу, сайр бай ккаччалгу. (Лагай).\nЛажин, танал чIарах ацIу, Гьораций.\nЛаэрт, аьркин бакъар анавар уклан.\nГертрудай, зу принцнах бурувгун бикIи.\nЖу кIялабарз бишлай бунува шикку.\nЖува кусса куццуй хьунтIиссар гьарзат,\nЦалсса ссавур дува, дучIаннин му ссят. (Лагай.)\nКъалалувсса хъун къатта.\nБуххай Гьамлет ва Гьораций.\nТти му бикIанссарча, ацIула, ттул дус,\nВин га иш хьусса куц дакIний буривкьай?\nХъама битайссарив, ттул принц, дакIний бур.\nКъуркъуллул увгьусса куна, ияв на\nГьич шану къабиллай. Шану ттун бия\nДирхьусса мах кунма. Бутав таваккул. –\nХаллилшивукьай цил – гьай, жан, таваккул!\nПикри бакъашиврул ца-ца иширав\nКуртIну пикри буллай бувсса хIукмулул\nКъабувмургу байхха. Му ялув Заннал\nЖула нанижатри* барт дигьлагьисса,\nЖува къабайвахьур мунийн биянмур.\nДиярч, му тIайлассар.\nЯлун хъачIу бувтун каюталува\nУвкра. Ххуллу ласлан ивкIра цIаннавух\nГайнначIан. Лякъав гай цукун бунугу.\nБацавххар гайннахьхьун буллусса чагъар.\nГассят зана хьура ттула къатлувун.\nНигьал хъама ритан дурну мяърипат,\nНа муксса сивсуну ппив бавхха чагъар.\nБуккав ганий бумур, загьла* бухлавгун.\nАгь, паччахIра тIисса дучIидакъуй, гьай!\nИнгилиснан бикIу ва Даннан бикIу\nХайр-мюнпат бушиврул хIучча-хIуччарду,\nТтуясса зараллал ккаллу, сияхIру\nЧирчуну, ахиргу, буюр бур буллай:\nМугьлат бакъа, зума ахъан къаивтун,\nРикI къуркъану дикIу, даелну дикIу, –\nТтул дарвач биша, тIий.\nМажал хьуний, букки, ванача чагъар.\nКIул хьуну ччай бурив на яла бувмур?\nХIарамзадатурал дяниву ливчIун,\nКъакIулну унагу, га урмилувух*\nХIала уххансса куц, га бусса кIанай\nЦIусса амру чичав ххаллилсса хатIлий (61).\nЦа ппурттув, вай жула хъуними куна,\nНавагура ивкIсса оьккишиву ххай\nХхуйсса хатI бушиву, му магьиршиву\nХъама ритан дуллай. Аммарив ттун му\nЛап хъинну ляркъунни му ишираву.\nГьай-гьай, хъинсса принц.\nДаннал паччахIная ххарисса ссалам\nХьуннав Ингилиснал цIакьсса паччахIнайн,\nТтулагу дакI марцIсса дишаладулуйн!\nЖулла дянивусса ара ва икьрал,\nЧассагул мурхь кунна, тIутIайх дичиннав!\nВа жула дусшиврул лачIал къалмул къав\nДакьаврил энттурай бахIинсса хьуннав!\nУкунсса цаймигу баннав-хьуннаврду\nЧичав чагъарданий. – Ялагу чичав,\nВа чагъар буккайхту, ссихI-чIитI къадурккун,\nДуаь дан къабивтун, бакIру личин да\nТтул илчитурал, тIий.\nВин мугьру чая?\nЗаннал ка бавкьунни му иширавгу.\nБуттал мугьрулия ччянива лавсъсса\nКуц буссия ттучIа. Къулбасгу дурну,\nГа бивкIсса куццирай багу-бавхьуну,\nМугьругу бивщуну, га бивкIний бишав.\nМичча зана хьура каюталувун.\nКIюрххил тIурча, на вийн чивчусса куццуй,\nТалатаву хьунни, къачагътал ххявххун.\nРозенкранц, Гилдерстерн лавгссарив туну?\nГайннан лап ччай бия цивппа гьан бувну.\nГайннан ци хьурчагу, ттул дакI цIий дакъар.\nГай цивппа бивкIулух къювуну бия.\nКIия кьуват бусса душман талайни,\nКIия къаних хьусса кутакрал заллу\nЦIарал турду ришлай биллали чIумал,\nЦа бала къабиян хIала къабухлай\nВана да паччахI!\nИна ци чаракьай, къачIуннив тти ттун\nТанан, ттула нину кьюкьин дурманан,\nТтул ппу ивкIуманан ва паччахI хьунсса\nТтул умудирттал ва ми барт лагаврил\nДянив авцIуманан, навагу ивчIан\nКьаст лархIуну ивкIсса аски душманнан\nЛайкьсса жаза* буван ва кьисас ласун?\nНааьна хьунссархха ттуйн ттиния махъ\nЖулла тIабиаьтрайн укунсса шатта\nМу хавар биявай бухьунссар, ява.\nГьай-гьай, чIал къахьунссар. Тти дикIаннагу,\nТак «ца!» учинуксса чIун дуссар ттучIа.\nАмма хIайп тIий ура, къаччан бикIан бан\nБувккун тIий ттущава нукIу Лаэртлун.\nТтун ттула кьадаргу ганалмуниха\nЛахьлай чIалан бикIай. На дакьил хьунна.\nГанал га дардгума къуртI буну дуллай,\nТтун ссибизан бунни.\nАцIу! Цу уру?\nХхарину зана ивкIун лякъиннав Даниянавун, бюхттулма.\nИкрамращал барчаллагь тIиссара, сэр. – (Лагьну Гьорацийхь.) Ва зимиз вин кIуллив?